Tisztelt Képviselő-testület!

**A képviselő-testület a gazdasági és munkaprogram elfogadásakor a következő stratégiai célokat, prioritásokat, fejlesztési alapelveket fogalmazta meg:**

* A gazdasági stabilitás, növekedés feltételeinek megteremtése
* A lakosság életkörülményeinek javítása, a munkahelyek számának növelése, a szegénység problémáinak kezelése
* A város elérhetőségének javítása alternatív útvonalak (vízi, kerékpár) fejlesztésével
* Az épített és természeti környezet adottságainak fenntartható fejlesztése.
* A gazdasági és a civil szférával partneri együttműködés kialakítása, élő kapcsolati rendszer működtetésével
* Szociális biztonság nyújtása a lakosságnak, középréteg leszakadásának mérséklése
* Sokoldalú és tudatos városmarketing
* A városban működő vállalkozások versenyképességének javítása
* Munkahelyteremtés elősegítése vállalkozási együttműködések és gyakornoki program által
* Minél kisebb kockázatú gazdaságszerkezet.
* A bevételek és kiadások hosszú távú egyensúlyának megteremtése, likviditás biztosítása.
* A lehetséges nemzeti és uniós pályázatok lehívása, projektek nyomon követése, menedzselése
* Biztonságos, jól szervezett oktatási, szociális ellátás, városüzemeltetés.
* Költséghatékony közszolgáltatások.
* Az önkormányzati tulajdonú gazdasági társaságok racionális működése.
* Az önkormányzati vagyon hatékony hasznosítása.
* Ipari park fejlesztése

A képviselő-testület meghatározta az eszközrendszert is a stratégiai célok elérése érdekében, **kiemelt szerepet kapott az infrastruktúra fejlesztése, az ingatlanok kínálatának bővítése, a helyi adópolitika, a pályázatok benyújtása.**

A gazdaságfejlesztési célokon és eszközrendszeren túlmenően a közösségi, oktatási, kulturális, jóléti és környezeti stratégiai célokat és eszközrendszert is meghatározta.

A teljesség igénye nélkül ezek közül kiemelkedőek:

Helyi identitás erősítése, fiatalok bevonása az őket érintő fejlesztésekbe, a szociális ellátórendszer és a társadalmi szolidaritás erősítése, civil szervezetekkel kapcsolati háló építése, szoros együttműködés kialakítása, társadalmi összefogások erősítése, társadalmi munka elismerése.

E **közösségi célok** megvalósítását a testület a

* civil szervezetek és helyi média támogatásával,
* a város, kistérség története feldolgozásának támogatásával,
* különböző korosztályok igényeinek megfelelő rendezvények, tevékenységek bővítésével kívánta elérni.

Az **oktatási, kulturális, jóléti** stratégiai célok között szerepelt a

* Piacképes humánerő.
* A helyi társadalom érdekeit érvényesítő, működőképes, civil szférával együttműködő, gondoskodó önkormányzat.
* Egységes, jó minőségű, magas színvonalú nevelés biztosítása.
* Színvonalas, több napos, hagyományteremtő rendezvények tartása.
* Értékeink hangsúlyozása, bemutatása (Csongrádi Települési Értéktár).
* Egészségtudatos szemlélet kialakítása, erősítése.
* A városból elszármazott híres személyekkel való formális kapcsolattartás kialakítása.

A célok megvalósításának eszközrendszereként a testület a humánerőforrás fejlesztését, az innovatív pedagógia támogatását, a továbbképzési intézményrendszer fejlesztését, a meglévő intézményrendszerben továbbképzési, felnőttképzési programok lebonyolítását jelölte meg.

A **környezeti stratégiai célok** között az

* Élhető város, a környezeti adottságok megőrzése, fejlesztése.
* Környezettudatos nevelés
* A rendezett közterületek kialakítása (körforgalmak, temető).
* Befektetési szemlélet gondozása a környezeti szempontok mentén

Eszközrendszeréül a környezetvédelem elveinek alkalmazását, tudatosítását, a kertvárosi jelleg megőrzését, megújítását, a helyi építési szabályzat befektetési igényekhez történő igazítását határozta meg a testület.

Ezt követően a gazdasági és munkaprogram részletesen is konkretizálta a megvalósítandó feladatokat, melyek időarányos végrehajtásáról az éves költségvetési beszámolók alkalmával tájékoztattam a Tisztelt Képviselő-testületet.

**A négy évet összegző végrehajtásról az alábbiakban adok tájékoztatást**:

A gazdálkodók, a város lakosainak életét, az önkormányzat programjainak megvalósítását is alapvetően befolyásolta a makro- és mikro gazdasági környezet, a meglévő feltételek, a változó jogszabályi előírások, a pályázati lehetőségek, a vis maior helyzetek.

A korábban megkezdett beruházások, felújítások lezárására, pályázatok elszámolása nagy odafigyelést igényelt a testülettől és a hivatali apparátustól is. Kiemelkedik ezek közül a Városi Gyógyfürdő felújítása, bővítése és a 451-es főút melletti kerékpárút megépítése. A fürdő felújításánál jelentős pótmunkákról is döntött a képviselő-testület (pl.: kiúszó létesítése), a kerékpárút kapcsán viszont garanciális problémák merültek fel.

A Csongrádi Beruházó Víziközmű Társulat a 2002-2004 években megvalósult szennyvízberuházás kapcsán **2.8 milliárd** forint beruházási hitelt vett fel, amelynek visszafizetésének alapját a lakosság által kötött lakás takarékpénztári befizetések és a hozzá kapcsolódó támogatásokból megképződő megtakarítások képezték. Már 2010. évben nyilvánvalóvá vált, hogy az előzetesen kalkulált megtakarítások a hitel eredeti lejárati idejére nem teljesülnek, ezért 2010. évben az új LTP szerződések megkötéséről és a hitelszerződés meghosszabbításáról született döntés. Ezt követően LTP megtakarítások felhasználásának és a szerződés lejáratának összhangja érdekében többszöri hitelszerződés módosításra került sor. A többször módosított hitelszerződés 2016. augusztus 31-én lejárt, a lakosság által kötött lakás takarékpénztári megtakarítások kiutalása 2016 októberében megkezdődött, 2017 januárjában lezárult, azok a hitel törlesztésére felhasználásra kerültek. A megtakarítások továbbra sem fedezték a teljes hitelösszeget. A Bank képviselőivel folytatott folyamatos tárgyalások eredményeképpen 2017 márciusában egy megállapodással sikeresen lezárult a hitelszerződés, amely alapján 18.057.007,- Ft meg nem fizetett lakossági hozzájárulás önkormányzat által történő megfizetése mellett **395.386.607,-Ft** követelést a Bank teljes egészében elengedett.

2018. második félévéig hitel felvételére nem került sor, viszont a második félévben az elhatározott feladatok végrehajtatásához 200 millió Ft-os keretösszegű hitelfelvételről döntött a testület, melyből 2018. évben 97.150.000Ft felvételre került, főleg a beruházások, felújítások önerejének biztosítása érdekében.

A **foglalkoztatás növelése érdekében** a foglalkoztatást bővítettük. Különböző munkaprogramokat indítottunk meghatározott létszámmal és feladatellátással (belvízelvezetés, illegális hulladéklerakók felszámolása, közúthálózat javítása, mezőgazdasági program, helyi sajátosságok).

A **vállalkozási feltételek javítása érdekében** az Ipari Park területét bővítettük és folyamatosan bővítjük. A közművek kiépítése is folyamatosan valósult meg a pályázati lehetőségek felhasználásával. A meglévő önkormányzati vagyon gazdaságos üzemeltetését szem előtt tartva bérbeadás útján történik a hasznosítás nagyrészt, néha egyes vagyontárgyat értékesítettünk, ha feleslegessé vált, vagy bevételekre szükség volt, hogy azokat vagyongyarapításra, felújításra fordíthassuk.

**A feladatok racionális ellátása érdekében szervezeti átalakításokat, változásokat is végrehajtottunk.**

**SZERVEZETI VÁLTOZÁSOK**

2015. április 1-jétől a **GESZ kivált a Városellátó Intézményből** és önálló gazdasági szervezetként működik a továbbiakban. Ellátja a hozzárendelt intézmények gazdasági feladatait, valamint a diákétkeztetést is bonyolítja. Jelenleg a Városellátó Intézmény, a Csemegi Károly Könyvtár és Tari László Múzeum, a Művelődési Központ és Városi Galéria, a Csongrádi Óvodák Igazgatósága, valamint az Esély Szociális és Gyermekjóléti Intézmény könyvelési, gazdálkodási feladatait végzi.

Az **Esély Szociális és Gyermekjóléti Alapellátási Központ 2015. május 1-jétől kivált** a testület döntése alapján a Szociális Ellátások Intézményéből és önálló intézményként működött június végéig. 2016. július 1-jétől kistérségi fenntartásba kerüléséről döntött a testület a többlet normatíva igénylés érdekében, mely éves szinten mintegy 15-16 millió Ft többletbevételt eredményezett.

2015. november 1-jétől a **Védőnői Szolgálat, a járóbeteg ellátás, az orvosi ügyeleti feladatok is a Szociális Ellátások Intézményéhez** került, mely ezt követően **a Dr. Szarka Ödön Egyesített Egészségügyi és Szociális Intézmény néven működik. 2016. július 1-jétől** a bölcsődék is az intézményhez kerültek a Csongrádi Óvodák és Bölcsődék Igazgatóságától.

Az intézmény megalakulásával 2016. évben a Dr. Szarka Ödön Egyesített Egészségügyi Kft. végelszámolással megszűnt, hiszen az új intézmény a Kft. tevékenységi körét átvette.

Közművelődési vonalon a Művelődési Központ és Városi Galéria, valamint a TOURINFORM Iroda is kivált 2015. április 1-jétől a Városkép Kft-ből. A testület még a 32/2016. (II.08.) önkormányzati határozatával 2016. 02. 08-al összevonta a Városkép Kft-ét és a Donka Kft-ét, de a 233/2015. (XI.26.) sz. határozatával döntött a Csongrádi Városkép és Média Kft. Donka Kft-be történő beolvasztásáról. A Donka Kft. Csongrád TV Kft. néven végzi tevékenységét.

Jogszabályi változás miatt a Család és Gyermekjóléti Központ és Szolgáltató, az Esély Szociális és Gyermekjóléti Központból kivált és a Piroskavárosi Idősek Otthonához való integrálásáról döntött a testület 2017. január 1-jétől.

**AZ ÖNKORMÁNYZAT GAZDÁLKODÁSA:**

Csongrád Város Önkormányzata által ellátandó közszolgáltatási feladatok körét elsősorban a helyi önkormányzatokról szóló 1990. évi LXV. törvényben, illetve az új önkormányzati törvényben foglaltak képezik. Ezen túlmenően szakmai-ágazati törvények, rendeletek határoznak meg az Önkormányzat részére kötelezően ellátandó feladatokat. Az önként vállalt feladatok köre - melyet a Képviselő-testület többször is áttekintett és jóváhagyott - az önkormányzat ágazati feladatainál minden területen jelen van: városüzemeltetés, oktatás-nevelés, egészségügy, szociális, idegenforgalom, sport, kulturális, igazgatás ágazat területén.

Ezt támasztják alá az éves beszámolókban kimutatott támogatási összegek, pénzeszközátadások összegei is, valamint a fenti feladatoknál a vásárolt szolgáltatás, vagy egyéb, az elvégzett feladatokra kifizetett összegek.

Az Önkormányzat kötelező és önként vállalt feladatait saját költségvetési szerveivel, intézményeivel, általa alapított gazdasági társaságok segítségével, valamint vásárolt szolgáltatások révén látta el. A költségvetési intézmények feladatai teljes részletezettséggel az intézményi alapító okiratokban kerültek meghatározásra.

Az Önkormányzat a következő intézményeket működtette a beszámolási időszak alatt:

|  |  |  |
| --- | --- | --- |
| **Megnevezés** | **Intézmények száma** | |
| **2014. január 01.** | **2019. június 30.** |
| Településüzemeltetési, közszolgáltatási feladatok  ellátása, étkeztetés | 1 önállóan működő és  gazdálkodó intézmény | 1 önállóan működő gazdasági szervezettel nem rendelkező |
| Egészségügyi feladatok ellátása | 1 önállóan működő intézmény | 2 önálló gazdasági szervezettel nem rendelkező intézmény |
| Szociális alapellátási feladatok | 2 önállóan működő és gazdálkodó intézmény |
| Iskolai étkeztetés, GAMESZ | - | 1 önállóan gazdasági szervezettel működő intézmény |
| Óvodai ellátás | 1 önállóan működő intézmény | 1 önállóan működő gazdasági szervezettel nem rendelkező |
| Általános iskolai oktatás, és művészetoktatás | - | - |
| Közművelődési feladatok | 1 önállóan működő intézmény  1 önállóan működő és  gazdálkodó int. | 3 önálló gazdasági szervezettel nem rendelkező intézmény |
| Igazgatási feladatok | 1 önállóan működő intézmény | 1 önállóan gazdasági szervezettel működő intézmény |
| Média, sport, támogatás |  |  |
| Hulladékgazdálkodási beruházás | 1 önállóan működő intézmény | 1 önállóan működő gazdasági szervezettel nem rendelkező |
| **Összesen** | **5 önállóan működő és**  **4 önállóan működő és gazd.**  **intézmény** | **2 önálló gazdasági szervezettel rendelkező,**  **8 önálló gazdasági szervezettel nem rendelkező** |
| **Társulás** |  |  |
| Homokhátsági Regionális  Hulladékgazdálkodási Önkormányzati Társulás | 1 önállóan működő és  gazdálkodó intézmény | 1 önálló gazdasági szervezettel nem rendelkező |
| Csongrád-Csanytelek Ivóvízminőség Javító Társulás | 1 önállóan működő és  gazdálkodó intézmény | 1 önálló gazdasági szervezettel nem rendelkező |
| **Mindösszesen** | **5 önállóan működő és**  **6 önállóan működő és**  **gazdálkodó intézmény** | **2 önálló gazdasági szervezettel rendelkező**  **10 önálló gazdasági szervezettel nem rendelkező** |

A gazdasági és munkaprogramban megfogalmazott **új fejlesztési célok** közül az alábbi jelentősebbek valósultak meg a teljesség igénye nélkül:

**Beruházások, felújítások**

* **2015. évben**
* Megépült a Csongrád-Bokros Kerékpárút (219.247eFt)
* Fürdő felújítása befejeződött, pótmunkára 5.162eFt kifizetés történt.

Közmű Kft-nek fürdő felújításra nyújtott kölcsön 86.000eFt.

* Csongrádon 7 műemlék ház felújítására 11.732eFt-ot fordítottunk.
* Ipari Park bővítésére földterületet vásároltunk 9.940eFt összegben.
* Településrendezési tervet módosítottuk (2.057eFt)
* **2016. évben:**
* TAO pénzeszközök felhasználásával megépült a műfüves pálya (25.105eFt)
* Kacziba dűlő mechanikai megerősítése megtörtént 4.445eFt összegben, a Wéber dűlő építésére 3.922eFt-ot költöttünk, a Császár dűlőút megépítésére 1.996eFt-ot fordítottunk.
* Megvásároltuk a Gyógyfürdő szomszédságában a Dob utca 17. sz. alatti ingatlant 6.000eFt-ért, ahol apartmanokat alakítottunk ki, melyet a Vendégváró Szociális Szövetkezet üzemeltet.
* Felújítottuk a NAV irodát 2.004eFt összegben.
* A Batsányi János Gimnázium homlokzatának felújításához 3.586eFt-tal járult hozzá önkormányzatunk.
* A Bársony István Középiskola 2. emeleti vizesblokkjának felújítására 2.616eFt összeget fizettünk ki.
* A Bokrosi temető ravatalozójának előtetőjére 2.990eFt összeget fordítottunk.
* A csongrádi temető útburkolatának felújítására 19.926eFt-ot utaltunk át a Városellátó Intézmény számlájára.
* **2017. évben:**
* Megkezdődött a szennyvíztisztító telep felújítása, illetve kapacitás bővítése. 2017-ben e célra 619.550eFt kifizetése történt (előleg).
* A Zöld Város Projektre 247.084eFt összeget fordítottunk.
* Az önkormányzati épületek energetikai korszerűsítésére 111.098eFt-ot költöttünk.
* Ipari Park fejlesztése 99.301eFt összegben valósult meg.
* A Bercsényi utcai Óvoda felújítása 74.685eFt-ban történt meg.
* A Széchenyi utcai Óvoda felújítására 75.787eFt-ot fordítottunk.
* A Széchenyi utcai Bölcsőde felújítása 42.378eFt összegben valósult meg.
* Önkormányzati lakások felújítása 12.674eFt összegben realizálódott.
* Az 1. sz. Postaépület tetőszerkezetének felújítása 4.318eFt-ból valósult meg.
* A Csemegi Károly utca 7. szám alatti lakások felújítása 10.923eFt-ba került önkormányzatunknak.
* A rendelőintézetben UH készülék vásárlására biztosítottunk 5.699eFt-ot.
* A Polgármesteri Hivatalnál gépkocsi vásárlása történt 7.395eFt összegben.
* A START Program keretében több eszköz vásárlása is megtörtént (pl.: MTZ traktor és tartozéka 10.795eFt összegben, betonkeverő és kiegészítők 482eFt összegben, fűnyíró traktor 809eFt értékben, stb.).
* Kialakításra került a Fő utcán a Babamúzeum 8.774eFt-ért.
* Útfelújításokra, külterületi utak rendbetételére is sor került (pl.: Bodor dűlőút megépítése 1.111eFt összegben, Fodor dűlőút építése 3.960eFt-ért, Budai Nagy Antal utcával párhuzamos út megépítése 3.350eFt-ért.
* Elkészültek a tervek a Fő utca - Arany János utca – Vég utca jelzőlámpás csomópont kialakítására, melyért 3.175eFt-ot fizettünk ki.
* A gördülő fejlesztés keretében az ivóvíz és szennyvíz rendszer rekonstrukciójára (Havária) gördülő fejlesztési terv szerint 13.438eFt-ot költöttünk.
* Az I. világháborús emlékmű felújítására 3.000eFt kifizetése történt meg.
* **2018. évben:**
* A Körös-toroki üdülőterületen összesen 195.670.682Ft összegben utak építésére, felújítására került sor, rendezvénytér kialakítása is megvalósult, új kerékpártároló épült.
* A Zöld Város Projekt keretében a Bökényi Kereskedelmi és Szolgáltató Központ kialakítására 89.003.620Ft-ot fordítottunk, játszóterek felújítására 84.890.610Ft-ot költöttünk. Útburkolatok és parkolók felújítására 54.084.994Ft-ot utaltunk át.
* Energetikai felújítás keretében a Bökényi Óvodára 78.505.332Ft-ot, a Galli János Általános Iskola felújítására 71.846.907Ft-ot fizettünk ki.
* A Templom utcai Óvoda felújítása 63.643.195Ft-ba realizálódott, továbbá a Bokrosi Óvoda felújítása 36.303.193Ft-ban valósult meg.
* A Sághy Konyha felújítása is megtörtént 41.741.924Ft összegben, konyhai eszközbeszerzésre 19.619.370Ft-ot költöttünk.
* Vízitúra megállóhely felújítására 31.311.034Ft előleget fizettünk ki, Határon átnyúló vízi turizmus fejlesztésére 15.005.768Ft összeg kifizetése történt.
* A Körös-toroki Projekt II. ütemében lépcső lejárók, mobil WC telepítésére átutalt összeg 14.966.513Ft összeg volt, a korábbi Honvéd Üdülő korszerűsítéséhez kapcsolódó emeleti munkálatok, a szálláshely kialakítása 13.842.756Ft-ba került.
* Lakhatási körülmények javítására a szociális bérlakások felújítására, 11 lakás komfortfokozatának növelésére 13.554.173Ft-ot fordítottunk (Bethlen Gábor utca, Tompa Mihály utca, Nagymező utca).
* Császár dűlőút, Szilágyi dűlőút mechanikai megerősítésére 7.442.708Ft-ot fordítottunk.
* Síp utcai épület felújítása EFOP-2.2-19. Járóbeteg-szakellátás fejlesztése 95.605.442 Ft összegben.

A felsorolt beruházási felújítási feladatok nem teljes körűek, ezeket külön mellékletben soroltuk fel az éves költségvetési beszámolók táblázatainak felhasználásával. A fenti munkálatok mellett számos kisebb beruházás, felújítás is történt az elmúlt időszakban. Mindezek mellett EFOP pályázat keretében is jelentős összeget nyertünk és használtunk fel a pályázatban szereplő célokra.

A város vagyona tovább növekedett a beszámolási időszakban a beruházások és felújítások hatására. 2014. évben a mérlegfőösszeg 25.236.760.557 Ft, mely 2018. év végére 26.937.667.301 Ft-ra növekedett (106,7 %-ra)

Rendszeres feladatot jelentett a bevételek és kiadások összhangjának a megteremtése. A költségvetési egyeztető tárgyalások az utóbbi években több fordulósok voltak, mivel az igények és a lehetőségek között nagy volt az eltérés. A ciklus kezdetén nagy segítséget jelentett a pótlólagos állami támogatás (korábban: ÖNHIKI).

2015. évben 105.718.000 Ft-ot kaptunk ilyen jogcímen, 2016. évben 17.036.845 Ft-ot, 2017. évben 15.427.937 Ft-ot, 2018. évben már nem kaptunk kiegészítő állami támogatást. Ez egyrészt a kiírási feltételek szigorításának is betudható, másrészt az önkormányzat anyagi lehetőségei is javultak kis mértékben. A minimálbérek, bérminimumok jelentősen növekedtek, melyekhez kaptunk központi forrást, de helyi forrásokkal is ki kellett egészíteni, hogy megfeleljünk a törvényi elvárásoknak.

2015. évben a minimálbér összege 105.000 Ft volt, mely 2019. évre 149.000 Ft-ra növekedett (4 év alatt 41,9 %-kal nőtt)

A bérminimum ugyanazon időszakban 122.000 Ft-ról 195.000 Ft-ra nőtt (59,8 %-os a növekedés).

A személyi juttatások után fizetendő szociális adó a ciklus idején 27 %-ról 19,5 %-ra mérséklődött. Az így keletkezett megtakarítás összege szintén a bérfejlesztés forrásának részét képezte.

A szociális és kulturális ágazati pótlék bevezetésre került, melyekre év közben a többlettámogatási összeget rendszeresen leigényeltük. A köztisztviselői illetményalapot – mivel központilag már 10 éve nem növekedett – a Képviselő-testület saját hatáskörben 2019. január 1-jével felemelte 38.650 Ft-ról 51.000 Ft-ra. A béremelés részbeni fedezetére pályáztunk és 17.976.000 Ft-ot nyertünk.

A központi bérfejlesztésben nem részesülő közalkalmazottak számára az utóbbi években nettó 50.000 Ft összegű egyszeri juttatást évente a költségvetésbe beterveztünk és év közben az adóbevételek beérkezését követően két részletben ki is fizettünk.

A gazdálkodás ellenőrzése a belső ellenőrzés, FEUVE rendszer szerint folyamatosan történik, mely kiegészül a külső ellenőrző szervezetek eseti ellenőrzéseivel. A könyvvizsgáló alkalmazására a hitelfelvételt követően került sor.

A belső ellenőrzési tervet a Képviselő-testület minden év január 1-jéig jóváhagyta. A megvalósulásról a zárszámadási rendelettervezettel egyidőben tájékozódott.

A Magyar Államkincstár Csongrád Megyei Igazgatósága évente ellenőrizte az önkormányzat által leigényelt állami támogatások alapjául szolgáló dokumentumokat. Az ellenőrzések során feltárt esetleges hibákat javítottuk. A Kormányhivatal is végzett ellenőrzéseket önkormányzatunknál.

**Testületi, bizottsági munka**

Az éves testületi ülések száma 2015-2018. években 20-31 ülés között váltakozott. 2015. évben volt a legtöbb 31. Ebből a rendes (ütemterv szerinti) ülések száma évente 12-13 db volt. A testület féléves ütemterv szerint ülésezett. A főnapirendek száma: 85 volt a beszámolási időszakban. A 4 év alatt az előterjesztések száma összesen 909 db volt. A testület 56 új rendeletet alkotott és 101 esetben rendeletet módosított. A 4 év alatt hozott testületi határozatok száma 986 db volt. A bizottságok 415 alkalommal üléseztek.

A testületi üléseken a szakmai és gazdasági döntések megalapozása érdekében beszámolókat, tájékozatókat tárgyaltak. A kiemelkedő munkát végzőket a Képviselő-testület helyi kitüntetések odaítélésével jutalmazta.

**Létszám**

2015. január 1-jén az önkormányzathoz tartozó intézményekben dolgozó köztisztviselők, közalkalmazottak, Munka Törvénykönyve hatálya alá tartozó foglalkoztatottak létszáma 404,385 fő volt. 2018. január 1-re ez a létszám 396,505 főre csökkent. E létszám jelentős szervezeti átalakulások következtében alakult ki. A Művelődési Központ pl. 2015. január 1-jén a Városkép Kft. keretei között végezte tevékenységét, majd a kiválását követően 2018. évben 10 fő volt a létszáma.

A Szociális Ellátások Intézményéhez 2015.10.01-jétől átkerült a járóbeteg-ellátás, Védőnői Szolgálat is – ezáltal az intézmény neve Dr. Szarka Ödön Egyesített Egészségügyi és Szociális Intézmény névre módosult. Ezt követően 2016.07.01-jével a bölcsődék is az intézmény keretei között végzik tevékenységüket, így a létszáma 2018. január 01-re 93 főre nőtt az intézménynek a Szociális Ellátások Intézménye 2015. évi 82,5 fős létszámához képest.

Az Óvodák Igazgatóságánál csökkent a létszám egyrészt a bölcsődék átkerülése következtében, másrészt a csoportszámok változása miatt.

**Vagyongazdálkodás**

2015. évről 2018. évre az önkormányzat vagyona 25,2 milliárd Ft-ról 26,9 milliárd Ft-ra nőtt. Eszköz oldalon kiemelkedik a beruházások és felújítások állományának növekedése, hiszen 2015. évben 144,8 millió Ft volt, 2018. év végére 1933,1 millió Ft-ra növekedett. A pénzeszközök állomány is nőtt a 4 év során 257 millió Ft-ról 1086,8 Ft-ra. Az egyéb sajátos pénzügyi elszámolások viszont 642,9 millió Ft-ról 39,9 millió Ft-ra csökkentek.

Forrás oldalon a saját tőke állományával volt jelentős a növekedés 2018. év végére a ciklus elejéhez viszonyítottan (1,6 milliárd Ft). Növekedtek a kötelezettségek is 86 millió Ft-tal. Az önkormányzati vagyon állagmegóvása, felújítása, gyarapítása az éves költségvetés függvényében valósult meg.

**Helyi adók**

**Az elmúlt négy évben a csongrádi vállalkozások és a lakosság adóterhei az idegenforgalmi adó kivételével nem növekedtek.** A kommunális adó mértéke nem változott, az építményadó általános mértéke is változatlan maradt. A Körös-toroki üdülőterületen növekedett az építményadó mértéke 2017. január 1-jétől 500Ft/m2-ről 800Ft/m2-re. A tartózkodás utáni idegenforgalmi adó 2019. január 1-jétől 200/Ft/fő/vendégéjszakáról 300Ft/fő/vendégéjszakára változott. Az iparűzési adó mértéke nem változott, hiszen maximumon van, viszont a háziorvosok és védőnők adómentességével növekedett az iparűzési adókedvezményben részesülők köre. Erre a helyi adókról szóló törvény módosítása biztosította a lehetőséget az önkormányzat számára 2016. január 1. napjától.

A képviselő-testület a 25/2015. (IX.27.) önkormányzati rendeletével megalkotta a talajterhelési díjról szóló rendeletét. Ennek bevétele az önkormányzat környezetvédelmi alapjának bevételét növelte.

**A helyi adómértékek a törvények által meghatározott valorizált felső határhoz képest a következők:**

|  |  |  |  |  |
| --- | --- | --- | --- | --- |
| Megnevezés | felső határ (2019.) | adó mérték | % | Mértékegység |
| Iparűzési adó | 2% | 2% | 100 |  |
| Kommunális adó | 29.340,3 | 6.000 | 20,4 | Ft/adótárgy/év |
| Tartózkodás utáni  idegenforgalmi adó | 300 | 517,7 | 57,9 | Ft/fő/vendégéjszaka |
| Építményadó |  |  |  |  |
| * általános mérték | 1.898,4 | 200 | 10,5 | Ft/m2/év |
| * Körös-toroki üdülőterületen | 1.898,4 | 800 | 42,1 | Ft/m2/év |

**VÁROSÜZEMELTETÉS**

**Csongrád Városi Önkormányzat Városellátó Intézménye**

Az intézmény jelenlegi formájában 2015. január 01-től működik, miután a GESZ kivált az intézményből és megmaradt a tiszta városüzemeltetési profil. Ezt egészítette ki a Körös-torok, mint idegenforgalmi- és turisztikai célú működtetés kiszervezése az intézménytől 2018-as évben a Homokföveny Idegenforgalmi szövetkezethez. A jelenlegi működési profil a zöldfelület fenntartást, bel- és árvízvédelmet, út, kerékpárút, járda fenntartást, piac- temető- hatósági mázsaház üzemeltetést, köztisztasági feladatellátást, gyepmesteri és betontelep üzemeltetést, közfoglalkoztatást, közérdekű foglalkoztatást (büntetés ledolgozás) szúnyogirtást, építőipari kivitelezést, társintézményeknek végzett karbantartási, felújítási munkát városi rendezvények kiszolgálását, tehát legalább 15 féle alaptevékenységet foglal magába. Ez az összetett, sokrétű feladatellátás kvalifikált, sokoldalú dolgozói, irányítói, intézményi létszámot igényel. Van olyan dolgozó, aki saját szakmáján túl, pl.: gépjárművezető, traktoros, munkagépkezelő, szúnyogirtó, szökőkút üzemeltető, belvízszivattyú kezelő feladatokat is ellát.

Az intézményi létszám 2015-2018 között 3 fővel csökkent, 69-ről 66-ra. Ezt az állandó létszámot egészítette ki minden évben a közfoglalkoztatotti létszám, 2015-ben 145 fő, 2016-ban 185 fő, 2017-ben 110 fő és 2018-ban 85 fő. Ennek a kiegészítő létszámnak köszönhető, hogy a városüzemeltetési feladatokat kisebb-nagyobb zökkenőkkel, de minden évben sikerült elfogadható szinten megvalósítani. A közfoglalkoztatás keretében 2015-ben 182,5 millió, 2016-ban 248 millió, 2017-ben 182 millió, és 2018-ban 119 millió forint volt lehívható, mely vissza nem térítendő állami támogatást jelentett a városüzemeltetési feladatok ellátásához. Ennek jelentős része bérköltség volt, de dologi kiadásokra elsősorban munkaeszköz és anyagbeszerzésre adott lehetőséget, nagyban javítva az intézmény technikai felszereltségét is.

Az elmúlt évek közmunkaprogramjai következtében jelentős mértékű járdaállomány került felújításra, több önkormányzati szociális bérlakás teljes, vagy részleges felújítása is elkészült, a belvízcsatorna hálózatnál is megoldódott jó néhány régóta húzódó akkut probléma, illetve elkészült néhány új csatorna szakasz is. A köztisztasági, temető fenntartási, zöldfelület fenntartási munkák keretében a rendelkezésre álló fizikai közmunkás létszámmal évente több 10 millió forint munkaértéket sikerült előállítani.

A Csemegi Károly utca 7. lakásokkal is a 4,7 milliós támogatás, plusz a 3 milliós saját erő felhasználásával 5 db 7-8 millió Ft értékű lakást sikerült felújítani. Az intézményi gazdálkodás is jó tendenciát mutat, mert a 2014. évi 32 milliós kifizetetlen számlaállománnyal szemben 2015-ben 11 millió, 2016-ban 10 millió, 2017-ben 9,2 millió, 2018-ban 12,6 millió Ft volt a tartozása az intézménynek. Az intézmény az átvett pénzeszközökből minden évben jelentős beruházási, felújítási feladatot tudott megvalósítani. A 2015-ös évben 34,8 millió, a 2016-os évben 36,2 millió, a 2017-es évben 57,8 millió, míg a 2018-as évben 6,1 millió Ft értékben sikerült beruházni és felújítani. A beruházások egy része az intézményi vagyont, másik jelentős része a városi vagyont gyarapította, új járdák, csatornák, burkolatok formájában. Az új dolgok mindig megörvendeztetik az emberek szívét, viszont az üzemeltetési, karbantartási kiadásokkal is számolni kell egy idő után. Az intézménynek sikerült felújítani a parki, közterületi bútorok jó részét, napi szinten rendben tartják a köztisztaságot, a zöldfelület állományt.

**Közfoglalkoztatás**

Az önkormányzat 2012 óta minden évben - a Csongrád Megyei Kormányhivatal Csongrádi Járási Hivatalán keresztül - sikeres pályázatot nyújtott be a Belügyminisztériumhoz járási startmunka mintaprogramok megvalósítása érdekében. A különböző programelemekben (mezőgazdasági, belvíz elvezetés, közutak karbantartása, illegális hulladék lerakóhelyek felszámolása, helyi sajátosságokra épülő közfoglalkoztatás) foglalkoztatottak létszáma összesen 2015. évben 145 fő, 2016. évben 185 fő, 2017. évben 110 fő, 2018. évben 85 fő). A közfoglalkoztatottak bér- és járulék költségét 100 %-os mértékben támogatta a Belügyminisztérium. Az országos tendenciát követve 2017. évtől Csongrádon is csökkent a programba bevontak létszáma. Bizottsági, képviselő-testületi üléseken gyakran felmerült a közfoglalkoztatás szervezettsége, a munkamorál, az elvégzett munka minősége. Mindemellett kihangsúlyozandó azon kis és nagy értékű tárgyi eszközök beszerzése, beruházások kivitelezése, amit az önkormányzat és ezáltal a város nyert ( 2015. évben dologi + beruházás: 24 129 126 Ft, 2016. évben : 39 291 871 Ft, 2017. évben : 57 093 327 Ft, 2018. évben : 24 232 019 Ft).A beruházások során a város utcái, közterei megszépültek, a bel-és külterületi utakon a közlekedés biztonságosabbá vált, a komfort nélküli bérlakásaink egy része megújult, magasabb komfortfokozatú lett. A projektek megvalósulása az önkormányzat vagyongyarapodását is eredményezték.

**2015. évben** a kistérségi startmunka mintaprogram keretében a Csongrád, József Attila u. 9. szám alatti 8 lakásos önkormányzati bérlakás felújítására nyert támogatást az önkormányzat. A közfoglalkoztatási program keretében 5 udvari lakás részleges felújítása, komfortosítása valósult meg:

* tetőfedési munkák, bádogozás, esőcsatornák teljes felújítása,
* homlokzati nyílászáró csere (3 ingatlanban teljes, 2 esetében részleges)
* komplett vizesblokkok, konyhai mosogatók kialakítása,
* padlóburkolat felújítása, belső festés, mázolás,
* elektromos hálózat felülvizsgálata,
* utcai homlokzat komplett felújítása.

**2016. évben** a kistérségi startmunka mintaprogram keretében a Csongrád, Jókai M. u. 3/1, 3/3, 3/5. és a Petneházy u. 14/3. szám alatti önkormányzati bérlakások részleges felújítása valósult meg. Az elvégzett munkák:

* vezetékes ivóvíz bekötés 3 lakásban,
* szennyvíz bekötés, illemhely kialakítás 4 lakásban,
* tisztasági festés,
* kémények biztonsági felülvizsgálata,
* elektromos hálózat felülvizsgálata,
* Petneházy u. 14/3. szám alatti lakásban fürdőszoba kialakítása.

2016. december hónapban az önkormányzat 5 millió Ft START PLUSZ támogatásban részesült a Belügyminisztériumtól az innovatív és értékteremtő közfoglalkoztatásért, mely támogatás a 2017. évi helyi sajátosságokra épülő programban - Csemegi K. u. 7. sz. alatti önkormányzati lakások felújítására- került felhasználásra.

**2017. évi** Startmunka mintaprogram keretében a Csemegi Károly utca 7. szám alatti, évek óta üresen álló 4 db bérlakás teljes belső felújítása valósult meg. A nyílászárók, konvektorok cseréje, valamint az ötödik lakás teljes felújítása önkormányzati költségvetésből történt. 2018. évben a felújított bérlakások a MARS Magyarország Kisállateledel Gyártó Kft. valamint a DIANA Vadász- Felnőttképző Alapítványi Szakképző Iskola és Kollégium részére lett kiadva.

**Csongrád Városi Önkormányzat Gazdasági Ellátó Szervezet**

A Gazdasági Ellátó Szervezet 2015. év április 1-jén jött létre. A Városellátó Intézményből vált ki és kezdte meg tevékenységét, mint önállóan működő és gazdálkodó intézmény. Feladatuk a közétkeztetés biztosítása, valamint megállapodás alapján operatív pénzügyi, gazdálkodási, könyvelési és technikai szervezési feladatok ellátása az alábbi önállóan működő önkormányzati intézmények részére:

* + - Csongrádi Óvodák Igazgatósága
    - Csongrádi Információs Központ Csemegi Károly Könyvtár és Tari László Múzeum
    - Csongrádi Művelődési Központ és Városi Galéria
    - Csongrád Város Önkormányzata Városellátó Intézménye
    - Esély Szociális Alapellátási Központ.

Az önállóan működő intézményekkel napi kapcsolatot tartanak, hogy az elvégzendő feladatok naprakészek legyenek.

A Gazdasági Ellátó Szervezet a közétkeztetési feladatot két főzőkonyhán és egy befejező konyhán látja el. Az intézmény 8 telephellyel rendelkezik. Az előző 5 éves időszakban megvalósult a bölcsőde főzőkonyhájának felújítása 2011-ben, valamint 2012-ben került kialakításra a Szentháromság tér 10. szám alatti tálaló konyha, ahol a Galli János Általános Iskola diákjai étkeznek.

A Gazdasági Ellátó Szervezet gondoskodik Csongrádon a bölcsődés, óvodás, általános iskolás korosztály valamint a Batsányi János Gimnázium és a Sághy Mihály Szakközépiskola diákjainak étkezéséről. Az intézmény vendégétkezést biztosít az igénylők részére, valamint a megrendelések alapján magánszemélyek, szervezetek részére rendezvények lebonyolítását vállalják. A városi rendezvények lebonyolításakor törekszenek a legjobb tudásuk szerint eleget tenni feladataiknak. A bevétel növelés érdekében igyekeznek minden rendezvényen jó minőségű, változatos étrendet biztosítani, hogy visszatérő megrendelőik legyenek. A nyári időszakban Erzsébet táborban, iskolai táborokban biztosítottak ellátást a vendégétkezők részére.

A Gazdasági Ellátó Szervezet üzemelteti a Tourinform Irodát. Az iroda célja, hogy a városba látogatókat minél magasabb színvonalon tájékoztassa a helyi és országos programokról, eseményekről, látnivalókról. Felvilágosítást nyújtanak a szálláshelyekről, vendéglátóhelyekről, kiadványokkal segítik a tájékozódást.

A Gazdasági Ellátó Szervezet az elmúlt években igyekezett kihasználni minden állami támogatási lehetőséget, ami a közfoglalkoztatást és a foglalkoztatás bővítő támogatásokat jelentette. A TOP és a GINOP program keretében összesen 20 fő foglalkoztatása valósult meg támogatással, emellett évente átlagosan 4-5 fő közfoglalkoztatott munkavállalót is alkalmaztak.

Az elmúlt öt évben folyamatosan karbantartási munkálatokat (tisztasági meszelés, csempézés, kisebb javítások) kellett végezni a konyhákon. Az elromlott eszközök cseréje (villanybojler, hűtő, mikrohullámú sütő, aprítógép), valamint egy új és egy használt ételszállító gépjármű beszerzése is szükségessé vált. Az irodára 2016 év elején beszerzésre került egy nagy teljesítményű fénymásoló, hogy minél gazdaságosabban tudják végezni az irodai munkát is.

Az előzetes tervekben nem szerepelt a konyhákkal kapcsolatos nagyobb beruházási tevékenység 2015-2019 évre, de megvalósult a Sághy konyha felújítása.

**A felújítási munkálatok**

2015-ben és 2016-ban az önkormányzat sikertelenül pályázott a konyha felújítására.

Az ismételt pályázatoknak köszönhetően 2017 decemberében a TOP-1.1.3-16-CS1-2017-00008 azonosítószámú „Sághy konyha fejlesztése Csongrádon” című pályázat kapcsán az önkormányzat 100.000.000,- Ft-ot nyert felújításra.

A felújítás megkezdésére 2018 tavaszán került sor, mivel az ellátás zavartalan biztosítását meg kellett oldani. A Síp utcai volt iskola épületében került kialakításra az ideiglenes főzőkonyha.

A Sághy Mihály Szakközépiskolában lévő épület teljes szerkezeti felújításon ment keresztül a padozattól a tetőszerkezetig. Új helyiségek kialakítása, nyílászárók, burkolat cseréje, valamint teljes tető és épületszigetelés történt. Mindezen túlmenően modern konyhatechnológiai berendezések kerültek beszerzésre a kor követelményeinek megfelelően.

Az építési költségek az elmúlt években jelentősen megemelkedtek, így az önkormányzatnak a vállalt önerőn túlmenően is hozzá kellett járulnia a beruházási költségekhez.

**Lakásügy**

Az elmúlt 4 évben jelentős változáson ment át a bérlakás üzemeltetése, az ezzel kapcsolatos feladatokat a képviselő-testület 2014. december 1. napjával visszavette a Csongrádi Közmű Szolgáltató Kft-től és a lakásüzemeltetési és kezelési jog gyakorlását a Polgármesteri Hivatalra bízta. Ezen belül a szociális bérlakás állomány és a bérlőkijelölési joggal érintett lakások kezelését a Jegyzői Iroda keretében működő Szociális és Lakásügyi Csoport végzi, míg az egyéb lakások kezelését a Fejlesztési és Üzemeltetési Iroda látja el.

A bérlakás helyzet áttekintését követően a két lakásügyekkel foglalkozó iroda javaslatot terjesztett a képviselő-testület elé új lakásrendelet elfogadása érdekében.(*A lakások és helyiségek bérletéről és elidegenítéséről szóló 23/2015. (X.27.) önkormányzati rendelet 2016. január 01. napján lépett hatályba.)*

A megüresedett lakásokra pályázatok kerültek kiírásra. A pályáztatás során túlnyomó részt a bérlakás helyreállításának vállalásával került kiírásra a felhívás. Az új bérlők lakásonként átlag 250.000-350.000 Ft összegben végeztek/végeztettek értéknövelő munkát, mely részükre a lakbérbe beszámításra kerül utólagosan. Az új bérlői réteg „sajátjaként” tekint a bérlakásra, a saját maga által elvégzett munkát jobban értékeli és az állagmegóvásra (vagyonmegőrzésre) is nagyobb gondot fordít. Ez mindenképp az új rendelet pozitív hozadékának tekinthető. A lakásügyekkel foglalkozó iroda félévente ellenőrzi a lakbér/ közüzemi díjak befizetéseit, mely folyamatos kapcsolatot eredményezett továbbá egyfajta kontrollt is. A 100.000 Ft-ot meghaladó közüzemi/lakbérhátralék esetén a bérlő részére felajánlásra kerül szociális szállássá minősítés, amely egy átmeneti lakhatási lehetőség (6-12 hónap a tartozás nagyságától függően). 2016-2017. évben több alkalommal is sor került szociális szállássá minősítésre. Az esetek túlnyomó többségében a bérlő a Család- és Gyermekjóléti szolgálattal együttműködve tartozását rendezte, 6 esetben lakás kiürítési pert kellett kezdeményezni a Csongrádi Járásbíróságnál.

A vizsgált időszakban kötelező lett az előrefizetős mérőórák felszerelése, melynek köszönhetően az áram és a gázszolgáltatók felé megszűntek a tartozások.

Szociális alapú bérlakásoknál még fontos változás, hogy a lakásbérleti szerződés/szociális szálláshasználati szerződés hatályba lépésének feltétele a közjegyzői okiratba foglalt kiköltözési nyilatkozat.

2018. évben a 3-as számú szegregátumban 11 db részben komfort nélküli bérlakás felújítása, komfortosítása, nyílászáró cseréje, tetőjavítása valósult meg az „EFOP -2.4.2-17 lakhatási körülmények javítása Csongrád Városában” projekt keretében. A pályázatnak köszönhetően bérlőink részére magasabb színvonalú, szebb, kulturáltabb lakáskörülményeket tudunk biztosítani.

Az önkormányzat többszörös egyeztetést folytatott a Honvédelmi Minisztériummal az évek óta üresen álló honvédségi bérlő kijelölési jogú önkormányzati tulajdonú bérlakás visszavétele érdekében. A sikeres tárgyalások eredményeként 2018. júniusában a 8 db üresen álló ingatlanból 5 db ingatlan visszavétele történt meg visszterhes Megállapodás és Zálogjogot Alapító Szerződés megkötése mellett (melynek értelmében, ha az önkormányzat eladná a visszakapott ingatlanokat, a vételár 50 %-a a Honvédelmi Minisztériumot illetné). Az ingatlanok birtokbavételét követően teljes körűen felújításra kerültek, majd 2018. novembertől közérdekű lakásként lettek bérbe adva magasan kvalifikált, Csongrádon munkát vállaló, hosszabb távon itt letelepedni kívánó családoknak.

**Kereskedelmi tevékenység önkormányzati feladattal kapcsolatos ellátása**

A kereskedelmi tevékenységet végzőkről jogszabályi rendelkezés alapján – a végzett kereskedelmi tevékenység formájától és jellegétől függően - a kereskedő székhelye, vagy a kereskedelmi tevékenység helye szerinti önkormányzat jegyzője, mint illetékes kereskedelmi és szolgáltatás felügyeletét ellátó hatóság, nyilvántartást vezet. A nyilvántartás adatai – a természetes személyazonosító és lakcímadatok kivételével – nyilvánosak. A nyilvántartás közhiteles hatósági nyilvántartásnak minősül, melyet a jegyző az önkormányzat honlapján közzétesz. Az országos kereskedelmi nyilvántartást a Zala Megyei Kormányhivatal vezeti. A nyilvántartásban rögzíteni kell valamennyi kereskedőt – legyen az cég, vagy egyéni vállalkozó – aki az adott településen bejelentett székhellyel, vagy telephellyel (üzlettel) rendelkezik.

Ezen nyilvántartás adatait tükrözi a 2. sz. táblázat is, mely a fentiek alapján nem csak az üzlettel rendelkező, hanem az üzlet nélkül, például vásári vagy piaci értékesítés keretében, mozgóbolt, vagy csomagküldő kereskedelem útján kereskedelmi tevékenységet végző kereskedők számának alakulását is mutatja. A számadatok alapján látható, hogy minden évben enyhe fokozatos emelkedés figyelhető meg a kereskedők számában. Az emelkedés egyaránt érinti az üzletben és az üzlet nélkül kereskedelmi tevékenységet végzők számát is. Azok a kereskedők is megjelentek a táblázat adataiban, akik csak szezonális jelleggel végzik tevékenységüket (például a Körös-toroki üdülőterületen, kizárólag a nyári időszakban), illetve azok is, akik átmenetileg valamilyen okból kifolyólag szüneteltetik a tevékenységüket (például felújítás, költözés miatt, vagy a kereskedő személyében rejlő okok miatt), de nem fejezték be azt. A kereskedelmi tevékenységüket megszüntető kereskedőket, a megszűnés tényének és időpontjának rögzítésével töröltük a nyilvántartásból, így a táblázat számadatait a megszűnt kereskedők levonásával állapítottuk meg. A végzett kereskedelmi tevékenység formáját, jellegét vizsgálva megállapítható volt, hogy a kereskedők által nyújtott szolgáltatások, kínált termékek, Csongrádon is a lakossági igényekhez igazodóan változtak. Az igénybe vehető szolgáltatás, az értékesített áru jellegétől függően, az üzletek széles kínálatából válogathattak a vásárlók. Sokan kiskereskedelmi tevékenység keretében vendéglátással – hideg-meleg ételek készítésével – illetve élelmiszerek árusításával foglalkoznak. Ezen kívül működik településünkön ruházati cikkeket, textilárut, kertészeti árut, vegyi – ipari – vagy mezőgazdasági termékeket, háztartási berendezési-felszerelési tárgyakat, elektronikai cikkeket kínáló üzlet egyaránt. Városunkban többen élnek mezőgazdaságból, kertészetből, így sok kereskedő kínálja portékáját vásári vagy piaci értékesítés keretében. A Körös-toroki üdülőterületen vendéglátással foglalkozó helyi vállalkozók üzletei várták-várják vendégeiket a nyári szezon teljes ideje alatt.

**KÖZNEVELÉS**

**Csongrádi Óvodák Igazgatósága**

**Helyzetértékelés:**

A Csongrádi Óvodák Igazgatósága 6 tagintézménye az elmúlt 20-25 évben jelentős felújításban nem részesült a kedvezőtlen gazdasági körülmények miatt, de a 2015-2019-es gazdasági programban már megfogalmazódott a fejlesztés, felújítás igénye. Csongrád Város Önkormányzata ebben az eltelt időszakban jelentős lépéseket tett a fejlesztések elindítására és megvalósítására.

A fejlesztési iroda a megjelenő pályázatok figyelemmel kísérésével, jelzésével és pályázatok megírásával segítette a fejlődést, aktív szerepet vállalva abban, hogy a tervezéskor megfogalmazott célok megvalósulásra kerülhessenek.

Óvodáink jövőképét az elmúlt öt év sikeres pályázatai jelentősen befolyásolták a kívánt irányba.

A Széchenyi 2020 pályázati elemei és megnyert projektjei, valamint a BM-es pályázatok, a TOP és a GINOP elnevezésű programok is jelentősen előre mozdították a fejlődést az egyes intézményekben.

**Megvalósult beruházások:**

Két óvoda, a Széchenyi úti „Gézengúz” Óvoda, valamint a Bercsényi utcai Óvoda teljes körű felújításon esett át, Bokroson a „Napsugár” Óvoda, a Templom utcai „Delfin” Óvoda, a Bökényi „Napraforgó” óvoda is jelentős felújításban részesült. A Fő Utcai „Platánfa” Óvoda kismértékű infrastrukturális fejlesztésének lehetősége kapcsán a vizesblokkok megújítását oldotta meg pályázati forrásból, jelenleg a beadott BM pályázatot várják.

2017 decemberében újra birtokba vehették a gyerekek az átalakításon átesett épületet a Bercsényi utcai „Kincskereső” óvodában, ahol a tetőfelújításon túl energetikai beruházásokra, (nyílászárók cseréje, fűtéskorszerűsítés, akadálymentesítés, játszóudvar felújítása stb.) és komplex felújításra került sor.

A felújításhoz Csongrád Város Önkormányzata jelentős önerővel járult hozzá, valamint az egyéb váratlanul felmerülő jelentős kiadásokat is finanszírozta a munkálatok kapcsán.

A Széchenyi úti „Gézengúz” Óvodában a TOP 1.4.1-15-2016-00010 azonosító számú projekt is hozzájárult ahhoz, hogy az óvodai ellátáshoz való hozzáférés javuljon és a szolgáltatások minősége is fejlődjön. A megvalósult beruházás során itt is sor került külső belső nyílászárók cseréjére, valamint új rámpa is készült. A vizesblokkok megújultak és az esélyegyenlőséget biztosító akadálymentes megoldások is megvalósításra kerültek. A hőszigetelés, a külső és belső átalakítások, valamint a fűtési rendszer korszerűsítése is hozzájárult a megújuláshoz. Az új tornaszoba kialakítása már régen várt eleme volt a tervezésnek. A konyhai átalakítások is a szabályos üzemeltetést segítették, biztonságossá téve az ételek beszállítását. A jelentős beruházás részeként mindkét óvodában egy jelentősebb összeget sikerült eszközfejlesztésre fordítani, ami a tárgyi infrastrukturális helyzeten is sokat javított.

A Bokrosi „Napsugár” Óvoda régi épülete az energetikai felújításon túl jelentős önkormányzati támogatással szépült sok váratlan és nem tervezett kiadással. A pályázat itt is lehetőséget biztosított az energetikai korszerűsítésre, de a város fedezte a felmerülő költségeket a tető teljes cseréje, valamint a mosdók áthelyezése és az egész épület alászigetelése kapcsán.

Az elavult villamos rendszer kiépítése is jelentős többletköltséggel járt, de az átadás idejére minden a gyermekek biztonságát és kényelmét szolgálta.

A Bökényi „Napraforgó” Óvoda megújulása is ebben az öt éves ciklusban történt meg és az energetikai felújításokon túl az elavult villámvédelem is újra kiépítésre került, norma szerint a munkálatok kapcsán.

Elmondható, hogy minden intézményben a fejlesztések hatására javult az ellátottság és nagymértékben hozzájárult a biztonságos üzemeltetéshez a változtatások sokasága.

Az energetikai korszerűsítéseknek köszönhetően költséghatékonyabb üzemeltetés vált lehetővé.

**Stratégiai célok megvalósítása egyéb pályázatokkal:**

Csongrád célkitűzései között szerepel az értékteremtő és tartós foglalkoztatás növelése és társadalmi-intézményi feltételeinek javítása, valamint az esélyegyenlőség javítása is.

A területen élő családok egyenlő hozzáférését azonban nem csak a felújítással járó beruházások tették lehetővé, hanem egyéb pályázati források kiaknázása is.

A csongrádi járás települési önkormányzatai kiegészülve Tiszasas település önkormányzatával, továbbá öt civil és szakmai szervezettel, konzorciumi megállapodás született és együttesen, összefogva, egymást segítve kívánják a településeken a meglévő humánkapacitásokat fejleszteni, melyben a Csongrádi Óvodák Igazgatósága is konzorciumi partnerként szerepel.

A projekt elnevezése: **EFOP-3.9.2-16 Helyi humán kapacitások fejlesztése - térségi szemléletben „Tisza-menti virágzás”.**

A projekt célja a kisgyermekkori nevelés hozzáférhetőségének és az óvodapedagógusok képzettségi szintjének emelése. A projektben megjelenik a család által betöltött központi szerep és a komplex óvodai szolgáltatásfejlesztés célja, szolgálva az egész életen át tartó tanulás, a társadalmi beilleszkedés, a személyes fejlődés és a foglalkoztathatóság szempontjából nélkülözhetetlen alapkészségek elsajátításának elősegítését.

Alapvető cél, hogy a projektben résztvevő települési óvoda optimális személyi és tárgyi feltételeket tudjon biztosítani a kisgyermekek számára személyiségük kibontakoztatásához, különösen a hátrányos helyzetű gyermekek esetében.

**Prioritások kezelése az eltelt időszakban:**

Az óvoda együttműködése példaértékű volt az Önkormányzattal a 4 év alatt.

Az intézmény az eltelt idő alatt igyekezett hozzájárulni színvonalas rendezvényeivel és a humán erőforrások fejlesztésével a kitűzött célok megvalósításához. Több mesterpedagógus (3 fő) segíti az intézmény munkáját, kiemelkedő szakmai színvonalon, melyet a város családjai, gyermekei élvezhetnek elsősorban, de az óvodapedagógusok is profitálnak a munkájuk hasznosulása kapcsán.

A szakmai munkát a megújulás jellemzi, a már jól működő pedagógus életpálya modell szervesen beépült a mindennapokba és szolgálja a hatékony fejlődést. A szabályzórendszer naprakész módosításával igyekeztek minden igényt kiszolgálva követni a megújulás és a partneri igényeket. Ügyeltek ebben az időszakban arra is, hogy óvodákban az egészségtudatos szemlélet kialakítása és erősítése megvalósuljon, amit az éves munkatervekben nyomon lehet követni.

A megvalósított programokat úgy szervezik, hogy a városban élő családok bevonása megtörténjen.

Kapcsolataikat a partnerintézményekkel a szoros együttműködés jellemzi, hiszen közös és összehangolt munkával tudnak sikereket elérni.

A képzések mindig a megújulást szorgalmazzák és modern használható ismeretanyaggal, gyakorlati képzésekkel bővítettek.

**Összegzés:**

Az óvodák szervezeti keretei megfelelően biztosítják a gyermekek fejlődését, a közösségi  
életre való felkészítését, a szociálisan hátrányos helyzetűek felzárkóztatását, a tehetségek  
gondozását. Az óvodai nevelés alapvető feladata az egészséges, harmonikus  
személyiségfejlesztés és az iskolai életmódra felkészítés. A tanulás nemcsak társadalmilag  
hasznos ismeretek elsajátítása, hanem a biztonság és a kölcsönösség, az elfogadottság  
élményének, a sokféle módon történő együttélésének tanulása.

Az óvodák igyekeznek megfelelni az új társadalmi kihívásoknak, minőségi változásoknak. Gyermekvédelmi feladataik ellátása segíti a családokat.

**KULTÚRA, TURISZTIKA**

A 2015-2019 évi időszak legelején fejeződött be a nagyszabású Csongrádi Gyógyfürdő és Uszoda felújítása, amely a város vonatkozásában hatalmas turisztikai fejlesztés volt. Szintén az időszak elején fejeződött be, illetve került átadásra a bokrosi kerékpárút is, melynek használatával a kerékpáros turizmus biztonságosabb körülmények között történhet meg. További pályázati források felhasználásával újult meg a Honvéd üdülő, amely a vízi turizmust erősíti, tiszai vízitúrák megálló és pihenőhelyévé alakult át. A régi hajókikötő is megújult, lehetőséget adva azoknak az utasszállító- és kisebb motorcsónakok kikötésére, melyek a tiszai hajózási útvonalakon haladnak keresztül Csongrádon. A Körös-toroki üdülőterületen történt fejlesztések, a parkoló szilárd burkolatúvá tétele, infrastrukturális változásai mind a városba érkező turisták kényelmét szolgálja. A Csongrád Városi Önkormányzat szoros együttműködést folytat olyan helyi vállalkozókkal is, akik szintén a kultúra és a turizmus területén folytatják tevékenységüket. Így fejlődött országos hírűvé az egykori Körös-toroki Napok rendezvény, ami mára már a több ezres tömegeket vonzó KTN Fesztivál nevet kapta. Több vállalkozó alakított ki szálláshelyeket a városban, így biztosítva a turizmus fellendülését.

A város nevét viszik hírül a 2015-ben átszervezésen átesett Művelődési Központ és Városi Galériával közösen megvalósuló programok, kiállítások is. Ilyen a városi Majális, a Városi Gyereknap, a Mikulásház és az Adventi időszakban megvalósuló Karácsonyi vásár, nagy sikert aratott a szalmalabirintus és a műjégpálya, koncertek, műsorok és a gyertyagyújtás is. Számos csongrádi lakos és itt tartózkodó turista is megtekintette, megtekinti a művelődési házban felépített kiállításokat. A Művelődési Központ, amely ebben a ciklusban minősített intézménnyé vált, a város számos rendezvényének, kiállításának szervezője, koordinálója. Megszervezésre került a Kultúra a Turizmusban – Turizmus a Kultúrában konferencia. A Borfesztivál új helyszínre költözött, minősítése 2018-ban történt meg. A minősítés lehetőséget ad arra, hogy pályázatokon nagyobb eséllyel induljon a Művelődési Központ és a Borfesztivál. Mára már nemcsak a környékből, de mondhatjuk, hogy ezekre a rendezvényekre az egész országból, sőt az ország határain túlról is érkeznek úgy vendégek, mint fellépő művészek is. CLLD pályázatból valósulnak meg ebben az időszakban a nagy csongrádi rendezvények is. Ezzel emelkedett a Csongrádi Napok megnyitójának, valamint a Borfesztiválnak is a színvonala. A belvárosi Kézműves Házakban korhű környezetben egyre nagyobb sikere van a Menta-napnak, a Pünkösdi programoknak, illetve a Húsvét ünnepének. A kézműves házak turisztikai szezonban látogathatók is a turisták számára. Egyre nagyobb tömegeket vonz a különböző civil szerveződések által szervezett rendezvények is, mint például a már hagyományosnak tekinthető Bokrosi Szüreti Felvonulás és Bál, a Bokrosi Fogathajtó Verseny, vagy a Káposztafőző verseny, és több program szervezésébe bekapcsolódtak, együttműködtek a civil és sport szervezetek, mely összefogás a rendezvény színvonalának emelését, a közösségek aktívabb megmozdítását jelentette. A Művelődési Központ fenntartásában és működtetésében lévő Alföld Néptáncegyüttes székháza is pályázat útján megújult, kibővült és energetikai fejlesztésben részesült. Így lehetőséget ad a táncosoknak arra, hogy munkájukat olyan körülmények között, magas színvonalon végezhessék, amellyel jó hírét viszik városunknak, bármerre járjanak is a világban. Nemcsak körülményeik, hanem viseleteik ruhatára, hagyományaik eszköztára is bővült.

A Csongrádi Információs Központ Csemegi Károly Könyvtár és Tari László Múzeum múzeumának pályázat útján történt fejlesztésével, a foglalkoztató tér kialakításával képzéseket, foglalkozásokat tarthatnak a dolgozók XXI. századi körülmények között. Az oktatási célokra is alkalmas terem jól funkcionál, sok számítástechnikai tanfolyam színtere is. Hagyományosan megrendezésre került minden évben a Kárpát-medencei Könyvtárosok Konferenciája. A könyvtár helyet adott az E-sportot kedvelő fiataloknak, melyre a környező településekről is érkeztek érdeklődő versenyzők. A könyvtárban működő kerékpárkölcsönző lehetőséget ad a Csongrádon tartózkodó turistáknak az aktív pihenés megszervezésére a környék megismerésére. Szintén saját forrásból jött létre a Népek Háza Babamúzeum kiállító terének kialakítása is. A Babamúzeum látogatottságát növelni szükséges. A babagyűjtemény egy budapesti világjáró hölgy adománya volt Csongrádnak, melyet a mai napig bővít. Ezzel újabb turisztikai vonzereje lett Csongrádnak.

A Zöld Város programból a bökényi városrész újult meg. Elkészült a Közösségi Ház, melyet nagy örömmel fogadtak a városrész lakói. Megújultak játszóterek, új aszfaltburkolatok készültek és bővült a parkolóhelyek száma is, valamint megszépült a bökényiek ikonikus szobra és annak környezete a Csongrádon „Bélcsavarodás”-ként ismert Összefonódás szobor is. Számos szemléletformáló program és rendezvény valósult meg a területen annak érdekében, hogy a lakók egymásra és környezetükre nagyobb figyelmet fordíthassanak.

A Csongrádi Művésztelep sok jelentős és fontos kulturális eseménynek a helyszíne volt. Elkezdődött a kortárs gyűjtemény végleges helyszínének a megkeresése és a kialakításhoz szükséges források előteremtése. A művésztelepen szervezett alkotótáborokra számos országból érkeznek mesterek és tanítványok. *(bővebben a Nemzetközi kapcsolatok részben)*

A Csongrád Városi Önkormányzat támogatóként szerepet vállalt 3 könyv kiadásában is. Belsőváros Ékköve Szent Rókus templom Csongrád (Bara Júlia, Béres Mária, Gyöngyössy Orsolya, Kelemen Éva); Csongrád Város Irodalmi Öröksége (Fábiánné Dr. Szenczi Ibolya); Tóth Béla szobrászművész (Feledy Balázs, Újszászi Róbert). Csongrád város értékeit, csodálatos környezetét, gasztronómiai világát és főbb programjait bemutató színes prospektus is készült „Központban CSONGRÁD” címmel.

Az önkormányzat létrehozott szálláshelyeket, amik az ide látogatók számára nagyon fontos szempont. Ezek egyenként is olyan változásokat eredményeztek, amelyekkel a kultúra és a turizmus területén programlehetőségeket kínálnak a városba látogatók számára. A rendezvények szervezése, lebonyolítása nem lenne önmagában elegendő ahhoz, hogy a város sikereket érjen el és évről-évre nagyobb és nagyobb látogatószámot tudjon vonzani, ezért ehhez egy komoly marketing munka volt szükséges. Ezen a területen is számos változás történt. Az önkormányzat saját költségvetéséből finanszírozta a városi honlap megújulását, az ahhoz kapcsolódó mobiltelefonos applikáció létrehozását, valamint a Csongrádi Települési Értéktár Bizottság önálló honlapjának elkészítését és üzemeltetését. Ma már elképzelhetetlen hatékony marketing tevékenységet végezni az internet adta lehetőségek kihasználása nélkül. A város kihasználja a legnépszerűbb közösségi oldal, a Facebook nyújtotta előnyöket is. A tapasztalatok azt mutatják, hogy sikeres a XXI. században a világhálón történő reklám. A Csongrádi Települési Értéktár Bizottság 2015-ös megalakulása óta munkáját a városért, a város értékeiért és azok népszerűsítéséért végzi egyre nagyobb sikerrel. 2016 óta önálló honlappal is büszkélkedik, mely a létrehozásának évében elnyerte a Magyar Marketing Szövetségtől „Az Év Honlapja 2016” elismerést önkormányzatok és települések kategóriában. Két éve képviselteti magát a Bizottság nagy sikerrel a Deszki Ajvár Fesztiválon, melynek hatására sokak látogatták meg városunkat turisztikai céllal. A Nemzeti Művelődési Intézet Csongrádon, a Belvárosi Kézműves Házakban rendezte meg az ország értéktár bizottságai számára a szakmai napját, ahol a jó gyakorlatok bemutatására fókuszált. Nagy elismerés ez városunk Értéktár Bizottságának.

**Csongrádi Információs Központ Csemegi Károly Könyvtár és Tari László Múzeum**

**Az intézmény felépítése, feladatai**

2013. január 1-jén a több mint ötven éven keresztül fennálló megyei múzeumi rendszer felbomlása lehetőséget biztosított a múzeum új fenntartójának, a város Önkormányzatának, hogy a stabilitás megteremtésével új korszakot nyisson a múzeum életében. Azonban a szakmailag biztos megyei múzeumi háttér is megszűnt. A fenntartó összevonta a múzeumot a jól prosperáló Csemegi Károly Városi Könyvtárral és egy új intézményt hozott létre, megtartván mindkettő saját, egyedi arculatát is. Ezen új intézményben egyik közgyűjtemény sincs alárendelve a másiknak. Az intézmény gazdálkodását tekintve önálló költségvetési szervként üzemel Csongrádi Információs Központ Csemegi Károly Könyvtár és Tari László Múzeum néven. Az intézmény az alapító okiratában foglalt tevékenységeket látja el, ezen felül számos más feladatot, pl. a helyi értéktár népszerűsítését is.

**Intézményi egységek**

**Csemegi Károly Könyvtár:** Besorolása: városi könyvtár. A nyilvános könyvtárakjegyzékén szerepel. Könyvtári állomány mérete 2018. december 31-én: 61.259 db könyvtári dokumentum. Heti 45 órás nyitva tartással működik. 9 fő alkalmazott, 8 könyvtáros és 1 fő informatikus.

Ellátott feladatok: 1997. évi CXL. törvény 55. § (1) szerinti nyilvános könyvtár alapfeladatok és az Alapító okiratban foglalt feladatok ellátása. E-magyarország szolgáltatások. Mindezeken felül fontosnak tartjuk a következő könyvtári közművelődési feladatok ellátását is: olvasóvá nevelést szolgáló programok, irodalmi, művészeti találkozók, könyvbemutatók szervezése, küzdelem a digitális írástudatlanság ellen, ismeretszerzés támogatása, állampolgári jogok gyakorlásának segítése, élethosszig tartó tanulás segítése, e-kultúra terjesztése, a magyar kultúra értékeinek folyamatos feltárása és az ahhoz való hozzáférés biztosítása, folyamatos könyvtár-pedagógiai foglalkozások biztosítása.

**Bokrosi fiókkönyvtár:** Könyvtári szolgáltatások biztosítása Bokros városrészen aMűvelődési házban. Heti 18 órás nyitva tartással működik. Könyvtári és informatikai szolgáltatások, könyvtár-pedagógiai foglalkozások. Egy fő részmunkaidős alkalmazott a Művelődési Központ alkalmazottja.

**Tari László Múzeum:** Besorolása: Területi múzeum.A Tari László Múzeum heti20órás nyitva tartással működik. 4 fő alkalmazott. Múzeumpedagógus, néprajzos, történész muzeológus és egy fő takarító, teremőr, fél állásban egy fő régész 2018-tól. A korábban különböző intézményekben, iskolákban őrzött muzeális értékű leletek, tárgyak, könyvek az 1956 októberétől működő városi múzeumba kerültek, ahol régészeti, helytörténeti képzőművészeti és néprajzi gyűjtemények alakultak ki. Múzeumi tárgyak száma ma már 100 ezer felett van. Az intézmény a megyei múzeumi szervezeten belül 1989-ben vette fel Tari László fogorvos, amatőr helytörténész nevét, majd hosszabb felújítás után, 2000 decemberében nyílt meg új állandó kiállításának első része *"Föld gyermekei, bronz fiai* *-* *Bronzkori földművesek,* *harcosok és kézművesek emlékei Csongrád megyében"* címmel. Egy évvel későbbelkészült a második egység, a *"Csongrád évszázadai"* is. A harmadik kiállítási szekció 2002-ben nyílt meg*, „Csongrád népélete”* címmel.

Ellátott feladatok: 1997. évi CXL. törvény 37/A. §-ban 42. §-ban foglaltak szerint, valamint az Alapító okirat szerint. Ezen felül fontosnak tartjuk más múzeumi közművelődési feladatok ellátását, élménypedagógiai foglalkozások, tudományos találkozók szervezését, helytörténeti kutatás elősegítését, kiadványok készítését.

|  |  |  |  |  |
| --- | --- | --- | --- | --- |
|  |  | **Összes meglévő állomány (db)** | | |
| ***Szakág*** | |  |  |
| **Egyedi** | **Egyedi** |
|  |  |
|  |  | **leltározott** | **leltározatlan** |
|  |  | **tárgy** | **tárgy** |
|  | **Természettudomány** | 74 | 0 |
|  | **Régészet** | 40 969 | 300 |
|  | **Történet** | 28 053 | 11 768 |
|  | **Néprajz** | 14 529 | 38 |
|  | **Képzőművészet** | 107 | 0 |
|  | **Iparművészet** | 59 | 0 |
|  |  |  |  |
|  | **Összesen (2015.12.31.):** | **83 791** | **12 106** |

**Letéti állomány:** Plein Air gyűjtemény (~220 db, folyamatosan bővülő állomány)

**Csongrádi Tájház, múzeumház:** Besorolása: közérdekű muzeális kiállítóhely.ATájház májustól október végéig heti 20 órás nyitva tartással működik. Egy fő részfoglalkoztatott megbízási díjas gondnok. A kiállítóhelyen két generáció, illetve két néprajzi korszak számára alkalmas két lakóház enteriőr található egy portán, mindkettőben megtekinthető tisztaszoba, konyha beépített búbos kemencével és tűzhellyel, mindkét lakrész autentikusan berendezett. A házhoz egy ápolt kert is tartozik. A tájházban kb. 350 műtárgy található.

**Szakmai munka**

**Tárgyi feltételek**

A fenntartó és az uniós pályázatok segítségével sokat javultak a tárgyi feltételek.

A munkavégzéshez minden tárgyi feltétel adott. Az épületek állaga romlik, ezek karbantartására megoldás lehet az idén bevezetett karbantartási alap és a TIOP pályázat.

**Honlap:** A 2011-ben a TÁMOP 3.2.4-es pályázat során kialakított interaktív honlapkomoly előrelépés volt az informatika terén. Ezáltal már nem csak tájékozódni lehet a katalógusokból, hanem könyveket lehet előjegyezni, kölcsönzési időt lehet hosszabbítani, illetve üzeneteket, kéréseket lehet küldeni a könyvtárosoknak. Honlapunk akadálymentes változata gyengén látók számára is elérhető. Ezzel bizonyos szolgáltatások 24 órás hozzáférhetőséggel elérhetőek. Az ötéves honlapot az új intézmény igényeinek megfelelően frissítették 2015-ben tartalmilag, informatikailag és dizájn terén is.

**Csemegi Károly Könyvtár:**

**Kölcsönözhető állomány**:A könyvek döntő többsége kölcsönözhető. Az utóbbiidőben a használati szokásokat követve a beszerzés a szépirodalom felé billent el. A szakirodalmi részből kiváltképp a divatos pszichológiai, ezoterikai könyveket, szakácskönyveket és a történelmi témájú köteteket keresik.

**Olvasótermi** **állomány:** Mivel az információkeresés főhelye az internet lett,használata visszaesett, ugyanakkor léte nem nélkülözhető. A fontos alap kézikönyvek fellelhetősége továbbra is cél.

**Zenei gyűjtemény:** Bár az interneten a legtöbb zene meghallgatható, azonban azigazi különlegességek jó része még mindig csak hanglemezen vagy CD-n érhető el. Ezek mind kölcsönözhetőek a könyvtárból. A tartalmi feltárás személyi helyzettől függően folytatódni fog, ha lesz rá kapacitás.

**Helyismereti gyűjtemény:** Gyarapítására folyamatosan törekszenek. A múzeumkiváló szakkönyvtárral rendelkezik, melyben számos olyan múzeumi évkönyv is van, melyek nincsenek a gyűjteményben. A közös adatbázis építése folyamatban van.

**Digitalizáció:** 2013-tól a Tari László Múzeum anyagával közösen folyik a helyismereti állomány digitalizációja. Emberi erőforrás hiányában mindig azon gyűjteményrészt érinti a munka, amely aktuálisan szerepet kap, pl. egy kiállítás vagy rendezvény szempontjából. Az országos digitalizálási stratégia folyományaként nálunk is kidolgozásra kerül a saját digitalizálási terv, melyben meghatározott prioritások mentén fogják a jövőben építeni az adatbázisokat.

**Szolgáltatások**

**Kölcsönzés:** A HunTéka rendszer segítségével történik. 2016-ban új formátumúolvasójegyeket vezettek be a bankkártya tartók méretéhez igazítva. Tervezik a személyre szabott kinézetű olvasójegyek bevezetését is. 2014-ben átalakításra került a kölcsönző pult. Alacsonyabb lett a felület, hogy a gyerekek is elérjék. A pult fölé 2016-ban a szolgáltatásaikat és a rendezvényeiket népszerűsítő képernyőt szereltek.


**Tájékoztatás:** A tájékoztatás a könyvtár egyik díjmentes alapszolgáltatása, melynek során megkeresik az olvasók számára szükséges dokumentumokat, vagy azokat az információkat, amire szükségük van. A látogatók kérdéseit a könyvtárban fellelhető könyvek, cikkek, katalógusok és saját építésű adatbázisok (Irodalmi elemző-, Zenei- és Helyismereti cikk adatbázis) használata mellett az egész könyvtári rendszer szolgáltatásait igénybe véve és az internetet használva válaszolják meg.

**E-magyarország pont:** Az informatikaiszolgáltatások legmagasabb szintű igénybevételét szolgálja. A könyvtár informatikusa eTanácsadóként egyénileg segít az érdeklődőknek, hogy az interneten elérhető e-szolgáltatásokat és e-tartalmakat, valamint az elektronikus ügyintézés csínját-bínját megismerjék és igénybe tudják venni. Az elmúlt években a különböző nyelvi és informatikai felzárkóztató tanfolyamok adminisztrációját és toborzását is végezték az eTanácsadók.

**Irodatechnika:** 2016-ban megújult gépekkel látja el a könyvtár a legalacsonyabbárakon a különböző irodatechnikai szolgáltatásokat, fénymásolás, szkennelés, nyomtatás, spirálozás, stb.

**NAVA Pont:** A NAVA– teljes nevén Nemzeti Audiovizuális Archívum –a magyarnemzeti műsorszolgáltatói kötelespéldány archívum, amely az országos földfelszíni terjesztésű televíziók és rádiók magyar gyártású vagy magyar vonatkozású műsorait gyűjti, tárolja, feldolgozza és az így létrejövő adatbázisban keresési és megtekintési lehetőséget biztosít. A NAVA katalógusa az interneten bárki számára szabadon hozzáférhető, azonban az archivált műsorok egy részének megtekintésére csak az úgynevezett NAVA-pontokban van lehetőség.

**Mozgókönyvtári** **szolgáltatások:** Az Aranysziget Otthonba havonta járnak kiaz intézményi alkalmazottak, folyóiratokat visznek és az igényeknek megfelelő könyvekkel látják el a lakókat, akik nagyon igénylik a szolgáltatást.

**ODR – Könyvtárközi kölcsönzések**

Az ábra azt mutatja, hogy Csongrádon a megyében a legnagyobb a könyvtárközi kölcsönzés aktivitása. Az Országos Dokumentumellátó Rendszeren keresztül kért dokumentumok közül is kiemelkedik az elektronikus másolatban beszerzett művek száma. Ez a szolgáltatás bár munkaigényes, de nagyon hasznos.

A tavaszi **Internet Fiesta** országos rendezvénysorozathoz minden évben kapcsolódtak, változatos programokkal, vetélkedőkkel igyekeztek a csongrádiakat behívni a könyvtárba.

Az **Októberi Könyvtári Napok** keretében 10-15 rendezvényt tartanak átlagosan egy hét alatt a könyvtárban.

**Új szolgáltatások a könyvtárban:**

**E-book kölcsönzés:** Ez évtől 5 db e-book olvasót is tudnak kölcsönözni, rajtuk 100feletti dokumentum tartalommal.

**Digitalizálás:** Új eszközökre épített szolgáltatás, melyben diafilmeket és VHSkazetták digitalizálását oldják meg.

**Klub jellegű foglalkozások**

**Önismereti klub:** Időszakosan felnőttek számára rendezett beszélgetős önfejlesztőfoglalkozás.

**CyberNagyi Klub** kéthetente a múzeumban, egy-egy központi témakör meghatározásával, anyugdíjas korosztály számára tartanak 1-1 órás klubfoglalkozást, ahol az idősek által az aktuális témában felmerülő problémákra adnak választ, nyújtanak segítséget.

**Művelődési Központ és Városi Galéria**

A Művelődési Központ és Városi Galéria 2015. április 1-től működik újra részben önállóan gazdálkodó önkormányzati intézményként. Ez a régi-új gazdasági forma biztosította az elmúlt időszakban a kiszámítható, stabil működést és a számunkra törvényben előírt feladatok végrehajtását.

Az intézmény a következő szervezeti egységekből áll:

**Művelődési Központ és Városi Galéria:**

**Humánerőforrás:**

2015-ben 4 fő közművelődési szakember (igazgatóval együtt)

1 fő takarító

1 fő karbantartó

2019-ben 5 fő közművelődési szakember (igazgatóval együtt)

1 fő takarító

1 fő karbantartó

1 fő grafikus

1 fő technikus (GESZ-től átvett létszám, korábban is közművelődési feladatokat látott el)

1 fő gazdaságis (GESZ-től átvett létszám, a művelődési központ és a könyvtár feladatait  
 látja el)

**Szakmai feladatok:**

A törvényben előírt valamennyi feladatot ellátták – ismeretterjesztés, képzés külső szervezetekkel, kiállítás, közösségi szolgáltatások, művelődő közösségek tevékenységének biztosítása, rendezvények szervezése, származtatott szolgáltatások, táborok-, a város valamennyi korosztálya számára.

Külön kiemelendő a nagyobb városi rendezvények szervezése, koordinálása: Majális, Gyermeknap, Csongrádi Napok, Borfesztivál, Adventi programok.

**Elnyert díjak:**

2016. Minősített Közművelődési Intézmény

2018. Minősített Fesztivál lett a Csongrádi Borfesztivál

**Pályázaton elnyert források:**

2015. 3.051.000

2016. 5.900.000

2017. 5.742.000

2018. 1.326.000 + 13.590.000 CLLD

2019. 1.850.000 + 15.000.000 CLLD

**Karbantartás, felújítás**, nagyobb anyagi forrást igénybe vevő munkálatok voltak:

* Művelődési Központ sátortetőjének javítása
* A lapostető teljes felújítása
* A műhely teljes villamossági felújítása
* Konyha teljes felújítása, ablakcserével
* Saját teherszállító autó működtetése

**Bokrosi Művelődési Ház**

**Humánerőforrás** 1 fő közművelődési szakember, aki a könyvtári feladatokat is ellátja

**Szakmai feladatok:**

A település valamennyi civil szervezetének, intézményének helyet biztosít az intézmény, önállóan szervezett rendezvényekkel gazdagítja a programokat.

**Karbantartás, felújítás**:

* 2015-ben tetőáthajtás
* 2017-ben a nagyterem festése
* 2018-től elindult az épület teljes felújítása

**Csongrádi Kézművesházak**

**Humánerőforrás:** 2016-tól 1 fő karbantartó, kertész látja el a 7 épület körüli feladatokat

**Szakmai feladatok:**

Jeles napokhoz kapcsolódó ünnepek – Húsvét, Pünkösd, Mentanap, Advent – alkalmával nagyszabású rendezvényekkel készültek az érdeklődő közönség számára.

Tavasztól őszig állandó nyitva tartással várják az érdeklődőket. Csoportos, családi és egyéni látogatók is érkeznek az ország minden pontjáról, s a külföldi vendégek is egyre gyakrabban látogatnak a városba. Folyamatosan nő az érdeklődés a rendezvények, kézműves bemutatók, táborok iránt.

A Kézművesházak mellett működik a Rejtekhely, a szabaduló szobák helyi történetre felfűzött épülete.

**Karbantartás, felújítás**:

* A halászházak folyamatos felújítást, meszelést, javítást igényelnek
* A kertek, házak egyre gazdagabbak virágokban, bokrokban, fákban.
* A Borház működtetését vállalkozó segítségével oldják meg.

**Alföld Néptáncegyüttes**

**Humánerőforrás**: 1 fő táncpedagógus

**Szakmai feladatok:**

A néptáncegyüttes 4 csoporttal, 120 fővel működik. A város kiemelkedő közössége, minden fellépésük tömegeket mozgat meg. Emellett országosan elismert szakmai munkát végeznek, megszámlálhatatlan díjjal, elismeréssel büszkélkedhetnek.

**Karbantartás, felújítás**:

* 2015-ben a Táncház belső felújítása megtörtént
* 2019-ben a folyamatosan beázó lapostető is helyreállításra került.

**Pályázatok:**

* 2015. TIOP – Épület felújítás 45.405.575 Ft
* 2017. CSSP 6.500.000 Ft
* 2018. CSSP 6.200.000 Ft

**NEMZETKÖZI KAPCSOLATOK**

Csongrád városának 5 testvérvárosi kapcsolata van.



1. **A finnországi Raisio**. A megállapodást 1990. március 8-án kötötték meg Csongrádon. Célja, hogy Finnország és Magyarország, ezen belül a két település minél jobban megismerje egymást.

„Raisio és Csongrád polgárai arra törekszenek, hogy megszilárdítsák az egymás közötti jó kapcsolatokat. A két város annak érdekében munkálkodik, hogy még szorosabb legyen Finnország és Magyarország között a barátság.”

Az ifjúsági cserekapcsolat azóta is jól működik, minden évben, felváltva utaznak egymás városaiba fiatalok. 2015-ben Csongrádra látogató finn diákcsoportot a lengyel és óbecsei diákcsoporttal együtt fogadta városunk. A következő években is aktívan működött és működik ez az ifjúsági cserekapcsolat. A hivatalos delegációk látogatása is aktívvá vált. A finn és magyar testvértelepülések konferenciájára meghívást kapott városunk, ami Hämeenlinnában került megrendezésre.

1. **A szerbiai Becse község**. A megállapodás 2002. október 12-én köttetett meg Csongrádon. A megállapodás szintén tartalmazza a két város közötti szoros kapcsolatot, rendszeres tapasztalatcserét és annak területeit. A két település között rendszeres a városvezetői látogatás, elsősorban a települések ünnepeihez kötődve. A hivatalos delegáción kívül szoros és rendszeres több civil szervezet kapcsolata, a művészet, kultúra területén. A könyvtár és a közművelődés területén szakmai (Kárpát-medencei Könyvtárosok Konferenciája) együttműködés kezdődött el néhány évvel ezelőtt, amely a mai napig tart.

A testvérvárosok fiataljai közti cserekapcsolatot megalapozta az, hogy 2016. július 4-8. között megszervezésre került egy tábor, melyen három testvérváros fiataljai vett részt. Az óbecsei fiatalok rendszeresen részt vesznek a csongrádi általános iskolák által szervezett versenyeken (honismereti, öko, művészeti). A Múzsa Művészeti Egyesület és az óbecsei Petőfi Sándor Magyar Kultúrkör aktív kapcsolata révén többször léptek fel művészeti csoportok egymás kulturális programjain. CsTÁI Galli János Általános Iskolája környezetvédelem és környezettudatosság pályázata keretén belül óbecséről jött kiállító az iskolába. Zeneművészet területén is több diák járt városunkban és utazott Óbecsére. Minden évben meghívást kapott az önkormányzat a Középiskolások Művészeti Vetélkedőjének díjkiosztó ünnepségére. A HSZC Sághy Mihály és a Bársony István Mezőgazdasági Szakközépiskolába. Az iskolák közti kapcsolatok alapja a testvérvárosi kapcsolat volt.

Igény merült fel Becse község részéről, hogy különböző szakmai konferenciákra, kiállításokra meghívjon csongrádi szakembereket. Ennek kapcsán jöttek az újbor fesztiválra óbecsei borászok, finom boraikat megmutatni, kóstoltatni.

1. **Franciaország** L’Aurence et Glane Développement településszövetség. A megállapodást 2003. április 18-án kötötték Csongrádon. Franciaországban az országos területi szervezetekben átrendezések történtek. A barátság egyezményünk a volt « *AGD* » Település Szövetséggel volt megkötve, mely 2017. január 1-je óta megszűnt. A tíz település, mely az *« AGD »*-t alkotta, továbbra is fenn kívánja tartani városukkal a baráti kapcsolatot, annak ellenére, hogy a település szövetség összetétele megváltozott. A tíz településből nyolc a jelenlegi **«*ELAN*» (E**lan **L**imousin **A**venir **N**ature) Település Szövetséghez tartozik. E 8 község folytatni kívánja a köztünk szőtt kapcsolatot, a másik kettő pedig, Chaptelat és Couzeix (a korábban a « Nagy-Limoges »-hoz csatolt települések), szintén aláírták ezt az egyezményt.

A városvezetői delegációk látogatása mellett családok között alakult szoros kapcsolat, mely révén gyakoriak voltak a csereutazások. A kapcsolatot az utóbbi években a csongrádi Pont Szabadidő Egyesület koordinálta. 2015. augusztus 20-án, Csongrádon a testvérvárosok vezetőinek találkozója során a kapcsolat hivatalos része újra a városhoz került.

1. **A lengyelországi Bełchatow**. A megállapodást 2005. június 26-án Bełchatowban kötötték meg.

A város hivatalos kapcsolata mellett rendszeres a fiatalok csereutaztatása, melyben a Tisza Szívvel a Gyermekekért Alapítvány is részt vett 2016-ig. A testvérvárosi kapcsolat révén hivatali dolgozók a szociális, az oktatás területéről fordultak meg Bełchatowban. 2016-ban helyi vállalkozókat és cégek vezetőit is meghívták a testvérvárosok találkozójára. A kultúra, művészet és népművészet terültén is aktív a cserekapcsolat. Rendszeressé vált a sporteseményeken való kölcsönös részvétel is, pl. futóversenyeken.

A fiatalok cserekapcsolatának aktív működése eredményezte, hogy a CsTÁI Piroskavárosi Általános Iskola és a Csongrádi Batsányi János Gimnázium és Kollégium is kialakított egy jól működő kapcsolatot. Az infokommunikációs eszközök segítségével azt mondhatjuk, hogy az együttműködés majdnem napi szintű.

Örömmel mondhatjuk, hogy a művészet területén is erős az összefonódás, hiszen Lantos Györgyi és Máté István több szobra, műalkotása is ékesíti Bełchatow tereit.

1. **Ukrajna, Beregszászi Járás** Csongrád Városi Önkormányzat 2016. december 22-én tartott ülésén fogadta el a Beregszászi Járási Állami Közigazgatási Hivatal, a Beregszászi Járási Tanács kötendő testvérvárosi megállapodást, amit 2017-ben írtunk alá. A testvérvárosi kapcsolatot megelőzte a Kárpát-medencei Könyvtárosok Konferenciája találkozója, innen alakult ki a hivatalos együttműködés.

Az együttműködés keretén belül az elmúlt évben számos delegáció jelent meg egymás programjain. A közös munka érintette és érinti a döntéshozókat, a fiatalokat, gyermekeket, sport szervezeteket, kulturális csoportokat.

A testvérvárosi kapcsolatok építésébe és fenntartásába az önkormányzatok mellett több esetben civil szervezetek, oktatási, kulturális intézmények, sportegyesületek, alapítványok, családok is bekapcsolódtak. A Csongrádi Fúvószenekar, az Alföld Néptáncegyüttes, a Csongrádi Zenebarátok Kórusa, a Csongrádi Színtársulat adott műsort, illetve a Múzsa Művészeti Egyesület kulturális, a Bölcső Nagycsaládos Egyesület sokrétű kapcsolatot ápol testvérvárosunkkal. Csak azok a kapcsolatok bizonyulnak életképesnek és hoznak eredményt, amelyben a lakosság, a civil szervezetek, a vállalkozások aktívan részt vesznek és amelyeket magukénak éreznek.

A kapcsolat napjainkban kiterjed a személyes találkozókon túl az infokommunikációs eszközökre is. Gyorsabb információcserét, gyakorlatias nyelvtanulást és aktívabb kapcsolatot eredményeznek a közösségi oldalakon is működő barátságok.

Az elmúlt években elindítottuk a testvérvárosok találkozóját, melynek időpontja az augusztus 20-i ünnepséghez, illetve a Csongrádi Borfesztiválhoz kötődött. Minden évben sikerült megmutatnunk Csongrád kulturális, gasztronómiai, környezeti értékeit. A delegációk a visszajelzések alapján nagyon jól érezték magukat, tartalmas napokat töltöttek nálunk.

A hivatalos, testvérvárosi kapcsolatokon túl számos együttműködő program valósult meg városunkban, melyek azt jelzik, hogy a nemzetközi kapcsolatok ápolását sokan magukénak érzik, fontosnak tartják. A nemzetközi kapcsolatok túlnyomó többsége a pályázatok támogatásával a fiatalokra, a művészetre, az oktatásra, a turisztikára és annak fejlesztésére összpontosul.

Pályázati támogatással Óbecse, Beregszászi járás hivatali dolgozói, döntéshozó szakemberei vettek részt egy közös tréningen, melynek célja az együttműködés erősítése, közös projektek lehetőségeinek megvizsgálása volt.

Magyar Román Határon átnyúló 2012-ben nyertes pályázat (HURO), 2015-ben zárult. A projekt során rendszeresek voltak a projekttalálkozók, megbeszélések, tanulmányutak. A konzorciumot Csongrád városa, Bánság Falumúzeum, Temes Megyei Fejlesztési és Szociális Ügynökség alkotta. Ezen pályázat keretén belül a Belvárosban 7 ház került felújításra.

A Visegrádi országokból (V4) érkezett fiatalok alkottak együtt egy hétig Csongrádon a belvárosi kézműves házakban a 2015-2016-ban megvalósult pályázat keretén belül. A közös pályázat vezető partnere testvérvárosunk, a lengyelországi Bełchatow volt, de jöttek gyerekek a csehországi Pardubicéből és a szlovákiai Považská Bystricából. Csongrádot a Grotta Alapfokú Művészeti Iskola tanulói képviselték. Az egy éves projekt keretében minden városban egy-egy művészeti workshopon vehettek részt a 10-15 éves, angolul is beszélő fiatalok.

Az Interreg-IPA Magyarország-Szerbia Együttműködési Program keretében Csongrádon egy kishajó kikötő fog létesülni, mely a projekt fő eleme. A projekt időszaka: 2018.05.01-2019.07.31., de az előkészítő, tervező munkák már az elmúlt években elkezdődtek. A projektgazda Csongrád Városi Önkormányzat, mint vezető kedvezményezett. A konzorciumi partnerek Algyő Nagyközség Önkormányzata és Becej Önkormányzata (Szerbia). A projekt keretében egy turisztikai termékfejlesztést megalapozó koncepció és akcióterv kidolgozása (értéktár, vízi turizmus fejlesztési szükségleteinek, kapcsolódó turisztikai termékeknek a fejlesztési feladatai, tematikus utak koncepciója, marketingterv) készül el.

A Csongrádi Alkotóház-Művésztelepnek vannak a legkiterjedtebb nemzetközi kapcsolatai. A Darmstadt Technische Universität volt hivatalos kapcsolata, ami élő szerződés nélkül is, azóta működik. A Passaui Universität hallgatói is több alkalommal jártak Csongrádon a Plein Air táborokban. A Plein Air és a Bronz Szimpózium rendezvényein német, román, cseh, lengyel, török, osztrák, litván és argentin művészek is jártak, illetve azóta is rendszeresen részt vesznek. A nemzetközi kapcsolatok révén több alkalommal rendeztek kiállítást a Plein Air, illetve csongrádi művészek alkotásaiból Temesváron a Megyeházán és a központban található híres Helios Galériában. Az argentin kapcsolat révén 2017-ben több csongrádi művész tudott Argentínába utazni és barátságot kötni több alkotóval.

**CIVIL SZERVEZETEKKEL KAPCSOLAT**

Minden évben a bizottsági elnökök és a polgármester javaslata alapján a Képviselő-testület elfogadta a civil szerveztek számára elkülönített keret pályázat útján történő felosztását. Ezen túl, a Csongrád Város Képzőművészetéért Alapítvány, a Csongrád Város a Tehetségekért Alapítvány, valamint a Csongrádi Színtársulat, Csongrád Városi Fúvószenekar, Alföld Néptáncegyüttes külön támogatásban részesült.

|  |  |
| --- | --- |
| Év | Civil szerveztek támogatása /Ft/  az éves eredeti költségvetésben |
| 2015. | 2.300.000 |
| 2016. | 2.300.000 |
| 2017. | 2.500.000 |
| 2018. | 2.500.000 |
| 2019. | 2.300.000 |

A csongrádi civil szervezetek jelentős része pályázatok útján egészítette ki éves működési keretét és a szakmai programjaik megszervezéséhez szükséges forrásokat. A pályázatokat elsősorban a Nemzeti Együttműködési Alaphoz, Nemzeti Kulturális Alaphoz adják be. A civil szervezetek közül is kiemelkedő a Bölcső Nagycsaládosok Csongrádi Egyesület, a Csongrádi Múzsa Művészeti Egyesület tevékenysége a pályázati források megszerzése terén.

Örömteli, hogy egyre több civil szervezet kapcsolódik be nagy városi rendezvények szervezésébe és lebonyolításába. A civil szervezetek a közösségépítés mellett fontos szerepet töltenek be a város kulturális életében is. Számos városi rendezvény aktív szervezői, résztvevői. A polgárőr egyesületek nagy részt vállalnak a rendezvények biztosításában, a közlekedésbiztonság megerősítésében.

Szintén önkormányzati támogatással 2018-ban is megjelent a „Föveny” és az „Alföldi Paletta” c. kiadvány.

A civil szervezetek több saját és városi programot együtt, összefogásban szerveztek meg, ezzel erősítették egymás erejét.

Összességében elmondható, hogy a csongrádi civil szervezetek fontos szerepet töltenek be a város életében, támogatásuk az egyik leghatékonyabb befektetés a közösségépítés területén.

**SPORTFELADATOK**

Az Oktatási, Művelődési és Sport Bizottság felülvizsgálta a 2013-ban készült sportkoncepciót és elkészítette a 2018-2022-es időszakra szólót. A koncepcióhoz intézkedési tervet is készített, mely évekre lebontva tartalmazza a sport területén kitűzött célok megvalósítási ütemét. Ebben a koncepcióban szerepel először az E-sport témaköre is. Kiemelt szerepet kap az utánpótlás nevelés, a sportturizmus, fogyatékkal élők sportolási lehetőségeinek biztosítása is. A bizottság ebben az időszakban felülvizsgálta a sportrendeletet is.

Minden tárgyév költségvetési rendeletében elkülönített keret szolgál a sportegyesületek támogatására, a városi szabadidősport rendezvényekre és a sportorvosi ellátásra.

A sporttámogatások felosztásának javaslatát minden évben az Oktatási, Művelődési és Sport Bizottság végzi. A beadott pályázatokat és az elszámolásokat az iroda előkészítő munkája után a bizottság áttekintette, majd az így kialakított javaslatát vitte a Képviselő-testület elé döntésre. A szabadidős keret terhére az egyesületek, sportkörök által beadott igények alapján programokat, versenyeket, nevezési díjakat, kiutazási költségeket támogatott a sportbizottság. Az egyesületek mellett különböző sportprogramokat is támogatott a bizottság, Árvízi emléktúra, E-sport, gyermeknapi rendezvény. A Csongrád-Szentes „g”-Átfutás minden év szeptemberében került megrendezésre, az idén 23. alkalommal. Városunk évekkel ezelőtt kapcsolódott a Mobilitás hetéhez, melyet a sikeres pályázatokból valósított meg.

Ezen felül minden évben a Tisza Tenisz Klub által működtetett salakos pályák karbantartására 300.000 Ft lett biztosítva.

A sportolók és támogatóik kitüntetésére, díjazására a „Jó tanuló – jó sportoló” évenként megrendezett ünnepsége szolgált, erre 400.000 Ft keret volt elkülönítve.

A sportra fordított keret alakulása évenként.

|  |  |  |
| --- | --- | --- |
| Év | Egyesületek támogatása és szabadidős keret (Ft)  eredeti költségvetésben | Sportorvosi keret (Ft)  eredeti költségvetésben |
| 2015. | 11.605.000 | 300.000 |
| 2016. | 11.615.000 | 385.000 |
| 2017. | 12.360.000 | 640.000 |
| 2018. | 13.000.000 | 640.000 |
| 2019. | 13.000.000 | 640.000 |

A 100.000 Ft alatti támogatások minden év május 30-ig kifizetésre kerültek. Az ennél nagyobb támogatásokat két egyenlő részletben utalta át a Gazdálkodási Iroda. A második részlet kiutalása minden év szeptember 30-ig történt meg.

Az egyesületek sikeresen pályáztak és kaptak támogatást a TAO pénzekre, melyek segítségével az utánpótlás színvonalas nevelését biztosították és biztosítják. Így valósult meg a Városi Sporttelepen a nagy műfüves pálya, folyamatban van a kézilabdások csarnokának kivitelezése, szállítóeszközök, karbantartó gépek beszerzése. Több esetben az önkormányzat a beruházáshoz, eszközbeszerzéshez az előírások alapján 30%-ot biztosított az egyesületnek.

Sok egyesület szakszövetségi támogatással új eszközöket szerezett be, vagy végzett nagyobb felújításokat, bővítéseket (öltöző felújítás, hajók beszerzése, kiszolgáló helyiségek felújítása, mólók kiépítése, turisztikai „lapátos” szám növelése). Az önkormányzat az egyesületek részére több alkalommal meghosszabbította a terület és az épületek ingyenes sportcélú használatát.

**IFJÚSÁGI FELADATOK**

###### A városi Diák Önkormányzat ebben az időszakban is működött. Működésük az évek során egyre aktívabb lett. Minden évben megtörtént a saját működési szabályzatuk alapján a diák polgármester és diák alpolgármester választás. A DÖK életében nagy segítséget nyújtott a VI-FI - Vitalitásért és Fiatalokért Egyesület a tréningek megszervezésében és lebonyolításában. Gyermek- és Ifjúsági Önkormányzati Társaság Közelítő programjába sikeres pályázatot nyújtott be a városi DÖK, ezáltal két fórum is megszervezésre került. A DÖK a működésére minden évben külön keretet kapott, amihez a Hódmezővásárhelyi Tankerületi Központ és Hódmezővásárhelyi Szakképzési Centrum is tárult 2018-ban. A DÖK véleményezte az ifjúsági tervet és a hozzá kapcsolódó ifjúsági koncepciót.

Minden évben rendeztek iskolák közti sportversenyeket (labdarúgás, kosárlabda, röplabda). 2018-ban sikeresen szervezték meg a városi Ki Mit Tud? vetélkedőt, ahol Bełchatowból is voltak fellépők. Rendszeresen részt vettek a városi ünnepségeken. Bekapcsolódtak a gyermeknapi, húsvéti, adventi programokba. Működtetik a csongrádi ifjúság honlapját, ill. facebook-os oldalát, ahol felhívásaikat, programjaik dokumentálását tudják megjelentetni.

**KÖZREND, KÖZBIZTONSÁG**

A Csongrádi Rendőrkapitányság Csongrád város közbiztonságának helyzetéről, a közbiztonság érdekében tett intézkedésről és az azzal kapcsolatos feladatokról utoljára a Képviselő-testület 2019. évi április 25-én megtartott ülésén számolt be. A beszámolás évenkénti rendszerességgel történik. A Csongrádi Rendőrkapitányság illetékességi területén a regisztrált bűncselekmények száma folyamatosan csökkent. 2014. évben 439, 2015. évben 384, 2016. évben 306, 2017. évben 320, 2018. évben 310 volt. 2014-2018. évre a leírtak alapján a csökkenés mértéke 29,3 % volt. A nyomozás eredményességi mutató viszont a bűncselekmények számának csökkenése mellett növekedett. 2014. évben 66,7 % volt, 2018. évben 89,6 %.

A közterületen elkövetett bűncselekmények száma változó a beszámolási időszakban, 2016. évben 87 esetben történt, mely a legalacsonyabb volt, 2018. évben 136 volt az esetszám.

2015-2018. év közötti időszakban 2016. évben történt egy esetben rablás bűncselekmény.

A lopás bűncselekmények esetében folyamatos a csökkenés az évek során a vizsgált időszakban 2015. évben 157 esetben fordult elő, mely 2018. évre 86 esetszámra csökkent.

A lakásbetörések száma az elmúlt 4 évben évenként 19 és 36 között ingadozott. A nyomozás eredményességi mutató viszont folyamatosan javult 45,4 %-ról 66,7 %-ra.

Személygépkocsi lopás egy esetben, 2018. évben volt.

A testi sértés bűncselekmények száma a gazdasági és munkaprogram időszakában 5-12 között váltakozott. A nyomozás eredményességi mutató 76,9 %-tól évente folyamatosan emelkedett, így 2018. évre már 93,3 %-ra nőtt.

A garázdaság bűncselekmények 15-22 közötti esetszámban fordultak elő, 85,3-94,4 %-os volt az eredményességi mutató.

A rongálásos bűncselekmények száma 2 és 7 esetszám között váltakozott 2015-2018. években.

A személyi sérüléssel járó közúti balesetek száma 27-39 között váltakozott. Az elmúlt 3 évben halálos kimenetelű közlekedési baleset nem történt.

A közúti közlekedési balesetek okai a gyorshajtás, szabálytalan előzés, elsőbbségi jog meg nem adása volt elsősorban, de ittas állapotra is visszavezethető.

A rendőrség a nagyobb önkormányzati rendezvények (Körös-toroki Napok, Borfesztivál stb.) biztosítását a polgárőrséggel együtt hajtotta végre.

Csongrád város közigazgatási területén jelenleg mind a 7 körzeti megbízotti beosztás feltöltött.

A rendőrkapitányság a bűn- és baleset-megelőzési programjaik biztosítását kiemelten kezelte. Az együttműködő intézményekkel, civil szervezetekkel közösen biztosította a megelőzési tevékenység magas színvonalú működését, melynek során az oktatási intézményekben, idősek klubjaiban, fogyatékkal élők intézményeiben, városi és vidéki rendezvényeken megelőző előadásokat, programokat szervezett.

A gyermek- és ifjúságvédelmi feladatok segítését, a kábítószer prevenciós programok megvalósulását kiemelten kezelte.

A rendőrkapitányság magas szintű feladatellátásával biztosította és tartotta fenn Csongrád város közbiztonságát és közrendjét.

**Rendőri eljárásban regisztrált bűncselekmények számának alakulása**

|  |  |  |  |  |  |
| --- | --- | --- | --- | --- | --- |
|  | **2014.** | **2015.** | **2016.** | **2017.** | **2018.** |
| Regisztrált bűncselekmények  összesen | 439 | 384 | 306 | 320 | 310 |
| Közterületen elkövetett  bűncselekmények száma | 105 | 131 | 87 | 125 | 136 |
| Lopás bűncselekmények száma | 264 | 157 | 119 | 114 | 86 |
| Lakásbetörés bűncselekmény | 27 | 23 | 19 | 36 | 24 |
| Garázdaság bűncselekmény | 21 | 22 | 18 | 15 | 15 |
| Testi sértés | 13 | 7 | 10 | 5 | 12 |

**Szabálysértések statisztikai adatai**

|  |  |  |  |  |  |
| --- | --- | --- | --- | --- | --- |
|  | **2014.** | **2015.** | **2016.** | **2017.** | **2018.** |
| Személyi sérüléses balesetek | 38 | 29 | 39 | 27 | 33 |
| Tulajdon elleni szabálysértések száma | 172 | 113 | 151 | 107 | 70 |
| Elfogások száma | 212 | 185 | 180 | 200 | 170 |
| Előállítások száma | 256 | 185 | 176 | 209 | 185 |

**EGÉSZSÉGÜGY, SZOCIÁLIS TERÜLET**

**Dr. Szarka Ödön Egyesített Egészségügyi és Szociális Intézmény**

A beszámolóban részletezésre kerül a szerkezeti struktúra átalakítása, a személyi és tárgyi feltételek alakulása, pályázatok, beruházások.

1. ***Szerkezeti átalakítás:***

Szerkezeti átalakítás első szakasza:

A Szociális Ellátások Intézménye 2015.04.01-jén Csongrád Város Önkormányzata Képviselő- testületének döntése értelmében átalakításra került. A 172/2014. (XII. 18.) önkormányzati határozat szerint az intézményből kiváltak a személyes gondoskodást nyújtó szociális alapszolgáltatások és gyermekvédelmi feladatok, mely tevékenységeket a megalakított új intézmény - Esély Szociális és Gyermekjóléti Alapellátási Központ - folytatja tovább.

A Szociális Ellátások Intézményét 2015.04.01-től a Vasút u. 92. szám alatt található Szociális Ápoló Otthon és Gondviselés Háza Csongrád intézmények alkották.

Szerkezeti átalakítás második szakasza:

Csongrád Város Önkormányzata - a 181/2015. (IX. 16.) önkormányzati határozatának, illetve- a 6/2015. (1.29.) önkormányzati határozatának elfogadásával döntést hozott egyes egészségügyi ellátórendszerek szerkezeti átalakítását illetően.

A szervezeti átalakítás elsődleges célja a minőségi betegellátás színvonalának emelése, valamint a kiegyenlített betegellátás folyamatos biztosítása. A szervezeti átalakítás lehetővé tette, hogy az önkormányzat által fenntartott egészségügyi ellátórendszer átlátható, a lakossági igényekhez igazítható, a fenntartó elvárásának megfelelő lehessen.

Csongrád Városi Önkormányzat Képviselő-testülete döntése értelmében feladatellátásába 2015. október 1. napjától az Intézménybe, a Védőnői Szolgálat, az Orvosi Ügyelet és a Járóbeteg Szakellátás bevonásra került.

Az egyesített intézmény a Dr. Szarka Ödön Egyesített Egészségügyi és Szociális Intézmény nevet kapta. Az Intézmény székhelye 6640 Csongrád, Gyöngyvirág u. 5. szám.

A Dr. Szarka Ödön Kistérségi Egészségügyi Szolgáltató Kft. valamennyi alkalmazottját munkaügyi jogutódként átvette az Intézmény.

Az intézmény valamennyi szakmai ágazata határozatlan idejű működési engedéllyel rendelkezik. Ellátási területe: Csongrád, Csanytelek, Felgyő, Tömörkény közigazgatási területe.

A szolgáltatások kiegyenlített, egyenlő esélyű hozzáférést biztosítanak a lakosság és a fenntartó elvárásainak megfelelően.

Szerkezeti átalakítás harmadik szakasza:

A Képviselő-testület 89/2016. (V. 27.) önkormányzati határozatával döntött a gyermekek napközbeni ellátása bölcsődei ellátás tekintetében, a Csongrádi Óvodák és Bölcsődék Igazgatóságától a Dr. Szarka Ödön Egyesített Egészségügyi és Szociális Intézményhez történő integrálásával, intézményi átszervezéssel, 2016. június 01-től.

1. **Munkavállalók létszámának alakulása**

Az intézményrendszer átalakulásakor valamennyi dolgozó munkaviszonya eredeti helyén eredeti munkakörében folytatódott tovább, figyelembe véve a szakfeladatokat és a végzettségeket. Az Intézményben foglalkoztatottak létszáma 75 fő, melyből 4 fő rehabilitációs foglalkoztatott.

2019.06.30-án a szerkezeti átalakításoknak a pályázati projekteknek köszönhetően az Intézmény foglalkoztatotti létszáma: közalkalmazott 95 fő, 5 fő rehabilitációs munkatárs, 1 fő közfoglalkoztatott, 3 fő GINOP pályázat keretében.

A szakorvosi feladatellátást intézményi alkalmazottak és a Csongrádi Kistérségi Járóbeteg Szakellátó Kft. biztosítja.

Gazdasági feladataikat Csongrád Városi Önkormányzat Gazdálkodási Iroda Közgazdasági Csoportja látja el.

1. **Pályázatok**

**Intézményi:**

* TÁMOP-6.11.2/11/3 Egészségre nevelő és szemlélet formáló életmód programok a kistérségben.

25.200.000,- Ft

* EFOP-2.2.19-17 Járóbeteg Szakellátó szolgáltatások fejlesztése

282.880.940,- Ft

* EFOP-1.10.2-17 Egészségügyi Humánerőforrás Fejlesztés

49.978.699,- Ft

- EFOP-1.8.20-17 Az alapellátás és népegészségügyi rendszerének átfogó fejlesztése – népegészségügyi helyi kapacitás fejlesztése a mentális egészség területén.

39.995.368,- Ft

- EFOP-1.2-9-17 Nők a családban és a munkahelyen

200.000.000,- Ft

**Intézményi, mint konzorciumi partner:**

- EFOP-3.9.2.-16 „Tisza-menti virágzás 1.” Humán kapacitások fejlesztése térségi szemléletben

417.255.230,- Ft

- EFOP-1.5.3.-16 „Tisza-menti virágzás 2.” Humán szolgáltatások fejlesztése térségi szemléletben – kedvezményezett járások

499.940.931,- Ft

**Intézményi, mint szakmai megvalósító partner:**

- EFOP-1.8.2-17 Az alapellátás és népegészségügyi rendszerének átfogó fejlesztése – alapellátás fejlesztése. Praxisközösségre vonatkozó fejlesztés

149.992.558,- Ft

Csongrád Városi Önkormányzat 2015-2019. évekre szóló gazdasági program és fejlesztési tervében megfogalmazott, Intézményre vonatkoztatott stratégiai célok a fent leírtak szerint 2019. évig megvalósultak.

**IV.)**

|  |  |
| --- | --- |
| **Jövőkép:**  (2016.03.09-én megfogalmazódott):   * szociális biztonság nyújtása a lakosságnak, a már meglevő és kiépített ellátórendszer fenntartásával, szolgáltatási körök bővítésének lehetőségei   Célcsoport: gyermekek, idősek   * az egészségügyi ellátórendszer fejlesztése, alapellátások esetében meg kell előzni a praxisok kiüresedését az orvoshiány miatt * az orvosi ügyelet tekintetében a biztonságos betegellátás érdekében komoly feladatot jelent az ügyeletes orvosok biztosítása, mely plusz anyagi áldozatot kíván önkormányzatunktól * a járóbeteg szakellátás tekintetében gondoskodni kell a hiányszakmák bevezetéséről, a várólisták idejének csökkentéséről, valamint a minőségi betegellátásról * gyógyfürdőre épülő rehabilitációs turizmus kialakítása időskorúak részére, bentlakással, kezelésekkel, megüresedett önkormányzati épület hasznosításával   Prevenció; EFI iroda fenntartása, további működtetése, az egészségtudatos magatartás kialakítása érdekében   * nem tervezett | **Teljesült feladatellátás:** (2019.06.30.)   * intézményi átalakítás, bölcsőde felújítása, pályázatok lebonyolítása * praxis közösség projekt, járóbeteg infrastruktúra fejlesztés * dolgozók munkakörülményeinek javítása, szakmai és anyagi támogatása * dolgozók anyagi megbecsülésével, személyi és tárgyi feltételek javításával, orvoshiány nincs, a várólisták ideje csökkent. Minőségi betegellátás biztosított. * nem teljesült * az egészségfejlesztési iroda munkája kibővült a lelki egészségközponttal. * idősek ellátásában a szakápolási szolgáltatás bevezetése |

**V.)**

|  |  |
| --- | --- |
| **Épületek kialakítása, felújítása, karbantartás:**   * Vasút utcai telephelyen: járdafelújítás,gazdasági épületrész felújítása, raktárhelyiségek kialakítása   - eszközbeszerzés: betegágyak, ápolást  segítő eszközök   * Síp u. a megüresedett volt családsegítő épületének megosztása, az épület Dob. u. felőli részében rehabilitációs kezelőhelyiségek kialakítása * Gyöngyvirág u. 5. sz. alatti rendelőintézet padlásterének hasznosítása * nem tervezett | * raktárhelyiségek kialakítása, járdajavítás, gazdasági épületben mosoda kialakítása, épület karbantartás, eszközbeszerzés, bútorzat megújítása, informatikai hálózat megújítása. * EFOP -2.2.19-17 Járóbeteg szakellátó szolgáltatások fejlesztése projekt * nem teljesült * Széchenyi úti „Kuckó-mackó” Bölcsőde épület felújítása, belső berendezéseinek felújítása * Kereszt tér 1. szám alatti új telephely kialakítása „egészségpont” |

**VI. Szervezeti felépítés leírása:**

**1.1. Az Intézmény székhelye és telephelyei:**

Székhelye: 6640 Csongrád, Gyöngyvirág u. 5.

Telephelyei:

Gondviselés Háza Csongrád 6640 Csongrád, Vasút u. 92.

Szociális Ápoló Otthon 6640 Csongrád, Vasút u. 92.

Reumatológiai Járóbeteg Szakellátás 6640 Csongrád, Síp u. 3-5.

Központi Orvosi Ügyelet 6640 Csongrád, József A. u. 1.

Védőnői Szolgálat 6640 Csongrád, Szőlőhegyi u. 19.

Védőnői Szolgálat 6640 Csongrád-Bokros, Hámán K. u.1.

Védőnői Szolgálat 6640 Csongrád, Kossuth tér 1.

Védőnői Szolgálat 6645 Felgyő Széchenyi u 2.

Védőnői Szolgálat 6646 Tömörkény, Kossuth L. u. 69.

Széchenyi utcai "Kuckó-mackó" Bölcsőde 6640 Csongrád, Széchenyi u. 27.

Templom utcai "Mesevár" Bölcsőde 6640Csongrád, Templom u. 4-8.

„Egészségpont” 6640 Csongrád, Kereszt tér 1.

**1/3. Az Intézmény tevékenysége:**

* személyes gondoskodás keretébe tartozó szakosított ellátást, ápolást, gondozást nyújtó idősek otthona működtetése
* személyes gondoskodást nyújtó átmeneti elhelyezés működtetése
* egészségügyi alapellátás körében védőnői ellátás
* egészségügyi alapellátás körében orvosi ügyeleti ellátás
* egészségügyi szakellátás - járóbeteg szakellátás
* gyermekjóléti alapellátás keretében – gyermekek napközbeni ellátása
* megelőző egészségügyi ellátás, prevenció, egészségtudatos magatartás kialakítása
* család és karrier pont (CSAK.-pont)

**VII. Jövőre vonatkozóan meghatározott feladatok:**

* Gyöngyvirág u. 5. sz. alatti rendelőintézet padlásterének hasznosítása
* Gyógyfürdőre épülő rehabilitációs turizmus kialakítása időskorúak részére, bentlakással, kezelésekkel, megüresedett önkormányzati épület hasznosításával
* Vasút utcai idősellátás férőhelyének bővítése
* Az intézmény valamennyi épületének „jó gazda módjára történő” karbantartása
* Központi Orvosi Ügyelet új gépjármú beszerzése (2006-os évjáratú Suzuki Grand Vitara típusú autó 152000 km-t futott) a biztonságos betegellátás érdekében
* Valamennyi folyamatban levő projekt maradéktalan megvalósítása.
* Gazdaságos, hatékony működtetés
* Szükségletekre épülő szolgáltatások, azonnali reagálás a szolgáltatásokat érintő változásokra
* Munkatársak folyamatos képzése
* Munkahelyek megtartása

**Szociális ellátások, gyermekvédelem**

A beszámolási időszakban a járási hivatalok létrejöttével a segélyezési rendszer élesen kettéválasztásra került. Az úgynevezett jövedelempótló juttatások átkerültek a járási hivatalokhoz.

A helyi önkormányzatok hatáskörében a kiadást kompenzáló segélyek (új nevén: települési támogatás) maradtak. Ezáltal megnövekedett az önkormányzatok felelőssége. A képviselő-testület rendeletalkotó tevékenysége körében saját maga határozta meg a szociális rászorultságtól függő pénzbeli és természetbeni ellátásokat, a jogosultsági feltételeket, a folyósítás részleteit figyelemmel a lakosság szociális és egészségügyi helyzetére *(A települési támogatás megállapításának, kifizetésének, folyósításának, valamint felhasználásnak ellenőrzéséről szóló 5/2015. (II.23.) önkormányzati rendelet*)

A 2015-2019. évekre szóló gazdasági és munkaprogram kiemelt feladatként határozta meg a támogatás célzottságát. Ennek érdekében az ellátások egy része természetbeni formában kerül megállapításra (lakhatáshoz, betegséghez illetve megelőzéshez kapcsolódóan: a fűtési-, lakbértámogatás, gyógyszerutalvány, illetve bárányhimlő elleni védőoltáshoz nyújtott segítség, nyári szünidei gyermekétkeztetés). A támogatások adhatóak eseti jelleggel és havi rendszerességgel is (utóbbiak a lakhatáshoz, gyógyszerköltségek, létfenntartást veszélyeztető rendkívüli élethelyzethez). Az iroda folyamatosan követi az aktuális családpolitikai és egészségügyi intézkedéseket, helyi lakossági igény esetén javaslattal él a képviselő-testület felé.

A segélyezési rendszer finanszírozása is megváltozott. Az egy főre jutó adóerőképesség miatt önkormányzatunk már 2017 óta nem jogosult állami normatívára, ezért a segélyezés finanszírozása teljes mértékben az iparűzési adóból történik.

Az iroda gyámhatósági feladatai: jegyzői hatáskörben a rendszeres gyermekvédelmi kedvezmény valamint a hátrányos /halmozottan hátrányos helyzet megállapítása, megkeresésre környezettanulmány készítése. A rendszeres gyermekvédelmi kedvezményben részesülők száma évről évre csökkenő tendenciát mutat. A drasztikus csökkenés oka, hogy közel 10 éve nem, illetve csekély mértékben emelkedett a jogosultsági jövedelemhatár. Ezzel szemben a minimálbér/garantált bérminimum jelentősen, míg a nyugdíjszerű ellátások összege néhány százalékkal növekszik minden évben.

A települési önkormányzat feladata az intézményi gyermekétkeztetés (ingyenes, kedvezményes, szünidei gyermekétkeztetés) biztosítása. Az iroda adminisztrációs és koordinációs tevékenységet lát el ezen területen együttműködve a GESZ-szel és az oktatási-nevelési intézményekkel. Minden évben meghirdetésre kerül a felsőoktatásban tanulók részére a BURSA Hungarica Ösztöndíj támogatás.

A beszámolási időszakban az iroda feladatköre bővült a Diákönkormányzat valamint a Helyi Esélyegyenlőségi Program (HEP) működtetésével is.

A Képviselő-testület munkájában az iroda aktívan részt vesz a szakterületet érintő előterjesztések, koncepciók, beszámolók elkészítése által.

**Szociális és gyermekvédelmi intézmények struktúra változása, fenntartói ellenőrzések**

Az iroda feladatkörében eljárva - a személyes gondoskodást nyújtó szociális intézmények állami fenntartójaként - ellenőrzi az intézmények működésének törvényességét és évente egy alkalommal értékeli a szakmai munka eredményességét. (*A szociális igazgatásról és szociális ellátásokról szóló 1993. évi III. törvény 92/B.§ (1) bekezdés b) és d) pontja alapján)*

A fenntartói ellenőrzések keretében történik a gyermekjóléti és gyermekvédelmi szolgáltató tevékenységet végző intézmények szakmai munkájának, gazdálkodásának és működésének törvényességi ellenőrzése is. *(A gyermekek védelméről és a gyámügyi igazgatásról szóló 1997. évi XXXI. törvény 104.§ (1) bekezdés c) és e) pontja értelmében*)

A hivatkozott jogszabályok alapján évente egy alkalommal fenntartói ellenőrzésre kerül sor Csongrád Városi Önkormányzat fenntartásában lévő:

* Dr. Szarka Ödön Egyesített Egészségügyi és Szociális Intézmény keretében működő **Templom utcai „Mesevár” Bölcsődénél** (6640 Csongrád, Templom u. 4-8.), a **Széchenyi úti „Kuckó-mackó” Bölcsődénél** (6640 Csongrád, Széchenyi út 27.) és a **Szociális Ápoló Otthon és Gondviselés Házánál** (6640 Csongrád, Vasút u. 92.)
* a Piroskavárosi Szociális Család- és Gyermekjóléti Intézmény keretében működő **Piroskavárosi Idősek Otthonában** (6640 Csongrád, Szent I. u. 19.), a **Család- és Gyermekjóléti Központ és Szolgálatnál** (6640 Csongrád, Kis-Tisza u. 4.)

Csongrád Városi Önkormányzat Képviselő-testülete az Egészségügyi és Szociális Bizottságára ruházta át hatáskörét a Dr. Szarka Ödön Egyesített Egészségügyi és Szociális Intézmény, a Piroskavárosi Szociális- Család és Gyermekjóléti Intézmény és a Piroskavárosi Szociális és Rehabilitációs Foglalkoztató Nonprofit Kft. által biztosított személyes gondoskodást nyújtó ellátások vonatkozásában a szakmai programok jóváhagyására és a szakmai munka évenkénti értékelésére.

A szociális, gyermekjóléti és gyermekvédelmi igénybevevői nyilvántartásról és az országos jelentési rendszerről szóló 415/2015. (XII.23.) Kormányrendelet alapján a fenntartó e-képviselőt jelöl ki. Az e- képviselő az igénybevevői nyilvántartásban (KENYSZI) rögzíti, illetve törli az adatszolgáltatókat, továbbá hozzárendeli őket az adott telephelyekhez, ahol a napi rögzítést végzik. Feladatai közé tartozik még az Önkormányzat fenntartásában működő szociális és gyermekjóléti intézmények működési engedélyeztetése (engedélyes bejegyzése, törlése, adatmódosítás) az országos szociális információs rendszer „műkeng” felületének használatával továbbá kapcsolattartás és együttműködés az önkormányzati fenntartású intézmények vezetőivel, a felettes szervekkel, bölcsődei nyári nyitva tartási rendjének előkészítése, intézményi térítési díjak rendeletben történő megállapítása, intézményi átszervezésekkel kapcsolatos feladatok elvégzése.

Az intézményi struktúraváltozás a beszámolási időszakban a következőképpen érintette a szociális, gyermekvédelmi és egészségügyi intézményeinket:

* 2015.04.01.:Szociális Ellátások Intézménye keretében működő valamennyi szociális alapszolgáltatást, a gyermekjóléti szolgálatot és a gyermekek átmeneti otthonát új intézményi formában működteti Csongrád Városi Önkormányzat. Az új intézmény neve: Esély Szociális és Gyermekjóléti Alapellátási Központ,
* 2015.04.01.:A Szociális Ellátások Intézménye keretében működött a Szociális Ápoló Otthon és a Gondviselés Háza,
* 2015.07.01.: az Esély Szociális és Gyermekjóléti Alapellátási Központ fenntartói feladatai átkerültek az Alsó- Tisza menti Önkormányzati Társuláshoz (Atmöt),
* 2015.10.01.: A Szociális Ellátások Intézménye feladatellátásába került a Védőnői Szolgálat, Orvosi Ügyelet és a Járóbeteg Szakellátás. Az intézmény neve Szociális Ellátások Intézményéről, Dr. Szarka Ödön Egyesített Egészségügyi és Szociális Intézményre változott.
* 2016.07.01.: A Csongrádi Óvodák és Bölcsődék Igazgatósága keretében működtetett Templom utcai „Mesevár” Bölcsőde és a Széchenyi úti „Kuckó-mackó” Bölcsőde a Dr. Szarka Ödön Egyesített Egészségügyi és Szociális Intézményhez integrálódott a férőhelyek megtartása mellett.
* 2017.01.01.: Az Atmöt fenntartásában lévő Esély Szociális és Gyermekjóléti Alapellátási Központ keretében működő Család – és Gyermekjóléti Szolgálat és Család – és Gyermekjóléti Központ feladata kiszervezésre kerül az Atmöt-ből és a Piroskavárosi Idősek Otthonához kerül. Az intézmény új neve Piroskavárosi Szociális Család- és Gyermekjóléti Intézmény.
* 2019.06.01.:Az Esély Szociális és Gyermekjóléti Alapellátási Központ feladatai közül megszüntetésre kerül a Gyermekek Átmeneti Otthona.

**Piroskavárosi Szociális Család- és Gyermekjóléti Intézmény**

**A Piroskavárosi Idősek Otthona célja, feladatai**

Célja:

Piroskavárosi idősek Otthona szolgáltatásait igénybe vevő, gondozásra szoruló ember szükségleteihez igazodó segítségnyújtás biztosítása, amelynek mértékét és módját mindenkor a segítségre szoruló ember egészségi-, szociális és pszichés állapota alapján határozzák meg úgy, hogy az egyén individuális szabadsága a lehető legteljesebb mértékben érvényre jusson.

Feladata:

Az intézmény feladata, hogy a szociális gondozást komplexen szervezze a bentlakó idősek számára, amely kiterjed az önmaguk ellátására nem, vagy csak folyamatos segítséggel képes személyek napi legalább ötszöri étkeztetésére, szükség szerint ruházat, illetve textília ellátásra, mentális gondozásra, a külön jogszabályban meghatározott egészségügyi ellátásra, valamint lakhatás biztosítására.

Az intézmény által nyújtott ellátások formái:

szakosított ellátás keretében: 50 férőhelyes idősek otthona működtetése.

Szakmai munka értékelése:

Az intézményben működő team összetétele: Orvos, intézményvezető, főnővér, szociális és mentálhigiénés munkatárs, gondozónők. Az intézményvezető a team munkáját koordinálja és a feladatok teljesítéséről gondoskodik. A szociális team megbeszéléseket tart, felvetik a problémákat, közösen kidolgozzák a megoldási módokat és értékelik az eredményeket. A problémák közös megbeszélése, a közös felelősségvállalás olyan munkaforma elsajátítását követeli meg a tagoktól, melyben a mellérendelő viszony dominál. Középpontban az ellátást igénybevevő áll a saját szükségleteivel, körülötte pedig együttműködésben a kompetens szociális szakemberek. Az ellátás biztosítása során fokozott figyelmet fordítottak arra, hogy az ellátásban részesülő személyek emberi jogai ne sérüljenek, az állampolgári jogok érvényesüljenek, az egyén autonómiáját minden eszközzel segítő, humanizált környezetben valósuljon meg az ellátás. Mindent megtettek az ellátást igénybevevő testi-lelki aktivitásának fenntartása érdekében. Az előgondozás szükségessége és fontossága a beilleszkedés folyamatában nyert megerősítést. Nagyon fontosnak tartották, hogy a korábbi szociális státusz ismeretében nagy empátiával segítsék a korábbi alkalmazkodási mechanizmusok működését. Az elmúlt évben minden alkalommal elvégezték az előgondozást és a szükséges tájékoztatást megadták a leendő ellátást igénybevevők, illetve hozzátartozóik részére. Az ellátást igénybevevők részére az egyéni szükségleteiknek megfelelően biztosították a fizikai ellátást, egészségügyi, mentálhigiénés ellátást, figyelembe vették a megmaradt képességeiket és igyekeztek az elvesztett képességeket a megfelelő rehabilitációs eljárással visszahozni, illetve szinten tartani.

Az Idősek Otthona szervezeti átalakuláson ment keresztül, 2017. január 1-jétől a Család és Gyermekjóléti Központ, valamint Család és Gyermekjóléti Szolgálat telephelyként az Otthonhoz csatolódott, így névmódosítás történt: a Piroskavárosi Idősek Otthona, Piroskavárosi Szociális Család és Gyermekjóléti Intézményre változott.

**A Család és Gyermekjóléti Központ Szakmai Munkája**

**A Család- és Gyermekjóléti Központ esetmenedzsereinek tevékenysége:**

A Család - és Gyermekjóléti Központ a Gyvt. értelmében szolgáltatási, szervezési és gondozási feladatot lát el. Az intézményben a Gyvt. 40/A. §-ban meghatározott feladatait a Család - és Gyermekjóléti Központ szervezeti egysége útján látják el. A gyermekek családban való nevelkedésének elősegítése, a gyermekek veszélyeztetettségének megelőzése érdekében, igényeiknek és szükségleteiknek megfelelő önálló egyéni és csoportos speciális szolgáltatásokat, programokat nyújtanak.

A hatósági ügyeket (védelembe vétel, nevelésbe vétel, ideiglenes elhelyezés) mind a központ munkatársai végzik. Mindemellett a gyermekekkel és családtagjaikkal a szociális munka eszközeivel (családgondozással) folytatják a szakmai munkát. A gyermek családban nevelkedésének elősegítése, a gyermek veszélyeztetettségének megelőzését a gyermek igényeinek és szükségleteinek megfelelő önálló egyéni és csoportos speciális szolgáltatásokat nyújt, mely keretében biztosítják a kialakult veszélyeztetettség megszüntetését.

A gyermekvédelmi gondoskodás keretébe tartozó hatósági intézkedésekhez kapcsolódó, a gyermekek védelmére irányuló tevékenységet lát el, amelynek keretében:

* kezdeményezik a gyermek védelembe vételét vagy súlyosabb fokú veszélyeztetettség esetén a gyermek ideiglenes hatályú elhelyezését, nevelésbe vételét,
* javaslatot készítenek a veszélyeztetettség mértékének megfelelően a gyermek védelembe vételére, illetve a családi pótlék természetbeni formában történő nyújtására, a gyermek tankötelezettsége teljesítésének előmozdítására, a gyermek családjából történő kiemelésére, a leendő gondozási helyére vagy annak megváltoztatására, valamint a gyermek megelőző pártfogásának mellőzésére, elrendelésére, fenntartására és megszüntetésére,
* együttműködnek a pártfogó felügyelői szolgálattal és a megelőző pártfogó felügyelővel a bűnismétlés megelőzése érdekében, ha a gyámhatóság elrendelte a gyermek megelőző pártfogását,
* családjából kiemelt gyermek visszahelyezése érdekében szociális segítőmunkát koordinálják és végeznek - az otthont nyújtó ellátást, illetve a területi gyermekvédelmi szakszolgáltatást végző intézménnyel együttműködve - a család gyermeknevelési körülményeik megteremtéséhez, javításához, a szülő és a gyermek közötti kapcsolat helyreállításához,
* utógondozást végeznek - a gyermekvédelmi gyámmal együttműködve, a gyermek családjába történő visszailleszkedéséhez,
* védelembe vett gyermek esetében elkészítik a gondozási-nevelési tervet, szociális segítőmunkát koordinálnak és végeznek, illetve a gyámhatóság megkeresésére a családi pótlék természetbeni formában történő nyújtásához kapcsolódó pénzfelhasználási tervet (a továbbiakban: pénzfelhasználási terv) készítenek el,
* szakmai támogatást nyújtanak az ellátási területén működő gyermekjóléti szolgálatok számára.

**A Család- és Gyermekjóléti Szolgálat Szakmai munkája**

**A Család- és Gyermekjóléti Szolgálat,** a család- és gyermekjóléti szolgálat ellátja a Gyvt. 39. § (2)-(4) bekezdése, 40. §-a, valamint az Szt. 64. §-a szerinti feladatokat.

***A család- és gyermekjóléti szolgálat célja/feladatai:***

* Figyelemmel kíséri a lakosság életvezetését, az egyén és család között felmerülő konfliktusokat, kutatja a konfliktusok megoldási módját
* A családsegítés – és gyermekjóléti szolgáltatás feladatait tájékoztatás nyújtásával, szociális segítő munkával, valamint más személy, illetve szervezet által nyújtott szolgáltatások, ellátások közvetítéssel látja el.
* A szolgáltatás az ellátási területen élő valamennyi gyermekre, családra, gyermektelen családra és egyedülálló személyre terjed ki rendszerszemléletű szociális munkával.
* Az alapszolgáltatások megszervezésével a települési önkormányzat segítséget nyújt a szociálisan rászorulók részére saját otthonukban és lakókörnyezetükben önálló életvitelük fenntartásában és egészségi állapotuk, mentális állapotukból, vagy más okból származó problémáik megoldásában.
* A családgondozás célja, hogy megelőzze, enyhítse és lehetőleg akadályozza meg az egyének, családok, csoportok, közösségek nélkülözését és szenvedését.
* Tájékoztatni a szülőt, ha azt a gyermek védelme szükségessé teszi önállóan, a törvényes képviselő tudomása nélkül is, fejlettségétől függően- az ítélőképessége birtokában lévő gyermeket, mindazon jogokról, támogatásokról, és ellátásokról, amelyek összefüggésben állnak a gyermek testi, lelki egészségének biztosításával, családban történő nevelkedésének vagy számára szükséges védelem biztosításának elősegítésével.
* Válsághelyzetben lévő várandós anya támogatása, segítése, tanácsokkal való ellátása, valamint szociális szolgáltatásokhoz és a gyermekjóléti alapellátáshoz, különösen a gyermekek átmeneti otthonában igénybe vehető ellátáshoz való hozzájutás szervezése.
* Tájékoztatni az örökbe fogadó szülőt az örökbefogadás után-követése körében igénybe vehető szolgáltatásokról és segíteni az után-követést végző szervezet felkeresését.
* A családtervezési, a pszichológiai, a nevelési, az egészségügyi, a mentálhigiénés, a káros szenvedélyek megelőzését célzó tanácsadás vagy az ezekhez való hozzájutás megszervezése, hivatalos ügyek intézésének segítése.
* Segíteni az igénybevevőket a családban jelentkező működési zavarok ellensúlyozásában, a szociális, a családban élő gyermekgondozásában, ellátásának megszervezésében.
* Az igénybevevő szükségleteinek kielégítése, problémájának megoldása, célja eléréseinek érdekében számba venni és mozgósítani az igénybevevő saját és környezetében jelentkező erőforrásait, továbbá azokat a szolgáltatásokat, amelyek bevonhatók a célok elérésébe, újabb problémák megelőzésébe.
* Koordinálni az esetkezelésbe működő szakemberek, valamint a közvetített ellátásban, szolgáltatásban dolgozók együttműködését.
* Az eset szerinti aktuális probléma megoldásában érintett összes szakember bevonásával, a közös probléma definiálás, a vállalt feladatok tisztázása, a segítő folyamat együttes megtervezése érdekében esetmegbeszélést, illetve esetkonferenciát szervezni.
* A szolgáltatást igénybevevő személy, család, illetve gyermek és szülő közreműködésével szükség szerint, de legalább 6 havonta értékelni az esetkezelés eredményességét.
* Közreműködni a válsághelyzetben lévő anya problémáinak rendezésében.
* A gyermek veszélyeztetettségének megelőzése érdekében - a veszélyeztetettséget észlelő és jelző rendszer működtetése, a nem állami szervek, valamint magánszemélyek részvételének elősegítése a megelőző rendszerben, az együttműködés megszervezése és tevékenységük összehangolása, - a veszélyeztetettséget előidéző okok feltárása és ezek megoldására javaslat készítése.
* Folyamatosan figyelemmel kísérni az érintett személyt, illetve a családot veszélyeztető körülményeket és a veszélyeztetett személy, illetve család szolgáltatások és ellátások iránti szükségleteit.
* A más személy, illetve szervezet által nyújtott szolgáltatások, ellátások közvetítése érdekében együttműködik a területén található szolgáltatókkal, segítséget nyújt a szolgáltatások ellátások igénylésében.
* Figyelemmel kísérni a lakosság szociális és mentálhigiénés helyzetét, feltárni a nagyszámban előforduló problémákat, a gyermekek veszélyeztetettségét és jelezni azokat az illetékes hatóság, vagy szolgáltatást nyújtó szervek felé,
* Fogadja és meghallgatja a Szolgálathoz érkezőket, meghallgatja a gyermek panaszát és annak orvoslása érdekében megteszi a szükséges intézkedéseket,
* Segíti a nevelési-oktatási intézmények gyermekvédelmi feladatának ellátását,
* Felkérésre környezettanulmány készítése,
* Kezdeményezi a települési önkormányzatnál új ellátás bevezetését,
* Biztosítja a gyermekjogi képviselő munkavégzéshez szükséges helyiséget.

A tavalyi évhez hasonlóan az intézmény ismét pályázatot nyújtott be Erzsébet tábor vonatkozásában, melynek kapcsán 8 turnust sikeresen megnyert.

Az intézmény konzorciumi partnerként szerepel továbbá az EFOP 3.9.2. pályázatban, melynek kapcsán szintén táboroztatást szervez 50 fő hátrányos helyzetű gyermek számára egy héten keresztül.

**ÖNKORMÁNYZATI ÉRDEKELTSÉGŰ GAZDASÁGI TÁRSASÁGOK**

**Csongrádi Közmű Szolgáltató Kft.**

A Csongrádi Közmű Kft-től a Belvárosi Vendégházak kezelését 2017.01.27-től a Csongrádi Homokföveny Idegenforgalmi Szociális Szövetkezet vette át.

Az Erzsébet Szálló üzemeltetése 2016-tól a Közmű tevékenységi köréből kikerült.

A kéményseprési tevékenység jogszabályi változás miatt 2018.01.01-től a Csongrád Megyei Katasztrófavédelmi Igazgatósághoz került át.

A Csongrádi Gyógyfürdő és Uszoda DAOP-2.1.1/J-12-2012-0070 „Csongrád Város Gyógy és Strandfürdő Fejlesztése” című projekt keretében felújításra került, melynek ünnepélyes átadása 2015. december 9-én történt.

**Csongrádi Víz- és Kommunális Nonprofit Kft.**

A Kft. 2018. december 31-ei állapot szerint az alábbi 26 településen végez települési szilárd hulladék gyűjtésre vonatkozó alvállalkozói tevékenységet a lakosságnak és közületeknek

* Csongrád - Felgyő - Tömörkény - Gátér
* Pálmonostora - Kiskunfélegyháza - Kunszállás - Jászszentlászló
* Fülöpjakab - Móricgát - Bugac - Bugacpusztaháza
* Petőfiszállás - Tiszaalpár - Derekegyház - Makó
* Csanytelek - Mindszent - Szentes - Szegvár
* Székkutas - Árpádhalom - Kistelek - Nagytőke
* Lakitelek - Nagymágocs

A Kft. 2018. december 31-ei állapot szerint az alábbi településen végez települési szilárd hulladék kezelésre, ártalmatlanításra vonatkozó alvállalkozói tevékenységet a lakosságnak és közületeknek egyaránt

* Csongrád - Felgyő - Tömörkény - Gátér
* Pálmonostora - Kiskunfélegyháza - Kunszállás - Jászszentlászló
* Fülöpjakab - Móricgát - Bugac - Bugacpusztaháza
* Petőfiszállás - Tiszaalpár - Derekegyház - Makó
* Csanytelek - Mindszent - Szentes - Szegvár
* Székkutas - Árpádhalom - Kistelek - Nagytőke
* Lakitelek - Nagymágocs - Eperjes - Tiszakécske
* Bordány - Üllés - Fábiánsebestyén - Forráskút
* Zsombó

Az indulásnál közel 70.000 főnek szállította el a Kft. a hulladékát, mára több mint 150.000 fős területen látják el a közszolgáltatás feladatait.

**Fő feladatok**

Az országos szinten átalakult jogszabályi környezet és az NHKV Zrt. által az Országos Hulladékgazdálkodási Közszolgáltatási Tervben meghatározott alapvető elvek és célok új típusú szakmai megközelítést kívánnak, amelynek a Kft. igyekszik minél magasabb fokon megfelelni mind a gyűjtést, szállítást, mind a hulladékkezelési folyamatokat illetően.

Térségi szinten kialakításra került a heti egyszeri kommunális hulladék begyűjtése mellett az évi 12+2 alkalmas zöldhulladék gyűjtő rendszer, az évi kétszeri házhoz menő lomtalanítás, a kétheti szilárd edényzettel történő „házhoz menő” szelektív hulladékgyűjtés és szelektív gyűjtő szigetek ürítése. Hulladékkezelési tevékenység átalakításánál, szervezésénél az OHKT-t és az érvényes környezetvédelmi engedélyeit veszik alapul.

Az újonnan kialakított hulladékgazdálkodási közszolgáltatási rendszerben átértékelődött a hulladékkezelési folyamatok eddigi prioritása, azaz nem a hulladék lerakása a fő cél, hanem az előkezelés: a hulladék anyagában történő, illetve energetikai hasznosítása a lehető legmagasabb arányban.

Az előkezelési tevékenység és annak mennyiségi és minőségi feltételei nagyban függenek a begyűjtött hulladék összetételétől, az összetétel területi és időbeli változásától. A Kft. fő célja a begyűjtési és szállítási tevékenységét úgy megszervezni, hogy az igazodjon a rendelkezésre álló előkezelési tevékenységekhez, melynek elsődleges célja a hulladék minél nagyobb arányú anyagában hasznosítása, másodlagos célja pedig az anyagában nem hasznosítható hulladék energetikai hasznosítása. További cél, hogy az anyagában hasznosításra, illetve az energetikai hasznosításra alkalmas valamennyi hulladék a lerakótól eltérítésre kerüljön.

**Pályázatok**

A Homokhátsági Regionális Hulladékgazdálkodási Önkormányzati Társulás a KEOP 1.1.1/2F/09-11-2011-0004 számú „*Települési Szilárd Hulladék mechanikai-biológiai stabilizálására szolgáló rendszer kialakítása a Homokhátsági Regionális Rendszerben”* tárgyú pályázat keretében a Homokhátsági Regionális Hulladékgazdálkodási rendszert – amely a Társulás tagönkormányzatai számára a hulladékgazdálkodási közszolgáltatási feladatok tárgyi feltételeit hivatott biztosítani – továbbfejlesztette, térségenként települési szilárd hulladék mechanikai-biológiai stabilizálásra szolgáló rendszer (a továbbiakban: MBH rendszer) kialakításra került.

A 2017-es évben megkezdődtek „ *A komplex hulladékgazdálkodási rendszer fejlesztése a Homokhátság területén, különös tekintettel az elkülönített hulladékgyűjtési, szállítási és előkezelő rendszere”* KEHOP-3.2.1-15-2016-00012 projekt előkészületei. A projekt célja a felgyői gyűjtőkörzethez területi integráció következtében kapcsolódó új települések hulladékkezelésének megoldása.

A társuláshoz tartozó gyűjtőkörzet változásával növekvő mennyiségű hulladék feldolgozása válik szükségessé. A jelenlegi válogatósor terhelésének növelése az említett okok folytán már nem oldható meg, így a felgyői (szelektív válogató) telephely bővítése nélkülözhetetlen az OHKT által kitűzött célok eléréséhez és a modern hulladékgazdálkodási rendszer jogszabályi előírásokat és lakossági igényeket egyaránt kielégítő üzemeltetéshez.

**Főbb fejlesztések**

A fő tevékenység színvonalas és hatékony ellátására törekedve történtek kisebb és nagyobb fejlesztések az elmúlt évek alatt a lerakó teljes kiszolgáló területén, továbbá a kiszolgáló járművek, gépek, berendezések tekintetében is. 2018-ban a Felgyői Regionális Hulladékkezelő Központban kiépítésre került egy új hátsó hídmérleg, amely lehetővé teszi a hatékonyabb munkavégzést a belső anyagmozgások tekintetében.

Főbb saját forrású létesítmények és az azokhoz kapcsolódó megvalósult fejlesztések 2015-2018. években:

|  |  |  |
| --- | --- | --- |
| **2015. év** |  | **2016. év** |
| Microsoft program |  | Bercsényi u. 39. székhely felújítás |
| Csongrád, 1642/6 hrsz. felújítás |  | Folytatódott a lerakó töltésmagasítása |
| Út (beton útlap) |  | Membrántakaró a felgyői komposztáló technológiához |
| Bercsényi u. 39. irodaépület felújítás |  | Felgyői telep MBH tároló és csurgalékvíz elvezetésének kialakítása |
| Lerakó töltésmagasítás |  | JZL-963 frsz. IVECO tehergépkocsi |
| MUR-235 frsz. tehergépkocsi |  | KHS-298 frsz. IVECO tehergépkocsi |
| LUD-386 frsz. személygépkocsi |  | XLK-424 frsz. IFA típusú pótkocsi |
| NCJ-849 frsz. tehergépkocsi |  | MGW-970 frsz. gépjármű |
| MDG-243 frsz. tehergépkocsi |  | MRY-707 frsz MAN típusú gépjármű |
| KLZ-792 frsz. tehergépkocsi |  | LUZ-481 frsz. OPEL típusú használt személygépkocsi |
| NGG-689 frsz. tehergépkocsi |  | Szervízkocsi |
| NGP-815 frsz. tehergépkocsi |  | Hulladéktároló edények |
| JZV-668 frsz. tehergépkocsi |  | Hulladékgyűjtő konténerek |
| XXV-752 frsz. pótkocsi |  | Konténerek |
| Hulladéktároló edények |  | Alkatrészmosó, tisztító készülék |
| Hulladékgyűjtő konténerek |  | Kompresszor |
| Konténerek |  | HP M127fw multifunkcionális készülék |
| Epson Perfection scener |  |  |
| Internet hálózat bővítés |  |  |
| Felgyői kamerarendszer kiépítése |  |  |
| Szervízkocsi |  |  |
| Irodai berendezések: könyvespolc, íróasztal, irodaszék |  |  |
| GPS |  |  |
| Mobiltelefonok |  |  |
| Fém öltözőszekrény |  |  |

|  |  |  |
| --- | --- | --- |
| **2017. év** |  | **2018. év** |
| Kezelőtér MBH Felgyő |  | PTR-896 frsz. FIAT Ducato platós kisteher gépkocsi |
| PBT-286 frsz. Opel Vivaro busz |  | WCP-919 frsz. MÜLLER Mittertal T30 pótkocsi |
| JLZ-561 frsz. Kamaz 5511/13T tehergépkocsi |  | PSC-187 frsz. SUZUKI Baleno gépkocsi |
| PBK-544 frsz. Suzuki Vitara személygk. |  | PZH-213 frsz. SKODA Fabia gépkocsi |
| MKF-167 frsz. MAN 26.403 |  | NEK-917 frsz. DACIA Duster gépkocsi |
| Hulladéktároló műanyag 120 l (200 db) |  | MZL-021 frsz. MITSUBISHI ASX gépkocsi |
| Motorfűrész |  | CAT TH 407 teleszkópos rakodógép |
| Koshin Sehr50 szivattyú |  | DELL Vostro notebook + Windows szoftver |
| Számítógép konfiguráció |  | Hőmérséklet mérő szonda az RDF hulladék hőmérsékletének mérésére |
| HP M127fs multifunk, nyomtató |  | Bálafogó adapter targoncához |
| Szünetmentes tápegység 4 db |  | Pelikán kanál CAT rakodógéphez |
| Személyi hőképalkotó |  | Hidraulikus rugóprés |
| Endoszkóp kamera |  | Irodabútor vásárlása tárgyalóba,l mérlegházba |
| DELL Vostro 3558 notebook |  | Klíma kiépítése a szállítmányozási részlegen |
|  |  | Öltözőszekrények vásárlása |
|  |  | 2 db új 5 m3-es konténer vásárlása |
|  |  | 60 tonnás hídmérleg megépítése a felgyői telephelyen |
|  |  | Öltöző és tusolókonténer telepítése a felgyői telephelyen |
|  |  | Raktárkonténer telepítése a felgyői telephelyen |
|  |  | Checkpoint System éberségi és telephely őrzési rendszer kiépítése Felgyőn |
|  |  | Töltésépítés a depónia keleti oldalán |

**Tervezett fejlesztések**

A társaság a hulladékgazdálkodási közszolgáltatás alvállalkozóként történő optimálisabb ellátásához, illetve az elérhető legjobb technológiai megvalósítása érdekében az alábbi beruházásokat, fejlesztéseket tervezi a jövőben:

1. A Felgyői Regionális Hulladékkezelő Központban
2. az MBH csarnok előtti lerakótér bővítése,
3. a depónia befogadóképességének bővítése
4. régészeti feltárás
5. depónia rézsű emelése
6. napelemes kiserőmű létesítése
7. A Bercsényi M. u. 39. sz. alatti székhelyen
8. irodaépület bővítése, átalakítása
9. vendég parkoló kialakítása
10. A szentesi telephelyen komposztáló technológiai kialakítása
11. A felgyői és a csongrádi telephelyek informatikai hálózatának bővítése

A fent említett beruházások, fejlesztések várható összköltsége meghaladja a 300 millió forintot, melynek finanszírozására beruházási hitelt is igénybe kíván venni.

**Gazdasági eredmények**

|  |  |  |
| --- | --- | --- |
| **Év** | **Értékesítés nettó árbevétele EFt** | **Adózott eredmény EFt** |
| 2015. | 900.685 | 34.899 |
| 2016. | 1.265.887 | 168.486 |
| 2017. | 1.440.121 | 108.288 |
| 2018. | 1.669.868 | 70.923 |

**Állományi létszám megoszlás**

|  |  |  |  |  |
| --- | --- | --- | --- | --- |
| **2015. évi átlagos statisztikai létszám** | |  | **2016. évi átlagos statisztikai létszám** | |
| **Megnevezés** | **Létszám** |  | **Megnevezés** | **Létszám** |
| Ügyvezető | 1 |  | Ügyvezető | 1 |
| Szellemi dolgozók | 12 |  | Szellemi dolgozók | 12 |
| Fizikai dolgozók | 78 |  | Fizikai dolgozók | 89 |
| Összesen: | 91 |  | Összesen: | 102 |

|  |  |  |  |  |
| --- | --- | --- | --- | --- |
| **2017. évi átlagos statisztikai létszám** | |  | **2018. évi átlagos statisztikai létszám** | |
| **Megnevezés** | **Létszám** |  | **Megnevezés** | **Létszám** |
| Ügyvezető | 1 |  | Ügyvezető | 1 |
| Szellemi dolgozók | 13 |  | Szellemi dolgozók | 17 |
| Fizikai dolgozók | 80 |  | Fizikai dolgozók | 76 |
| Összesen: | 94 |  | Összesen: | 94 |

**Szemléletformálás**

A környező települések intézményei részére elméleti és gyakorlati tájékoztatókat tartanak, melyeken keresztül megismerhetik a rendszer környezetvédelmi jelentőségét és a szelektív hulladékgyűjtéssel kapcsolatos ismereteket szerezhetnek. Ehhez kapcsolódva rendszeresen fogadnak iskolai és egyéb csoportokat a Felgyői Regionális Hulladékkezelő telephelyen és a hulladékudvarokban, ahol megismerhetik a telepen folyó munkát. Tudatformálási folyamat eredményességét bizonyítja, hogy a körzetükben tovább népszerűsítették a szelektív iskolai papír- és műanyaggyűjtési akciót, mely része a környezettudatos gondolkodásnak.

**CSOTERM Termálrendszer Beruházó, Fejlesztő és Szolgáltató Kft.**

Cég jegyzett tőkéje: 3 000 000 Ft

Alapítás időpontja: 2008.03.03.

Tulajdonosok: Csongrád Város Önkormányzata 88 %

EU-TERM KFt. 12 %

**Tevékenységi körök:**

* Gőzellátás, légkondicionálás (Fő), TEAOR: 3530
* Víztermelés,- kezelés, - ellátás
* Lakó- és nem lakó épület építés
* Folyadék szállítására szolgáló közmű építése
* Egyéb m.n.s. építés
* Talajmintavétel, próbafúrás
* Víz-, gáz-, fűtés, légkondicionáló-szerelés
* Egyéb speciális szakképesítés m.n.s.
* Csővezetékes szállítás
* Saját tulajdonú bérelt ingatlan bérbeadása, üzemeltetése
* Mérnöki tevékenység, műszaki tanácsadás
* M.n.s. egyéb szakmai, tudományos, műszaki tevékenység
* Konferencia, kereskedelmi bemutató szervezése

**A Kft. szolgáltatásainak ismertetése:**

A Kft. tevékenysége a termálkút működtetése, a távhőtermelés biztosítása. Ezen szolgáltatást a Csongrád város közigazgatási területén végzik a B-109-es jelű kút területén, ahol 1 db mélyfúrási kútból biztosítja az ellátást.

Vízátadási megállapodás alapján a távhőszolgáltatást a Csongrádi Közmű Szolgáltató Kft. végzi a szolgáltatás akadálytalan biztosítását a felhasználók, fogyasztók felé.

A gazdálkodás során továbbra is fő szempont a folyamatos termálhő termelés mellett, a hatóságok felé határidőben történő fizetések teljesítése és a felvett hitel, tőke és kamat törlesztése továbbá a járandóságok kifizetése, hogy a Kft. hitelképessége fennmaradjon, jó hírneve megőrzésre kerüljön.

A kútfelújítás eredményesen zárult, eredményeképpen a kitermelt termálvíz hőmérséklete a 81 C°-ot meghaladta, bizonyos esetekben elérte a 83 C°-ot a fűtési idény alatt.

A 2018. évben beruházást nem tudtak végrehajtani, többek között az értékesítési áruk csökkenése miatt, felújítást és karbantartást végeztek összesen: 2.380 ezer Ft értékben, mely a meghibásodott termálcsővezeték javítása, valamint a termálkút kerítésének festése volt.

A korábbi évek beruházásai a következők voltak:

* Raktárépület építése,
* ivóvíz és tűzcsap bekötése a telephelyre,
* az Ifjúsági térnél az elosztó akna átalakítása a kaszkádrendszer átalakításával,
* THERM-01 hosszú tengelyes szivattyú üzembe helyezése,
* tartalék motor beszerzése,
* Solinar digitális jel-, hő-fogyasztásmérők beépítése,
* a termálkút vízgépészetének, informatikai rendszerének fejlesztése,
* Gyógyfürdő termál vízellátó hálózat átalakítási munkálatokban való részvétel,
* Laptop, fűkasza vásárlása.

**Jövőbeni fejlesztések:**

A termálvezeték kritikus szakaszainak cseréje, mind az elmenő, mind a visszatérő ágon, a 2019. évben kb. 400 m hosszú szakaszon.

**GJ értékesítés alakulása 2014-2018 években:**



|  |  |  |  |  |  |
| --- | --- | --- | --- | --- | --- |
|  | **2014.** | **2015.** | **2016.** | **2017.** | **2018.** |
| GJ | 49.949 | 52.627 | 68.914,6 | 60.204,7 | 49.862,1 |
| Ft | 104.984.223 | 103.773.587 | 132.361.788 | 94.790.783 | 59.401.624 |

A GJ értékesítés a 2014. évhez hasonló volt 2018-ban. A 2017. évben az átadási pont változása az értékesített GJ csökkenését okozta. Miközben a GJ értékesítés hasonlóan alakult a 2014. évhez képest, az ehhez kapcsolódó árbevétel 56,5 %-ra csökkent a rendeletben kihirdetett árbevételük miatt, ez jelentősen megnehezítette gazdálkodásukat.

A kiépített és működő I. termálkör intézményei:

* Távfűtőmű, Muskátli u. 13.
* Dr. Szarka Ödön Egészségügyi Rendelőintézet, Gyöngyvirág u. 5.
* Sághy Mihály Szakközépiskola és Szakmunkásképző Intézet, Gyöngyvirág u. 18.
* Aranysziget Szociális Otthon, Gyöngyvirág u. 7-9.
* Erzsébet Patika, Gyöngyvirág u. 5.

A kiépített és működő II. termálkör intézményei:

* Polgármesteri Hivatal, Kossuth tér 7.
* Nagyboldogasszony Katolikus Általános Iskola és Óvoda, Kossuth tér 6.
* Batsányi János Gimnázium, Szakközépiskola. Szakiskola és Kollégium, Kossuth tér 1.
* Bársony István Mezőgazd-i Szakközépiskola, Szakiskola és Kollégium, Szentesi út 2/a.
* Ének-Zene Általános Iskola, Szentháromság tér 14.

A kiépíttetés működő III. termálkör létesítményei:

* Városi Strandfürdő, Dob u. 3-5.

**A Kft. eredményeinek ismertetése:**

2015. évben: + 26.113 eFt, melyből 8.300 eFt osztalékot fizetett ki.

2016. évben: + 43.824 eFt, melyből 15.000 eFt osztalékot fizetett ki.

2017. évben: + 22.442 eFt, melyből 11.500 eFt osztalékot fizetett ki.

2018. évben: + 7.991 eFt

A Kft. eredménye már évek óta meghaladja a rendeletben (50/2011. (IX.30.) NFM) előírt nyereségkorlátot, ezért a

2015. év terhére: 9.561.000,- Ft-ot fizetett ki a távhőszolgáltatónak (Csongrádi Közmű Szolgáltató Kft.).

2016. év terhére: 21.822.000,- Ft-ot állapítottak meg, melyet a Kft. megfellebbezett, mivel számításaik szerint ez az összeg kevesebb lenne.)

A 2017. évi nyereségkorlát feletti rész átadásáról még nem született határozat.

**Vízminőség:**

A víz minőségét 2015. évben a Csongrádi Közmű Szolgáltató Kft. által megbízott, akkreditált laboratóriumban való vízminőség ellenőrzéssel biztosították, előre jóváhagyott mintavételi ütemterv szerint. Gyógyvízminősítést a 2014. év folyamán sikerült beszerezni, melyet a B-109-es kút vízkémiája is igazol. A Városi Gyógyfürdő bekapcsolódásával, igény jelentkezett a vízminőség vizsgálatának kiterjesztésére, ezen igényeket figyelembe véve kérték már meg az erre vonatkozó vizsgálatokat.

**Üzemeltetési feladatok:**

Az időszakos tervszerű karbantartási feladatokat a 2016. évtől a Brunnen Hőtechnika Kft. végzi. Az üzemeltetésre nem kötöttek szerződést, azt a karbantartó szakmai irányítása mellett saját maguk végzik.

**Csongrád Televízió Kft.**

Donka-F Kft. - a Csongrád Televízió tulajdonosa 2015. május 13. napjától 100 %-ban Csongrád Város Önkormányzata.

Csongrád Város Önkormányzata képviselő-testületének döntésével a Csongrádi Városkép Média Kft. egyesülés útján beolvadt a Donka-F Kft-be **2016. április 30. napjával, a Társaság új neve: Csongrád Tv Kft,** ügyvezetője Donka Ferencné, a megbízatás lejárta: 2019. december 31.

A Társaság jegyzett tőkéje: 6.000.000 Ft

A Csongrád Tv Kft. fő tevékenységi köre: 6020 Televízió-műsor összeállítása, szolgáltatása.

A Társaság működését 3 tagú Felügyelő Bizottság felügyeli - Molnár József FEB Elnök, Majorcsik Mária FEB tag és Kiss István FEB tag -, a Felügyelő Bizottság ügyrendje szerint.

A Csongrád Tv arculata a közszolgálati feladatokat ellátó kereskedelmi televízió típusával definiálható. Magas a közszolgálati arány, hiszen legfontosabb célunk a közszolgálati tájékoztatás a térség lakossága számára. A Csongrád Tv nagy tapasztalattal rendelkezik a vételkörzetben végzett műsorszolgáltatás területén, 1995-től 2003-ig kábelen juttatta el adásait, majd 2003. december 15-től sugárzó televízió.

2017. évben a Helyi Televíziók Országos Egyesülete által kiírt országos Helyi Érték Díj pályázaton Híradó kategóriában II. helyezést ért el a Csongrád Tv.

A Csongrád Tv Kft. statisztikai átlaglétszáma 3 fő, plusz ügyvezető, ezen kívül megbízási- és vállalkozói szerződések biztosítják a zavartalan műsorkészítést és a rendszer felügyeletét.

Az Önkormányzattól kapott Opel Astra személygépkocsi üzembentartói jogáról lemondtak, amely gépkocsi 2018.09.06. napjával a forgalomból ki is lett vonva és helyette a Kft. megvásárolt egy Opel Corsa 1.3 CDTI – 2 személyes kis-haszongépjárművet a vizsgált időszakban. A Csongrád Tv Kft. rendelkezik még egy Peugeot 308 típusú személyautóval.

A műsorszolgáltatási szerződés és frekvencia 2020. szeptember 5-ig érvényes, de a 2013. évi digitális átálláskor beszerzett DVB-T műsorszóró Tv adó a továbbiakban is alkalmas lesz műsorsugárzásra.

**Adatok ezer Ft-ban**

**2016. év 2017. év 2018. év**

**Bevételek összesen: 30.869 38.570 35.535**

**Költségek, ráfordítások összesen: 33.314 38.819 36.441**

**Adózott eredmény: - 2.445 - 249 - 906**

**A 2019. évi költségvetés bevételi és kiadási oldalon 33.902.466 Ft-tal lett tervezve.**

A Csongrád Tv Kft. bevételeinek nagy részét képezi az **önkormányzati támogatás**, amelynek összege évenként:

**2016. évben: 25.125.777 Ft**

**2017. évben: 25.978.854 Ft**

**2018. évben: 25.558.595 Ft**

**2019. évben: 21.589.505 Ft (terv)**

2016. május 1. óta minden évben folyamatosan nyertes pályázatuk a Közéleti Magazin, amelyre minden évben vissza nem térítendő támogatást kapnak az NMHH-tól. Ennek összege évenként: 3.120.000 Ft volt, 2019. május 1-től 2020. április 30-ig 3.180.000 Ft.

A Munkaügyi Központtól minden évben kaptak vissza nem térítendő támogatást. Voltak közfoglalkoztatott munkatársak, valamint 2019. május 16-ig TOP pályázattal 1 személy, aki véglegesen alkalmazásba is került adminisztrátorként a Kft-nél.

Az értékesítés árbevételét tekintve legjelentősebb a reklámszpot bevétel.

Bevételt képez még a képújság és banner hirdetések, valamint a hirdetőoszlopok bérbeadása.

Kiadások tekintetében a szerződéseknek, megállapodásoknak eleget tesznek (azokat ellenőrizve is), illetve az évenkénti jóváhagyott költségvetésben azok a feladatok és eszközbeszerzések szerepelnek, amelyek a működéshez elengedhetetlenül szükségesek.

2016. május 1. óta a nagyobb értékű eszközbeszerzéseik a következők voltak:

1 db Yamaha 24 csatornás keverő (rádió részére)

1 db Polar klíma (Tv stúdióba)

1 db Nikon fényképezőgép

1 db Panasonic kamera

1 db Opel Corsa 1.3 CDTI – 2 személyes kis-haszongépjármű

1 db Rode vezeték nélküli mikrofon és vezeték nélküli csiptetős mikrofon

1 db nagy teljesítményű számítógép monitorral

1 db Cableworld konverter a Tv adóhoz

Immateriális javak tekintetében rendelkeznek hivatalos számítógépes programokkal, továbbá beszerzésre került 2 db Edius Pro 8 vágóprogram is.

Rendelkeznek azokkal a licensz jogokkal is, amelyek a különböző műsorok előtt és után megjelennek kép- és hangformátumban.

A Csongrádi Hírek c. újság 2 hetente jelenik meg az MB-Média BT-vel kötött szerződés szerint.

A Csongrád Rádió 2018. február 28. nappal megszűnt, amelyre addig a Gong Rádió Kft-vel és az MB-Média BT-vel volt szerződésünk.

**Piroskavárosi Szociális és Rehabilitációs Foglalkoztató Nonprofit Kft.**

Központi telephely: Csongrád, Szent Imre u. 19.

Ezen a telephelyen található a központi irányítás székhelye, illetve a konyha üzemeltetése is itt történik. Az Alapító Okirat alapján az étkeztetést vállalkozási tevékenység, illetve közhasznú tevékenység formájában végzik.

Vállalkozási tevékenység:

*Egyéb vendéglátás (üzletszerű gazdasági tevékenység)*

Közhasznú tevékenység:

*1. Közétkeztetés*

*2. Rehabilitációs foglalkoztatás*

Pszichiátriai Betegek Nappali Ellátása

Telephelyei:

**6640 Csongrád, Fő u. 74.**

Engedélyezett férőhelyszám: 63 fő

**6640 Csongrád, Templom u. 13/A.**

Engedélyezett férőhelyszám: 43 fő

A szolgáltatások határozatlan idejű működési engedéllyel rendelkeznek.

A szolgáltatások ellátási területe: Csongrád, Felgyő, Tömörkény, Csanytelek, Szentes.

**Közhasznú tevékenység**

Szociális Alapszolgáltatás

Az 1993. évi III. törvény 86. § (1) bekezdése értelmében a pszichiátriai betegek nappali intézménye működtetése kötelező feladat városunkban, melyet Csongrád Város Önkormányzata (szociális intézmény alapítója) 193/2006 (IX.15.) Ökt. számú határozatában rögzített alapító okirat szerint a Piroskavárosi Szociális és Rehabilitációs Foglalkoztató Kht. létrehozta ellátási szerződés útján a pszichiátriai betegek nappali ellátását.

A szolgáltatások a vonatkozó hatályos jogszabályban meghatározott keretek között, a szakmai jogszabályok irányelvek szerint működnek.

Az intézmények működése az ellátottakkal elért eredmények és ellenőrzésre jogosult szervek megállapításai alapján mindenben megfelel Csongrád Város Önkormányzatával kötött ellátási szerződésben foglaltaknak.

A szolgáltatások céljai, feladatai:

*Célja:*

A nappali ellátás elsősorban a saját otthonukban élő, tizennyolcadik életévüket betöltött, fekvőbeteg- gyógyintézeti kezelést nem igénylő pszichiátriai betegek részére biztosít lehetőséget a napközbeni tartózkodásra az 1993. évi III. tv. 65/F. 1. § alapján.

*Feladatai:*

A pszichiátriai betegek nappali ellátása önkéntesen igénybe vehető, amely a pszichiátriai betegek részére biztosít lehetőséget a napközbeni tartózkodásra, társas kapcsolatokra, valamint az alapvető higiéniai szükségletek kielégítésére, továbbá igény szerint megszervezi az ellátottak napközbeni étkeztetését.

E célból a pszichiátriai beteg számára segítséget kell nyújtani:

* egészségi és pszichés állapotának javításában,
* mindennapi életében adódó konfliktusok feloldásában és problémái megoldásában,
* szociális- mentális gondozásában,
* egészségügyi ellátáshoz való hozzájutásában,
* a nappali ellátás keretében kapcsolattartás az egészségügyi, kiemelten a pszichiátriai gondozóval,
* a nappali ellátás készségfejlesztést nyújt az önellátás, az emberi kapcsolatok, a munka és a szórakozás területén,
* a klubszerű foglalkozások minél nagyobb részben önsegítő módon szerveződnek,
* a nappali ellátás legfőbb célkitűzése az önsegítő aktivitás és a közösségi interakció elősegítése.

**Pszichiátriai Betegek Közösségi Ellátása**

* Közhasznú tevékenység.
* Telephelye a Csongrád, Fő u. 74. szám alatt található.
* Engedélyezett létszám: 50 fő
* A Piroskavárosi Szociális és Rehabilitációs Foglalkoztató Kht. Közösségi Pszichiátriai Ellátása - 2006. szeptember 15-én Csongrád Város Önkormányzatával határozatlan időre megkötött ellátási szerződés alapján a - Csongrád város területen élőket látja el.
* Csongrád város területén élő, a közösségi ellátást önként igénylő, a szolgálattal együttműködést vállaló azon pszichiátriai betegek, akik önálló életvitelük fenntartásához, családban való megtartásukhoz saját lakókörnyezetükben segítséget igényelnek.

*Célja:*

Pszichiátriai betegek lakókörnyezetben történő gondozása, továbbá gyógyulásuk, rehabilitációjuk elősegítése: Közösségi pszichiátriai ellátás az 1993. évi III tv. 65/A. § alapján.

*Feladatai:*

A közösségi pszichiátriai ellátás célja a pszichiátriai betegek lakókörnyezetben történő gondozása, továbbá gyógyulásuk és rehabilitációjuk elősegítése.

A közösségi ellátás keretében biztosítják az 1993. évi III. tv. 65/A. § alapján:

* a lakókörnyezetben történő segítségnyújtást az önálló életvitel fenntartásában,
* a meglévő képességek megtartását, illetve fejlesztését,
* a háziorvossal és a kezelőorvossal való kapcsolattartás révén a szolgáltatást igénybe vevő állapotának folyamatos figyelemmel kísérését,
* a pszicho-szociális rehabilitációt, a szociális és mentális gondozást,
* az orvosi, vagy egyéb terápiás kezelést, szolgáltatásban való részvétel ösztönzését és figyelemmel kísérését,
* megkereső programok szervezését az ellátásra szoruló személyek elérése érdekében.

Csongrád, Tanya 362.

Mezőgazdasági tevékenységet 2017. évben nem folytattak.Bérleti szerződés útján ingyenesen használatba adásra került egy házaspárnak, állagmegóvás érdekében. A tanya belső és külső környezete gondozott, az épület állaga megfelelő.

Csongrád, Öregvár u. 34.

A Belvárosi Bolt akkreditációja 2016.10.04-én történt meg.

**Üzleti cél**

* A kiskereskedelmi egység hosszú távon történő működtetése.
* A kereskedelmi egység önfinanszírozóvá történő válása.
* Hosszú távú cél, hogy a Belvárosban ismert és elismert kereskedelmi egységként működjön.
* A belvárosi lakosság globális kiszolgálása, továbbá a potenciális vevőkör kialakítása.
* A megváltozott munkaképességű emberek foglalkoztatása, mellyel egy sikeres foglalkoztatási rehabilitáció is megvalósítható.

Rehabilitációs foglalkoztatás

*Céljai:*

A megváltozott munkaképességű munkavállalók egészségi állapotának, fogyatékosságának, meglévő képességeinek megfelelő foglalkoztatás biztosítása.

* A megváltozott munkaképességű, fogyatékos személyek – egészségi állapotának, fogyatékosságának megfelelő munkahelyi környezetben megvalósuló – foglalkoztatása.
* Különböző akadályoztatású emberek (megváltozott munkaképességű) együttdolgozása, a sokféle fizikai és pszichés sérüléssel élő, különböző korú és előtörténetű emberekből együttműködésre képes munkacsoport kialakítása, akik magukénak érzik a munkát és segíteni tudnak egymásnak.
* folyamatosan dolgozzák ki a speciális teljesítmény mérés elvét, melynek lényege, hogy a napi gyakorlatban dolgozók kiemelkedő teljesítményét (gyorsaság, precizitás, kreativitás, stb.) motiválják és önmagukhoz képest való fejlődésüket mérik.
* Rehabilitációs követelmény: a megváltozott munkaképességű dolgozók képességeiknek megfelelően - betanító képzést követően - tudjanak értéket előállító, üzemszerű termelés keretei között munkát végezni.
* Folyamatosan szeretnék képezni munkatársaikat, akik személyes tudásukkal és felelősség-vállalásukkal járulnak hozzá a közhasznú társaság sikeréhez.
* A társaság vezetése elkötelezett a folyamatos minőségfejlesztés mellett és biztosítani kívánja a célok eléréséhez szükséges feltételeket.
* A megrendelő is elvárja a minőség iránti elkötelezettséget, a megfelelő színvonalú, megbízható szolgáltatást.
* Rendszeresen figyelemmel kísérik vevőik, megrendelőik, partnereik igényeit és a szolgáltatásaikkal való megelégedettséget.
* A 2017. év tervezete alapján minőségbiztosítás elindítása megvalósult, mely magába foglalja a dokumentációk széleskörű ismeretét, olvasását.
* Kiemelt csoportok működtetése (saját hibáik önálló javítása, észrevételezése).
* Gépek korszerűsítése az E.U. követelményeknek megfelelően.
* Elégedettségi kérdőív kitöltésével is segítik a céljaik sikeres elérését, melyek az egyéni anyagokhoz csatoltak.

A Kft. konzorciumi partnerként vesz rész az EFOP 1.2.9. pályázat „Nők a munka világában” című pályázatban.

**Csongrádi Vendégváró Szolgáltató Szociális Szövetkezet**

A 2016. augusztus 30-án bejegyzésre került szociális szövetkezet 2017. évben kezdte meg szolgáltató tevékenységét. Szolgáltató tevékenységét a FÓKUSZ-0022 jelű pályázat „Fókuszban az önkormányzati tagsággal rendelkező szociális szövetkezetek” feltételeinek betartásával végezte.

A szociális szövetkezet a tagok vagyoni hozzájárulásából álló tőkével alapított, a nyitott tagság és a változó tőke elvei szerint működő, a tagok gazdasági és társadalmi szükségleteinek kielégítésére irányuló tevékenységet végző jogi személy.

A pályázat keretében a fürdő mellett található Dob. utca 15. szám alatti ingatlanon került kialakításra szálláshely szolgáltatásra alkalmas apartmanház. A pályázat fedezetet nyújtott az apartmanház kialakítása, üzemeltetése, illetve a foglalkoztatottak bérterhének finanszírozására.

A szövetkezet fő tevékenységi köre a szállodai szolgáltatás, továbbá egyéb építőipari tevékenység.

A szövetkezet célja a hátrányos helyzetben lévő tagjai számára munkafeltételek megteremtése, szociális helyzetük javításának egyéb módon történő elősegítése.

A szövetkezet tőkéjét a tagok vagyoni hozzájárulásai alkotják. A jegyzett tőke alapításkori nagysága: 80.000,- Ft, tagonként 10.000,- Ft pénzbeli hozzájárulás.

Az alakuló szociális szövetkezet ügyvezetését igazgató elnök látja el, aki a szövetkezet vezető tisztviselője, és egyben a szövetkezet tagja.

**Csongrádi Homokföveny Idegenforgalmi Szociális Szövetkezet**

A Képviselő-testület a 233/2016. (XII.22.) önkormányzati határozat alapján támogatóan döntött a *„Fókuszban az önkormányzati tagsággal rendelkező szociális szövetkezetek”* című program 2. fordulójában való részvételről, mely alapján a pályázati előírások szerint támogatta a belvárosi vendégházak, a belvárosi műemlékházak és a Körös-toroki üdülőterület üzemeltetésével foglalkozó szociális szövetkezet megalakulását.

A szociális szövetkezet ügyvezetését igazgató elnök látja el, aki a szövetkezet vezető tisztségviselője, és egyben a szövetkezet tagja, valamint háromtagú felügyelő bizottság. A szociális szövetkezet a tagok vagyoni hozzájárulásából álló tőkével alapított, a nyitott tagság és a változó tőke elvei szerint működő, a tagok gazdasági és társadalmi szükségleteinek kielégítésére irányuló tevékenységet végző jogi személy. A szövetkezet tőkéjét a tagok vagyoni hozzájárulásai alkotják. A jegyzett tőke alapításkori nagysága 80.000,- Ft, tagonként 10.000,- Ft pénzbeli hozzájárulással.

**KISTÉRSÉGBEN ELLÁTOTT FELADATOK**

**Esély Szociális Alapellátási Központ**

**Családsegítő és Gyermekjóléti Szolgálat**

**Gyermekjóléti Szolgálat**

A Gyermekjóléti Szolgálat telephelye Csongrád, Kossuth tér 7. A működési engedélyt ezen telephelyre is határozatlan időre kapta meg a szolgálat, mely alapján mind a személyi, mind a tárgyi feltételek megfelelnek a jogszabályi előírásoknak.

A feladat hatékony ellátása érdekében a gyermekjóléti szolgálat észlelő-és jelzőrendszert működtet. A jelzőrendszer működésének értékelése érdekében minden év március 31-ig tanácskozást kell szerveznie a szolgálatnak.

A Szolgálat a gyermekek veszélyeztetettségének megelőzése érdekében, a már kialakult veszélyeztetettség megszüntetése érdekében alapellátás keretében végez családgondozói tevékenységet, amennyiben a család vállalja a Szolgálattal az együttműködést.

Hatósági eljárás után, védelembe vétel keretében kerül sor a családgondozásra, amennyiben a család nem együttműködő, vagy súlyosabb problémák merülnek fel. Ebben az esetben kötelező a szülőknek, illetve a gyermeknek az együttműködés a Szolgálattal. Ez a gondozási forma szorosabb együttműködést, fokozott családgondozást követel meg.

**Családsegítő Szolgálat**

A családsegítő szolgáltatás célja Csongrád város közigazgatási területén élő szociális és mentálhigiénés problémák miatt veszélyeztetett, illetve krízishelyzetbe került személyek, családok életvezetési képességeinek megőrzése, az oda vezető okok megelőzése, krízishelyzet megszüntetésének elősegítése.

A Családsegítő Szolgálat munkájának hatékonysága érdekében észlelő-és jelzőrendszert működtet, melynek tagjai a háziorvosok, az önkormányzat irodái, kórházi szociális munkás, civil szervezetek, egyházak, a házi gondozónők, idősek klubjai, támogató szolgálat és közösségi pszichiátriai ellátás gondozónői, tanyagondnokok, gyermekjóléti szolgálat.

**Család- és Gyermekjóléti Központ/Szolgálat**

**Székhely**: Csongrád, Kossuth tér 7.

2016.04.08-tól: Csongrád, Kis-Tisza u. 4.

**Ellátási terület:**

A Család és Gyermekjóléti Központ: Csongrád Járás közigazgatási területe.

A Család- és Gyermekjóléti Szolgálat: Csongrád Város közigazgatási területe

A Család és Gyermekjóléti Központ gyermekvédelmi gondoskodás keretébe tartozó hatósági intézkedésekhez kapcsolódó, a gyermekek védelmére irányuló tevékenységet lát el.

**Speciális szolgáltatások**: készenléti szolgálat működtetése, utcai szociális munka, kapcsolattartási ügyelet, kórházi szociális munka, gyermekvédelmi jelzőrendszeri készenléti szolgálat, óvodai és iskolai szociális munka, jogi tájékoztatásnyújtás, illetve pszichológiai tanácsadás, családkonzultáció, családterápia, családi döntéshozó konferencia.

**Járási feladatellátás:**

Csanytelek, Felgyő, Tömörkény vonatkozásában a helyi Család- és Gyermekjóléti Szolgálatokkal napi kapcsolatban áll.

**Pályázatok:**

1. A Család-és Gyermekjóléti Szolgálat 2016. évben ismét bekapcsolódott a Máltai Szeretetszolgálat és az EDF DÉMÁSZ Zrt. „Hálózat a közösségekért” elnevezésű pályázatába, melynek keretében 36 fő díjhátralékkal rendelkező személynek készítették el és küldték be a pályázatát.
2. Az EMMI által kiírt kazáncsere és hűtőgépcsere programra minden jogosult csak a saját ügyfélkapuján keresztül nyújthatott be pályázatot, így csak a tájékoztatásban volt lehetőség segítség nyújtására.
3. A tavalyi évben lefolytatott „Villanyozz fel!” programsorozat nagy sikert aratott a gyermekek körében, így idén is folytatták a megkezdett energiatudatos, energiatakarékos gondolkodásmód fenntartását, elmélyítését, megismertetni azt az újonnan csatlakozó kisdiákokkal. Az egyhetes programsorozatban minden nap más és más, lehetőleg egymásra épülő foglalkozásokat terveztek, céljuk az volt, hogy játékos formában nyújtsanak ismereteket az életkori sajátosságok figyelembevételével, környezetünk fokozott védelmére nevelve a gyermekeket. A pályázaton nyert támogatási összeggel elszámoltak a kiíró felé.

A Családsegítő és Gyermekjóléti Szolgálat, valamint a Családsegítő és Gyermekjóléti Központ **2017.01.01-től** levált az intézménytől.

**Tanyagondnoki Szolgálat**

**A tanyagondnoki szolgáltatás célja:** a külterületi, egyéb belterületi, vagy a tanyasi lakott helyek intézmény hiányából eredő hátrányainak enyhítése, az alapvető szükségletek kielégítése a szolgáltatásokhoz, közszolgáltatáshoz, valamint egyes alapszolgáltatásokhoz való hozzájutás biztosítása. Az idősek és egyedül élők fokozott védelme, biztonságuk növelése.

**Az ellátottak köre**: Csongrád város közigazgatási határán belül a teljes külterület lakosságra kiterjed.

* **Ebédszállítás:** Csongrád, Csongrád-Bokros körzetében

**Létszámadatok:**

**2015. 12. 31**.:52 fő

**2016. 12. 31**.: 38 fő

**2017. 12. 31**.: 53 fő

**2018. 12. 31**.: 62 fő

**2019. 06. 30**.: 46 fő

**4 tanyagondnoki körzetben megállapodási szerződések száma:**

2015. 12. 21.: 401 fő

2016. 12. 31.: 391 fő

2017. 13. 31.: 372 fő

2018. 12. 31.: 331 fő

2019. 06. 30.: 327 fő

**Napi szinten végzett feladatok:**

* Gyermekszállítás (napi szinten 18 gyermek/4 körzet) Gyermekszállítási feladat a nyári időszakban, az iskolaszünet ideje alatt szünetel.
* Ebédszállítás.

**Heti szinten végzett feladatok:** kedden és pénteken bevásárlás (lista alapján), ivóvízszállítás, élelmiszeradomány kiszállítása, gyógyszeríratás és kiváltás, beszállítás rendszeres orvosi vizsgálatra, vérvételre, közösségi ellátás segítése, gondozók ellátottakhoz való szállítása, védőnők, háziorvosok szállítása igény szerint.

**Egyéb feladatok:** szociális ügyek intézése (lakhatási támogatás, közgyógyellátás, és egyéb segélyek), gázpalack csere, takarmánykiszállítás, közérdekű információk, meghívók eljuttatása a tanyasi emberekhez, házkörüli munka.

A szolgáltatás az étkeztetésben, házi segítségnyújtásban, családsegítésben aktívan részt vesz, segíti az ellátottakat az egészségügyi ellátás hozzájutásához. Közösségi, művelődési, sport és szabadidős programok szervezése, azokon való részvétel biztosítása. Hivatalos ügyek intézése, lakossági igények továbbítása.

A szolgáltatás működéséhez a személyi feltételek biztosítottak, tanyagondnoki végzettséggel rendelkeznek a dolgozók, a továbbképzéseken részt vesznek. A munkájukhoz szükséges gépkocsi felszereltsége megfelel az előírásoknak.

**Megvalósult és tervezett fejlesztések:**

2015. évben aszolgáltatás tekintetében sikeres pályázatnak köszönhetően a gépjárműpark fejlesztése folyamatos volt.

Az I. körzetben Lada Niva gépjármű helyett (aminek a műszaki állapota a sok javítási költség miatt megterhelte a szolgáltatás finanszírozását) üzembe helyezésre került a **Mitsubishi Pajero Pinin** JHZ-025 rendszámú terepjáró. Sikeres pályázat eredményeképpen **Suzuki Vitara gépjárművet** kapott a körzet. 2016-ban a **szolgáltatás eszközállománya fejlesztése** érdekében 2 millió Ft értékben pályázott az intézmény, mely pályázatot sikeresen bírálták el.

2018. január 30-án új gépjárművet vásárolt az intézmény, egy **Dacia Dustert**. Az új autó vásárlását az indokolta, hogy 2017 novemberében a III. számú körzetben használt LLW–405 rendszámú Ford Ranger közúti balesetben totálkáros lett.

Az új autó üzembe helyezése a II. és a III. körzetben lévő gépjárművek cseréjét és tanyagondnok cseréjét tette szükségessé.

Futott kilométerek:

|  |  |  |  |  |  |
| --- | --- | --- | --- | --- | --- |
| **Autó** | **2015.** | **2016.** | **2017.** | **2018.** | **2019. 06. 30.** |
| **JHZ – 025** | 24. 594 km | 24. 648 km | 23. 340 km | 23. 890 km | 12. 620 km |
| **LKC – 899** | 25. 468 km | 25. 127 km | 16. 370 km | 13. 628 km | 7. 860 km |
| **LLW – 405** | 25. 705 km | 19. 401 km | 18. 574 km | - | - |
| **MTF – 980** | 25. 258 km | 24. 076 km | 25. 712 km | 22. 739 km | 13. 270 km |
| **ICG – 200** | 886 km | 9. 973 km | 4. 163 km | 5. 760 km | 3. 892 km |
| **NHS – 059** | 3335 km | 21. 096 km | 20. 909 km | 17. 431 km | 7. 806 km |
| **PPP – 624** | - | - | - | 17. 166 km | 10. 257 km |

**Időskorúak Nappali Ellátása**

Az intézményekben az ellátást igénybe vevők részére szociális, egészségügyi, mentális állapotuknak megfelelően napi életritmust biztosító közösségi ellátást biztosítanak. Klubok tömegközlekedési eszközökkel jól megközelíthető helyen találhatóak. Szolgáltatásuk nyitott formában, az ellátotti kör és a lakosság által egyaránt elérhető módon működik.Idősek be- és hazaszállítását rugalmasan és zökkenőmentesen tudják biztosítani.

A nappali ellátás igénybevétele térítésmentes szolgáltatás, térítési díjat az ebédért kell fizetni a mindenkori hatályos jogszabályok, helyi rendeletek és a fenntartó által hozott döntések alapján.

**Telephelyei:**

1. **számú Idősek Klubja**

Csongrád, Gr. Apponyi u. 5.

**Ellátotti létszám:** 30 fő, kihasználtság 100%-os.

**2015.:** Átlagos szükségletű ellátotti létszám: 30 fő, demens ellátott: 6 fő.

**2016.:** Átlagos szükségletű ellátotti létszám: 30 fő, demens ellátott: 7 fő.

**2017.:** Átlagos szükségletű ellátotti létszám: 30 fő, demens ellátott: 5 fő.

**2018.:** Átlagos szükségletű ellátotti létszám: 30 fő, demens ellátott: 5 fő.

**2019. 06. 30.:** Átlagos szükségletű ellátotti létszám: 30 fő, demens ellátott: 4 fő.

**Dolgozói létszám:**

Az ellátást az alábbi személyek végezték: 1 fő terápiás munkatárs, 2 fő gondozónő, 1 fő szociális segítő, 1 fő mentálhigiénés munkatárs.

**Fejlesztések:**

**2016.**

* A női öltöző előterében felszerelésre került egy falikút.
* Intézményünk új mosógépet kapott.

**2017.**

* Nyílászáró cseréje. (bejárati ajtó)
* Kéménybelsők felújítása.
* Festés, épületjavítások.

**2018.**

* Eszközfejlesztés, bútorok cseréje.

**II. sz. Idősek Klubja**

6640 Csongrád, Fő. u. 64.

**Ellátotti létszám:** 30 fő, kihasználtság 100%-os.

**2015.:** Átlagos szükségletű ellátotti létszám: 30 fő, demens ellátott: 4 fő.

**2016.:** Átlagos szükségletű ellátotti létszám: 30 fő, demens ellátott: 3 fő.

**2017.:** Átlagos szükségletű ellátotti létszám: 30 fő, demens ellátott: 3 fő.

**2018.:** Átlagos szükségletű ellátotti létszám: 30 fő, demens ellátott: 5 fő.

**2019. 06. 30.:** Átlagos szükségletű ellátotti létszám: 30 fő, demens ellátott: 3 fő.

**Dolgozói létszám:**

1 fő terápiás munkatárs, 1 fő szociális gondozó, 1 fő osztott munkakörben 4 órában szociális segítő, 4 órában demens gondozó látja el a Klub feladatait.

**Fejlesztések:**

A telephely fő problémája volt, hogy a kéményünk nem felelt meg a tűzvédelmi szabályzat törvényi feltételének, az ellenőrző hatóság felszólította intézményünket az előírásnak megfelelő kémény építésére. A 2015. évi költségvetésbe 1,5 millió forint összeg lett betervezve a kazán felújítására, a fűtésrendszer problémájának megoldására. A munkálatok 2015. december végén befejeződtek.

2016-ban az épület tisztasági festése valósult meg.

A szennyvízelvezető csatornarendszer elzsírosodása miatt a dugulás elhárítás havi gyakorisággal történik, amelynek a költsége igen magas. A szakember véleménye szerint a régi cső cseréje oldaná meg véglegesen a problémát.

Az épületben ampernövelésre volt szükség az elektromos hálózat biztonságos használata végett.

**III. sz. Idősek Klubja**

6640 Csongrád-Bokros, Bokros u. 29.

**Ellátotti létszám:** 30 fő, kihasználtság 100%-os.

**Dolgozói létszám**:

1 fő szakmai vezető, 1 fő gondozónő, 1 fő szociális segítő.

Nagyobb beruházás, fejlesztés nem történt. Eszközfejlesztés folyamatos. Az épület karbantartása, festése folyamatos.

Az ellátotti, lakossági összetartás ebben a klubunkban a legnagyobb.

**Szociális étkeztetés**

**Szociális** **étkezésre jogosult:**

- aki kora, illetve egészségi állapota miatt önmaga, vagy eltartottja részére átmeneti, vagy tartós jelleggel napi egyszeri étkezésről gondoskodni nem tud.

- akinek ellátásáról hozzátartozója, vagy a vele közös háztartásban élő családtagja önhibáján kívül gondoskodni nem tud.

- jogosult még, akinek egészségügyi állapota indokolttá teszi, és a háziorvosa javasolja.

**Főzőhely:** Bársony István Mezőgazdasági Szakképző Iskola

6640 Csongrád, Szentesi u. 2/a.

**Kiosztó konyha:** I., II. Idősek Klubjai

**Szociális étkezés adagszáma**

**2015. 12. 31.**

|  |  |  |  |  |  |
| --- | --- | --- | --- | --- | --- |
| **Telephely** | **Helyben fogyaszt** | **Elvitel** | **kiszállítás Csongrád- Bokros belterület** | **Kiszállítás - tanyavilág** | **Összesen (fő)** |
| **I.sz. Idősek Klubja** | 18 | 17 | 44 | 0 | 79 |
| **II. sz. Idősek Klubja** | 26 | 39 | 42 | 16 | 123 |
| ***III.sz Idősek Klubja*** | - | 7 | 50 | - | 57 |
| ***Összesen*** | **44** | **63** | **136** | **16** | **259** |

**2016. 12. 31.**

|  |  |  |  |  |  |
| --- | --- | --- | --- | --- | --- |
| **Telephely** | **Helyben fogyaszt** | **Elvitel** | **kiszállítás Csongrád- Bokros belterület** | **Kiszállítás - tanyavilág** | **Összesen (fő)** |
| **I.sz. Idősek Klubja** | 24 | 21 | 68 | 0 | 113 |
| **II.sz. Idősek Klubja** | 25 | 38 | 46 | 15 | 124 |
| **III.sz Idősek Klubja** | - | 3 | 7 | 31 | 41 |
| ***Összesen*** | **49** | **62** | **121** | **46** | **278** |

**2017. 12. 31.**

|  |  |  |  |  |  |
| --- | --- | --- | --- | --- | --- |
| **Telephely** | **Helyben fogyaszt** | **Elvitel** | **kiszállítás Csongrád- Bokros belterület** | **Kiszállítás - tanyavilág** | **Összesen (fő)** |
| **I.sz. Idősek Klubja** | 29 | 17 | 76 | 0 | 122 |
| **II.sz. Idősek Klubja** | 27 | 38 | 47 | 18 | 130 |
| **III.sz. Idősek Klubja** | - | 15 | 38 | 26 | 79 |
| ***Összesen*** | **56** | **70** | **161** | **44** | **331** |

**2018. 12. 31.**

|  |  |  |  |  |  |
| --- | --- | --- | --- | --- | --- |
| **Telephely** | **helyben fogyaszt** | **elvitel** | **kiszállítás Csongrád–Bokros belterület** | **kiszállítás tanyavilág** | **összesen (fő)** |
| 1. **sz. Idősek Klubja** | 32 | 6 | 65 | 0 | 103 |
| **II.sz. Idősek Klubja** | 21 | 25 | 40 | 20 | 106 |
| **III.sz. Idősek Klubja** | - | 15 | 40 | 25 | 80 |
| ***Összesen*** | **53** | **46** | **145** | **35** | **289** |

**2019. 06. 30.**

|  |  |  |  |  |  |
| --- | --- | --- | --- | --- | --- |
| **Telephely** | **helyben fogyaszt** | **elvitel** | **kiszállítás**  **Csongrád-Bokros belterület** | **kiszállítás tanyavilág** | **Összesen (fő)** |
| **I.sz. Idősek Klubja** | 25 | 14 | 63 | - | 102 |
| **II.sz Idősek Klubja** | 18 | 41 | 59 | 19 | 137 |
| **III.sz. Idősek Klubja** | - | 15 | 42 | 12 | 69 |
| ***Összesen*** | **43** | **70** | **164** | **31** | **308** |

**Térítési díj:**

Az ellátottaknak a saját jövedelmük alapján állapítják meg a térítési díjat, figyelembe véve a mindenkori hatályos jogszabályok, helyi rendeletek és a fenntartó által hozott döntéseket.

**Szociális étkeztetés III. klub, Bokros:**

Az intézmény 2015.01.01. napjától 2017. 03. 31-ig a Gasztro Csongrád Kft-től vásárolta, 2017.04.01-től a Gazdasági Ellátó Szervezettől vásárolja az ebédet. A III. sz. Idősek Klubjához tartozó körzetből az ellátottak helyben fogyasztással (a Bokrosi Általános Iskola ebédlőjében), elvitellel és tanyagondnoki gépjárművel történő házhoz szállítással tudják igénybe venni a szolgáltatást.

**Fejlesztés mindhárom telephelyen:**

Az étkezéshez, tálaláshoz szükséges eszközök beszerzése folyamatos volt.

**Házi segítségnyújtás:**

6640 Csongrád, Fő u. 64.

**A szolgáltatás célja, feladata:** Gondoskodni azokról az időskorú személyekről, akik otthonukban önmaguk ellátására saját erőből nem képesek, és róluk nem gondoskodnak.

**Dolgozói létszám:**

13 fő szociális gondozó, ebből 1fő terápiás munkatárs (szakmai vezető).

**Ellátottak száma:**

**2015.** 116 fő

**2016.** 109 fő

**2017.** 90 fő

**2018.** 77 fő

**2019. 06. 30.** 93 fő

**Térítési díj**: Egységesen 400 Ft/óra. Szociálisan rászorult személy esetén, a mindenkori hatályos jogszabályok, helyi rendeletek, a fenntartó által hozott döntés alapján.

**Jelzőrendszeres házi segítségnyújtás**

6640 Csongrád, Fő u. 64.

A szolgáltatás ellátási területe Csongrád, Felgyő Csanytelek, Tömörkény közigazgatási területe és megállapodás alapján Tiszasas község közigazgatási területe. 100 jelzőkészülék működtetését vállaltuk és működtetjük.

***A segélyhívások főbb okai:*** betegség, rosszullét, illetve téves riasztás.

**Dolgozói létszám**: gondozónők, illetve gépkocsivezetők: Csongrádon gondozónő 12 fő, illetve 4 fő gépkocsivezető, Felgyőn: 2 fő csak éjszaka, nappalt a csongrádiak látják el, Tiszasason: 4 fő, Tömörkény: 2 fő, Csanytelek: 2 gépkocsivezető és 2 gondozónő látja el feladatát.

**Térítési díj:** Fizetendő térítési díj összege: 30 Ft/nap/készülék szociálisan rászorult személy esetén, a mindenkori hatályos jogszabályok, helyi rendeletek, a fenntartó által hozott döntés alapján.

**Támogató szolgáltatás**

6640 Csongrád, Fő u. 64.

A **támogató szolgáltatás** célja a fogyatékos személyek lakókörnyezetben történő ellátása, elsősorban a lakáson kívüli közszolgáltatások elérésének segítése, valamint életvitelük önállóságának megőrzése mellett a lakáson belüli speciális segítségnyújtás biztosítása. A támogató szolgáltatás működtetése finanszírozási támogatás alapján történik.

**Ellátotti szám:**

|  |  |  |  |  |  |
| --- | --- | --- | --- | --- | --- |
| **Év** | **2015.** | **2016.** | **2017.** | **2018.** | **2019. 06. 30.** |
| **Létszám (fő)** | 55 | 57 | 55 | 55 | 47 |

**Pszichiátriai Betegek Közösségi Ellátása**

6640 Csongrád, Fő u. 64.

A közösségi pszichiátriai ellátás olyan önkéntesen igénybe vehető, hosszú távú, közösségi alapú gondozás, amelynek során a gondozás és a pszicho-szociális rehabilitáció az ellátott otthonában, illetve lakókörnyezetében történik.

**Ellátotti szám**:

|  |  |  |  |  |  |
| --- | --- | --- | --- | --- | --- |
| **Év** | **2015.** | **2016.** | **2017.** | **2018.** | **2019. 06. 30.** |
| **Létszám (fő)** | 50 | 47 | 49 | 48 | 49 |

Térítésmentes szolgáltatás.

**Szenvedélybetegek Közösségi Ellátása**

6640 Csongrád, Fő u. 64.

A szenvedélybetegek közösségi ellátás célja, hogy az általa gondozott addiktológiai problémával küzdő ellátottak integrált és teljes jogú tagjai maradjanak a társadalomnak, illetve, ha betegségükből adódóan már kirekesztődtek a társadalomból, reintegrálódjanak a közösségbe. Ennek érdekében a gondozás és a pszicho-szociális rehabilitáció minden formáját az igénybevevő otthonában, illetve lakókörnyezetében biztosítja.

**Ellátotti létszám**:

|  |  |  |  |  |  |
| --- | --- | --- | --- | --- | --- |
| **Év** | **2015.** | **2016.** | **2017.** | **2018.** | **2019. 06. 30.** |
| **Létszám (fő)** | 47 | 50 | 49 | 50 | 47 |

Térítésmentes szolgáltatás.

**Fogyatékkal Élők Nappali Intézménye**

6640 Csongrád, Síp u. 3.

A Fogyatékkal élők Nappali Intézménye elsősorban a saját otthonukban élő, harmadik életévüket betöltött, önkiszolgálásra részben képes vagy önellátásra nem képes, de felügyeletre szoruló fogyatékkal élő, illetve autista személyek részére biztosít lehetőséget a napközbeni tartózkodásra, társas kapcsolatokra, valamint az alapvető higiéniai szükségleteik kielégítésére, továbbá igény szerint megszervezi az ellátottak napközbeni étkeztetését.

**Szakmai létszám**: 3 fő gondozónő, 1fő szakmai vezető, 1 fő terápiás munkatárs.

1 fő mozgásában akadályozott munkatárs, heti 20 órában foglalkoztatás-szervező.

**Ellátotti létszám**:

|  |  |  |  |  |  |
| --- | --- | --- | --- | --- | --- |
| **Év** | **2015.** | **2016.** | **2017.** | **2018.** | **2019. 06. 30.** |
| **Létszám (fő)** | 35 | 33 | 33 | 36 | 35 |

Az ellátottaknak biztosítják a jogszabályban és szakmai rendeletben előírt személyiségfejlesztést, a képességek fejlesztését, melyek során figyelembe veszik az individuális különbözőségeket, a személyiség igényeit, szükségleteit, az ellátott állapotát.

**Az egyéni fejlesztési-gondozási tervek megvalósítása team munkában történik**. Tevékenységünk végzése során elengedhetetlen az érzelmi biztonságot nyújtó légkör megteremtésére való törekvés, melyhez szükségesek az alábbi pozitív személyiségjegyek: tolerancia, nyitottság, elfogadó attitűd gyakorlása, következetesség.

**Az Intézményben** olyan ellátást valósítanak meg, hogy az itt élő ellátottak részére biztosítottak legyenek a társadalomban elfogadott átlagos életfeltételek.

**Gyermekek Átmeneti Otthona**

6640 Csongrád Széchenyi u.29.

**A szolgáltatás kiterjed**:

* Magyarország közigazgatási területén (2018. július 31. - ig), elsősorban a Csongrádi Járás közigazgatási területén élők számára. Családban nevelkedő, de onnan átmenetileg kikerülő, átmenetileg ellátás és felügyelet nélkül maradó, vagy ellátásukban veszélyeztetett 18 év alatti gyermekekre. (A gondozást szükségessé tevő élethelyzet adódhat lakhatási, életvezetési, egészségügyi problémákból, ill. családon belüli konfliktusokból.)
* Arra a kiskorúra, aki lakóhelyéről önkényesen eltávozott, így ellátás és felügyelet nélkül maradt.

**A szolgáltatás célja, feladata:**

* Az otthon alapfeladata a gyermekek képviselete, szükségleteinek minél teljesebb körű kielégítése.
* Az átmeneti elhelyezés okának megszűntetése érdekében, a szülők, a családok átmeneti otthonának családgondozója, a gyermekjóléti szolgálat, illetve a kapcsolódó szakemberek együttműködnek, amit gondozási-nevelési tervben rögzítenek.
* A gyermekek átmeneti otthona törekszik a családi kapcsolatok megőrzésére, a megromlott családi kapcsolatok helyreállítására, ápolására, elősegíti a gyermek családban történő nevelkedését.

**Ellátotti átlag létszám:**

|  |  |  |  |  |  |  |
| --- | --- | --- | --- | --- | --- | --- |
| **Év** | **2015.** | **2016.** | **2017.** | **2018.** | **2019.05.31.** | **2019.06.30.** |
| Létszám (átlag) | 11,5 | 8,6 | 11,18 | 11,42 | 3,8 | 0 |

A Gyermekek Átmeneti Otthona feladatellátás 2019. 06. 30. napjával megszűnt.

2017. május hónapban kérték az ételhulladék elszállítására szóló szerződésük módosítását, mely szerint a szolgáltatás költségét a Gasztro Csongrád Kft. fogja finanszírozni.

**Rágcsáló és rovarirtás szerződés módosítása** (Roxin Kft.) évi két alkalomra 2017.06. hónaptól.

Minden telephelyen igyekeznek betartani a **takarékossági szempontok** alapján a költséghatékony intézményi működést.

**Tisztelt Képviselő-testület!**

A jelenlegi összetételű Képviselő-testület az előző ciklusban lévő Képviselő-testülettől hitel nélküli, de ugyanakkor nehéz gazdasági helyzetet örökölt.

A beszámoló elején részleteztem a Városi Gyógyfürdő pótmunkáit, illetve a 451. számú főút melletti kerékpárút garanciális problémáit, ami jelentős többletkiadást igényelt ebben a ciklusban, mint áthúzódó beruházás, felújítás.

Szintén többletkiadást eredményezett a Darfü által „A történelmi korok összekapcsolása Csongrádon” elnevezésű pályázat kapcsán megállapított 51.635.512 Ft tőke + 11.249.372 Ft ügyleti kamat, összesen 62.884.884 Ft visszafizetési kötelezettség, melyet az előző ciklusban kellett volna rendezni. A Közmű Kft. vesztes perének átvállalásakor is az önkormányzatnak kellett helytállnia (16,6 millió Ft).

Ezen nagyobb összegű kötelezettségek tisztázását, illetve részbeni kiegyenlítését követően kezdhettük el a pályázatok beadását, melyekhez önerő is szükségessé vált.

Jelen képviselő-testületi ciklus alatt valamennyi bölcsőde és óvoda épületünk megújult, illetve a Fő utcai óvoda épület felújításról a döntés folyamatban van. A Körös-toroki üdülőterületen az utak nagy része új aszfaltburkolatot kapott, kialakítottunk egy nagyobb rendezvények megtartásának helyszínéül szolgáló közösségi teret. Új látogatóközpont alakult ki, a víziturizmus fejlesztésének feltételei jelentősen javultak (felújított Honvéd üdülő, új kikötő).

Jelentősen megújult a bökényi városrész.

Az egészségügy területén 100 millió forintot meghaladó eszközbeszerzésekre került sor, melynek eredményeként, valamint az önkormányzat által biztosított jelentős intézményi támogatásnak köszönhetően a várólisták csökkentek.

A szociális területen több tíz millió forintot meghaladó gépjármű- és eszközbeszerzés, valamint felújítások valósultak meg. (Gondviselés Házánál tetőfelújítás, Ápoló Otthon mosoda felújítás stb.)

Kialakításra került a városi sporttelepen a nagyméretű műfüves pálya. A külterületi utak rendbetételére is sokat költöttünk a ciklusban, de a szükségesnél kevesebbet, 8439 folyóméter út megújítására került sor a négy év alatt.

A városi szennyvíztisztító telepen a felújítás, kapacitás-bővítés jelenleg is folyik.

A Csongrádi Napok látogatottsága egyre növekszik, sok látogatót vonz egy-egy nevesebb fellépő a Városháza előtti téren.

Megindult az elmúlt időszak legjelentősebb közművelődési intézményének fejlesztése a Bokrosi Művelődési Ház felújítása.

A Borünnep helyszínének Fő utcára történő áthelyezése jó ötlet volt, ez már az első alkalommal bebizonyosodott a visszajelzések alapján.

Az étkeztetés feltételei, körülményei javultak a Sághy konyha felújításával és konyhai eszközök beszerzésével.

Az önkormányzati lakások komfortfokozata növekedett a felújítások kapcsán. A honvédségi lakóépületek egy részének önkormányzati tulajdonba kerülésével növekedett a bérlakások száma, valamint teljes egészében megújult a Csemegi Károly utcai 5 lakásos ház.

A Csongrádi Értéktár Bizottság megalakulásával a város megismertetésére, értékeinek felkutatására, közzétételére törekedtünk.

A 4 év alatt jelen ciklusban közel 6 milliárd forintot nyertünk pályázaton és közel 4 milliárd forint beruházási, felújítási célra kifizetés történt.

A csapadékcsatorna, belvízelvezetési munkálatokra is jelentős összegeket költöttünk, melyet a jövőben tovább kell folytatni.

A fizetési kötelezettségeinknek igyekeztünk időben eleget tenni. Jelenleg 130,8 millió Ft-os fejlesztési hitelkeretünk van, melyet folyamatosan használunk fel. Likvid hitelkeretünk 140 millió Ft.

Jelentős jogszabály változások következtében az elektronikus ügyintézés alapjainak megteremtését biztosítani kellett az elmúlt években.

Az ASP Központi Nyilvántartási és Adatszolgáltatási Rendszer bevezetésével az összes, az önkormányzatnál korábban használt programok megszűntek. Az áttérés az új rendszerre nagy kihívást, felkészültséget, nyugtalanságot, többletmunkát okozott a Hivatal dolgozóinak, mely folyamat még jelenleg is tart.

Úgy gondolom, hogy a városfejlesztés, üzemeltetés jelen ciklusban jó úton haladt, melyet a jövőben az új testületnek tovább kell folytatni.

Szeretném megköszönni a Képviselő-testületi tagok, intézményvezetők, önkormányzati érdekeltségű gazdasági társaságok vezetőinek, a Polgármesteri Hivatal vezetőinek, irodavezetőknek, társszervek vezetőinek, az önkormányzat intézményeinél dolgozó minden egyes munkatárs, közmunkát végzők tevékenységét.

További munkájukhoz sok sikert, jó egészséget kívánok.

Csongrád, 2019. augusztus 21.

Bedő Tamás

polgármester